
»Jedno od najvećih zala 
našega vremena jest be- 
savjesnost ljudi, kojima 
je povjerena sudbina dru¬ 
gih.« 

(BLAŽEM 
ALOIZIIE STEPINAC) 

PAPINA RIJEČ 

»Alojzije Stepinac - znak opraštanja 
i pomirenja, znak nade« 


Govor Ivana Pavla II. na javnoj audijenciji 
održanoj na Trgu Sv. Petra u Vatikanu, 7. li¬ 
stopada 1998. o njegovom pohodu Hrvatskoj 
i proglašenju blaženim Alojzija Stepinca. 


Od prošloga sam petka do prošle nedjelje bio u 
drugom pastirskom pohodu Hrvatskoj. Dok mi još 
uvijek pred očima lebde prizori s tog hodočašća, želim 
se kratko zaustaviti s vama u razmišljanju o njegovom 
značenju i smjestiti ga u okvir povijesnih zbivanja 
kojima je zahvaćena ne samo Hrvatska nego i cijela 
Europa. 

Prije svega zahvaljujem Bogu koji mi je omogućio 
doživjeti to tako dojmljivo iskustvo. Sa zahvalnošću 
mislim potom na predrage biskupe u Hrvatskoj, 
jednako kao i na gospodina Predsjednika Republike, 
na ostale vlasti i na sve koji su omogućili taj ponovni 
susret Petrova nasljednika i hrvatske nacije, koja mu je 
uvijek, više od trinaest stoljeća ostala vjerna. 

Tema pohoda odjekuje u riječima koje je uskrsli 
Isus upravio apostolima »Bit ćete mi svjedoci» (Dj 1,8) 
Bilo je to dakle hodočašće u znaku svjedočenja . S tih 
sam obzora mogao u duhu obnoviti dvotisućljetnu 
povijest: od mučenika iz doba rimskih progona do 
onih iz doba nedavne komunističke vladavine: od 
svetoga Dujma, biskupa u Solinu, gdje je bilo staro 
primasovo sjedište, do kardinala Alojzija Stepinca, za¬ 
grebačkoga nadbiskupa, čije je proglašenje blaženim 
bilo vrhunac mojega boravka u Hrvatskoj. Tako se 
svečani bogoslužni čin visoko izdiže nad pozadinom 
povijesnih zbivanja, koja sežu u doba staroga Rima, u 
vrijeme kada u toj zemlji još nisu prebivali Hrvati. 

Druga središnja točka mojega apostolskog puto¬ 
vanja bila je proslava 1700. obljetnice grada Splita. 
Oba su ta događaja praćena marijanskim hodočašćem: 
najprije u nacionalnom svetištu u Mariji Bistrici, a po¬ 
tom Gospi od Otoka u Solinu, u najstarije svetište po¬ 
svećeno Djevici Mariji u Hrvatskoj. Ovo je vrlo 
značajna činjenica. Naime, kada se jedan narod suoči s 
trenutcima muke i križa, vrlo snažno, kao ni u jednoj 
drugoj zgodi, osjeti povezanost s Kristovom Majkom, 
te mu ona postaje znak nade i utjehe. Tako je bilo u 
mojoj domovini, u Poljskoj, tako je bilo i u Hrvatskoj i 
u svakoj drugoj kršćanskoj naciji koja je bila izložena 
teškim povijesnim iskušenjima. 

In Te, Domine , speravi (U Te se. Gospodine, uzdam) 
bilo je geslo kardinala Alojzija Stepinca, na čijem sam 
se grobu zadržao u molitvi čim sam stigao u Zagreb. 
U njegovu je liku sažeta cijela tragedija koja je pogodila 



Ivan Pavao II. u obredu proglašenja blaženim kardinala 
Stepinca u Mariji Bistrici 3. listopada 1998. 


Europu tijekom ovoga stoljeća , obilježena velikim zlima 
fašizma , nacizma i komunizma. U kardinalu Alojziju Ste- 
pincu blista u punini katolički odgovor: vjera u Boga, 
poštivanje čovjeka, ljubav prema svima, potvrđena 
praštanjem, jedinstvom s Crkvom vođenom Petrovim 
nasljednikom. 

Uzrok progona i lažnog sudskog postupka protiv 
kardinala Alojzija Stpinca bilo je njegovo odlučno 
odbacivanje više puta ponovljenih zahtjeva režima da 
se odijeli od Pape i od Apostolske Stolice i da stane na 
čelo nekakve »hrvatske narodne crkve». On je, među¬ 
tim, više volio ostati vjeran Petrovu nasljedniku. Zbog 
toga je bio oklevetan i potom osuđen. 


Na naslovnici: Stjepan ĐUKIĆ-PIŠTA: Blaženi Alojzije 
Stepinac na suđenju , ulje na platnu, Zagreb 1998. 






PAPINA 


RIJEČ 


U njegovu proglašenju blaženim prepoznajemo 
pobjedu Kristova Evanđelja nad totalitarnim ideologi¬ 
jama; pobjedu Božjih prava i savjesti nad nasiljem i 
ugnjetavanjem; pobjedu praštanja i pomirbe nad mr¬ 
žnjom i osvetom. Blaženi Alojzije Stepinac na taj način 
predstavlja Hrvatsku koja želi oprostiti i pomiriti se, 
očistivši sjećanje od mržnje i pobjeđujući zlo dobrom. 

Odavno sam želio poći u poznato svetište Majke 
Božje Bistričke. Providnost je htjela da se ta želja ostvari 
prigodom proglašenja blaženim kardinala Alojzija 
Stepinca. On je, sve od početka svoje biskupske slu¬ 
žbe, svake godine osobno, pješačeći, vodio zavjetno 
hodočašće grada Zagreba u bistričko svetište, udalje¬ 
no pedesetak kilometara od glavnoga grada. Činio je 
to sve dok komunističke vlasti nisu zabranile svaku 
vrst vjerskoga očitovanja. 

Stari i časni drveni kip Bogorodice s Djetetom, koji 
su u 16. stoljeću u vrijeme otomanskih provala vjernici 
bili prisiljeni sakriti da bi ga očuvali od svetogrđa i 
uništenja, na određeni način predstavlja patničku povijest 
hrvatskog naroda tijekom više od trinaest stoljeća. Prog¬ 
lašenje blaženim kardinala Alojzija Stepinca u tom 
svetištu, s pohodom Splitu sljedećega dana, valja motriti 
u svjetlu zbivanja koja sežu u davna vremena, kada je 
grad Split bio u sastavu Rimskoga carstva. 

Današnji grad Split, koji u sebi uključuje staro so¬ 
linsko biskupsko sjedište, čuva u svojoj središnjoj jezgi 
palaču i mauzolej cara Dioklecijana, koji je bio jedan 
od najokrutnijih progonitelja kršćana. Ali upravo sto¬ 
ljeće kasnije, mauzolej je pretvoren u katedralu, i u nju 
su postavljene relikvije svetoga Dujma, solinskoga 
biskupa i mučenika. Zadržao sam se u molitvi pred 
njegovim relikvijarom, prolazeći u mislima širokim 
povijesnim obzorima od Dioklecijana do zbivnja u 
ovom našem stoljeću, obilježenu ništa manje okrut¬ 
nim progonima, ali i osvijetljenu likovima mučenika 
koji nisu manje blistavi od onih starih. 

4. U Solinu se, u kojemu je smješteno marijansko 
svetište posvećeno Gospi od Otoka , nalaze najstariji trago¬ 
vi kršćanstva u onom kraju. Upravo sam tako želio 
susresti, vjeroučitelje, nastavnike i profesore te pri¬ 
padnike crkvenih udruga i pokreta, uglavnom mla¬ 
dež. Na tom smo mjestu uspomena na kršćanske korije¬ 
ne molili za budućnost Crkve i propovijedanje Evan¬ 
đelja. 

Prostrana područja na kojima valja raditi jesu prije 
svega obitelj , život i mladež, kao što sam podsjetio na 
susretu s članovima Hrvatske biskupske konferencije. 
Kršćani su na svim tim područjima pozvani pružati 
dosljedno kršćansko svjedočenje, bilo što se tiče 
osobnih bilo zajedničkih opredjeljenja. Liječenje ratnih 
rana, izgradnja pravednog i čvrstoga mira, te navlasti¬ 
to ponovna uspostavava moralnih vrednota, koje su 
ugrozili prijašnji totalitarizmi, zahtijevaju dug i strp¬ 
ljiv rad, u kojemu je potrebno neprestano svraćati po¬ 
zornost na duhovnu baštinu što su je stekli očevi. 

Lik blaženoga Alojzija Stepinca za sve predstavlja 
točku oslonca u koju valja upirati pogled da bi se njo¬ 
me nadahnjivali i na nju oslanjali. Njegovim se prog- 



Mons. Juraj Batelja , postulator, zahvaljuje Svetome Ocu za 
beatifikaciju kardinala Stepinca 


lašenjem blaženim pred nama pokazala, imajući pred 
očima minula stoljeća, borba između Evanđelja i Pro- 
tuevanđelja, koja zahvaća cijelu povijest. Mučenik 
naših dana, kojega se oni stariji još uvijek sjećaju, po¬ 
staje veliki znak te borbe: Crkva se sve od vremena 
kada su se iz ruševina Rimskoga carstva počele obli¬ 
kovati nove društvene zajednice, a kada na obale Ja¬ 
drana počeše stizati Hrvati, zatim u teškim vremeni¬ 
ma otomanske vlasti, pa sve do našega burnog i dra¬ 
matičnog stoljeća, neprestano suočavala s izazovima 
zla, propovijedajući riječ Evanđelja neustrašivom od- 
važnošću. 

Hrvati su, prihvativši tu riječ i primivši krštenje, u 
razdoblju od više od trinaest stoljeća očuvali svoju 
vjernost Kristu i Crkvi, te je ponovno potvrdili na 
pragu trećega tisućljeća. Svjedok je toga zagrebački 
nadbiskup, blaženi mučenik Alojzije Stepinac! Njegov 
je lik povezan s likovima mučenika iz davnih vreme¬ 
na: suprotno Dioklecijanovim nakanama, progoni su 
prvih stoljeća učvrstili nazočnost Crkve u starome 
sijetu. Molimo Gospodina da, po zagovoru Djevice 
Marije, Odvjetnice Hrvatske , najvjernije Majke , progoni 
iz naših dana urode novim procvatom crkvenoga 
života u Hrvatskoj i u cijelom svijetu. 

UREDNIKOVA RIJEČ 


»Kao što se bršljan hvata čvrstoga 
hrasta da se može popeti u vis i 
održati, tako se i mi pripinjemo uz 
Krista Gospodina da bismo živjeli.« 

(A. STEPINAC, Nagovor prigodom blagoslova temeljnog kamena za 
crkvu Krista Kralja u Trnju u Zagrebu , 27. listopada 1940.) 


Tim riječima blaženog Alojzija 
Stepinca obraćam se vama, dragi 
čitatelji ovoga broja Glasnika Po- 
stulature. Ulazimo u 6. godinu 
kako ovaj časopis dolazi pred vaše 
oči, u vaše ruke i u vaše obitelji. On 
je izvršio veliko djelo širenja istine 
o svetosti i mučeništvu zagrebač¬ 
kog nadbiskupa Alojzija Stepinca. 
Proslavljajući 5. obljetnicu njegova 
postojanja i ulazeći u slijedeće raz¬ 
doblje, želim zahvaliti svim sveće¬ 
nicima koji su ovaj časopis sprem¬ 
no prihvatili i omogućili da ga Božji 
narod može primati. 

Zahvaljujem svim suradnici¬ 
ma, piscima članaka i svjedočan¬ 
stava, koji su bez ikakove nadokna¬ 
de, iz čiste ljubavi prema istini, 
obogaćivali javnost i povijest svo¬ 
jim spoznajama i svojom vjerom. 
Zahvaljujem svim darovateljima, 
koji su nesebičnim darom pridono¬ 
sili da je postupak za beatifikaciju 
kardinala Stepinca prispio k sret¬ 
nom završetku. Znademo iz isku¬ 
stva, i Evanđelje nas u tom stavu 
podupire, da je u udovičinom nov¬ 
čiću danom u hramu bio predočen 
najveći dar, sva imovina jedne siro¬ 
mašne udovice. 

Kao promicatelj postupka za 
proglašenje blaženim kardinala 
Stepinca želim istaknuti, da su 
upravo ljudi s manjim ekonom¬ 
skim mogućnostima, uz molitve¬ 
nu, prinijeli i najveću materijalnu 
potporu te je beatifikacija kardinala 
Stepinca mogla prispjeti k sretnu 
završetku. Budući da svaki dobri 
dar dolazi od Boga, uvjeren sam da 


će i blaženi Alojzije uzvratiti svo¬ 
jim zagovorom i pomoći svima oni¬ 
ma, koji su po njegovoj beatifikaciji 
doprinijeli osvjetljavanju Božjeg, 
Kristovoga lica, po žrtvi kojom se 
naš blaženik ugradio u djelo Kri¬ 
stova otkupljenja, čuvajući vanjsko 
jedinstvo Katoličke crkve u Jugo¬ 
slaviji, u neraskidivoj povezanosti 
s Rimom, i unutarnje jedinstvo, sa¬ 
čuvavši čvrstu svezu između bis¬ 
kupa i svećenstva, te svećenstva i 
Kristovih vjernika laika. 

Ulazeći u 6. godinu postojanja 
Glasnika, sada blaženog Alojzija 
Stepinca, preporučam se dobroti 
čitatelja, suradnika i darovatelja, 
kako bismo prispjeli k sretnom 
završetku kanonizacije, tj. progla¬ 
šenju svetim kardinala Alojzija Ste¬ 
pinca. To je naša radost. To je naša 
obveza. Naše molitve neka budu 
protkane nakanom, da se među 
nama dogodi osobiti znak Božjeg 
djelovanja. Naime, izmolimo po 
zagovoru blaženog Alojzija spokoj 
duši, mir savjesti, zdravlje tijela, 
društvenu pravdu. Za kanonizaci¬ 
ju je potrebno da se na Alojzijev za¬ 
govor dogodi jedno čudo, tjelesno 
ozdravljenje, jedan izvanredni Bož¬ 
ji zahvat u prilikama gdje medi¬ 
cinska znanost ne nalazi ni rješenja 
ni lijeka, da mrtva priroda poprimi 
život. 

A vjerujemo da će nam Bog na 
Alojzijev zagovor učiniti tu milost, 
udijeliti taj dar, pružiti tu radost. 
Neka stoga naše molitve budu pro¬ 
tkane zazivima ponajprije za vje¬ 


čno naše spasenje, a onda i željama 
za zdravlje tijela. 

Naime, Stepinac nije prolazna 
stvarnost, ni čisti povijesni doga¬ 
đaj. Njegova opredijeljenost za čo¬ 
vjeka, njegovo zastupanje ljudskih 
prava, kritika svake diktature, 
oslonjenost na Boga, takovog su 
značaja i zamašaja, da nikoga ne 
mogu ostaviti ravnodušnim. To je 
pokazalo i koprcanje njegovih ne¬ 
prijatelja, Božjih neprijatelja, koji 
su pred Alojzijevu beatifikaciju po¬ 
kušavali baciti sjenu na njegov lik. 

A sveci su Božje djelo. Sada još 
više shvaćamo koliko je Bog tom 
našem sunarodnjaku bio bliz, ko¬ 
liko ga je podržavao i krijepio, i na 
kraju nama predao kao najslađu 
baštinu. 

Beatifikacija kardinala Stepinca 
izvršena je na temelju progona pre¬ 
trpljenog u zatvoru. Njegovo ispa¬ 
ćeno tijelo, položeno u grobnicu u 
Zagrebačkoj katedrali, nosi sve 
ožiljke jednog strašnog vremena i 
mržnje, koji su se oborili na Boga i 
na njegovu osobu. Zato su nam 
dragi i ti sveti ostaci njegova tijela, 
relikvije. Iskazujemo im počast iz 
ljubavi preina onome koji je bio 
potpunoma prožet Božjim duhom. 
Čašćenje svetih relikvija, naime, 
nije baština srednjega vijeka. Ono 
je baština Crkve. Nepoznata žena 
iz Evanđelja ozdravila je dotičući 
se Isusove haljine (Lk 8, 42-48). 
Djela apostolska nam svjedoče da 
su vjernici upotrebljavali »rupce ili 
rublje s Pavlova tijela pa bi s njih 
nestajalo bolesti i zli duhovi iz njih 

UREDNIKOVA RIJEČ 



Južna strana Bistričke Kalvarije bijaše ispunjena Božjim narodomi, koji je svojom 
nazočnošću svjedočio ljubav prema kardinalu Alojziju Stepincu 


izlazili« (Dj 19, 12). Najstarije svje¬ 
dočanstvo o čašćenju relikvija za¬ 
bilježeno je u crkvi u Smirni 156. 
godine, a zabilježeno je u knjizi 
mučeništva sv. Polikarpa: »Vjernici 
su sakupili njegove kosti, dragocje¬ 
nije od svega blaga i skuplje od zla¬ 
ta, i položiše ih na prikladno mjesto 
da bi se zajednica mogla oko njih 
okupiti svake godine na dan njego¬ 
ve smrti.« Ta baština čašćenja sve¬ 
tih relikvija prispjela je do naših 
dana. 

Čašćenjem relikvija kardinala 
Stepinca želimo ne samo počastiti 
Krista patnika u žrtvi Alojzijeva ži¬ 
vota, nego i ojačati svoju vjeru u 
uskrsnuće tijela i u vječni život. Si¬ 
gurno nam je drag svaki spomen 
na tako časnu osobu, koja je ures 
čovječanstva i ponos Katoličke cr¬ 
kve. Stoga i njegove moći moramo 
častiti u vjerničkom duhu, pohra¬ 
njivati ih i čuvati na doličnom mje¬ 
stu, i s njima se ophoditi u skladu 
crkvene discipline. 

Isto je tako s njegovim slikama. 
Nažalost, do sada nijedan umjetnik 
u Hrvatskoj nije uspio ostvariti lik 
blaženog Alojzija Stepinca koji bi 
udovoljio zahtjevima kršćanske po- 
božnosti. Osjeća se žurba kod mno¬ 
gih svećenika i pastoralnih djelat¬ 
nika da se što prije u njihovim crk¬ 
vama, kapelama ili kućama postavi 
blaženikova slika. Molim i prepo- 
ručam razboritost u naručivanju 
Blaženikovih slika, da žurnost ne 
preduhitri vjerničku osjetljivost za 
svete stvari, dobar ukus i zahtjeve 
umjetničkog oblikovanja i rada. 

Blaženi Alojzije Stepinać je na¬ 
dahnuće, vrelo, zadatak. Nadah¬ 
nuće za činjenje lijepa i dobra u 
Božjim očima. Vrelo ispravnih spo¬ 
znaja o vječnom i zemaljskom živo¬ 
tu. On je uzor koji vodi k Isusu Kri¬ 
stu, jedinom otkupitelju čovjeka, i 
kao takav zadatak za proučavanje i 
nasljedovanje. Svijet nema velika¬ 


na takva duha i svjedoka evanđeo¬ 
skih vrijednosti u 20. stoljeću kakav 
je bio Alojzije Stepinać. 

On je osobito vjernicima nada¬ 
hnuće za proživljeniji kršćanski ži¬ 
vot i stvaralaštvo. Preporučam da 
njegov način susretanja Boga, po 
svakodnevnom čitanju Svetoga pi¬ 
sma, zaživi u našim obiteljima. 
Neka roditelji svoju novorođenu 
djecu imenuju imenom blaženog 
Alojzija Stepinca, a hrvatski čovjek 
istine o njemu traži i nalazi u njego¬ 
voj pisanoj baštini. 

Neka nam svima budu na tra¬ 
jan poticaj riječi što ih je Blaženi 
Alojzije izgovorio s propovjedaoni¬ 
ce Zagrebačke katedrale, 29. lipnja 
1942., kad je cenzura Nezavisne 
Države Hrvatske bila zabranila ob¬ 
javljivanje govora pape Pia XII. odr¬ 
žanog prigodom njegova 25-go- 
dišnjeg jubileja: »Dragi moji vjerni¬ 
ci! Jedno od najvećih zala našega vre¬ 
mena jest polovičnost u pitanjima 
našega vjerovanja. Ne pravimo si ni¬ 
kakve iluzije ni u ovom pitanju, u pi¬ 


tanju poštivanja autoriteta Sv. Petra i 
njegovih nasljednika rimskih papa. Ili 
jesmo ili nismo katolici! Ako jesmo, 
onda valja da se to odrazuje na čitavoj 
liniji našega života. Ne možemo hiti u 
crkvi katolici, a na ulici napadati kao 
pogani odredbe Namjesnika Kristovog 
izdane za opće dobro, a koje možda ne 
konveniraju našem ličnom raspo¬ 
loženju. Ne možemo danas, jer nam to 
možda konvenira, hvaliti Svetoga Oca, 
a sutra u novinama crvenom olovkom 
križati njegove riječi i govore, izrečene 
samo u jednom cilju, dovesti ljude 
Bogu. Nitko ne može tražiti, da papa 
pogazi općenita načela prava i pošte¬ 
nja, da zadovolji pojedinim nemo¬ 
gućim zahtjevima. A htjeti se silovito 
oboriti na instituciju od Boga po¬ 
stavljenu, znači udarati glavom 'o 
pećinu, jer stoji tamo do vijeka: 'Ti si 
Petar, i na toj stijeni sagradit ću Crkvu 
svoju i vrata paklena neće je nadvlada¬ 
ti!'« (Alojzije kardinal Stepinać, 
nadbiskup zagrebački: Propovijedi, 
govori, poruke 1941.-1946., str. 118.) 

Juraj Batelja, postulator 


Hvala svim čitateljima, štovateljima blaženog Alojzija Stepinca u domovini i širom 
svijeta, za molitve i darove kojima nesebično i velikodušno promiču glas svetosti i 

mučeništva kardinala Alojzija Stepinca. 

Alojzije • Viktor! 
Čist • Pobjednik! 


Govor prigodom otvaranja moćni¬ 
ka blaženog Alojzija Stepinca; 
uoči beatifikacije u Zagrebačkoj 
katedrali, 1. listopada 1998. 


Preuzvišeni gospodine Nadbiskupe! 
Uzoriti gospodine Kardinale, 
braćo i sestre u Kristu Isusu! 

Liturgijska čitanja za Službu riječi: 

2 Kor 4, 6-16; Mt 10, 26-33 

Ne bojte se! 

Božja nas je riječ sabrala i potaknula na razmišlja¬ 
nje o svjedocima za Krista u neprijateljskom svijetu. 
Isus govori o ljudskoj zlobi, sudovima, bičevanjima, 
nevjernicima; strahotama što ih svijet izmišlja i provo¬ 
di protiv prijatelja Božjih. 

Ohrabrujuća je Isusova riječ: »Ne bojte se onih koji 
ubijaju tijelo, a duše ne mogu ubiti!« (Mt 10, 28) 

Kristova Crkva danas živi povlašteni trenutak 
dovršetka 2. tisućljeća otkako ju je Isus Krist postavio 
da u svijetu bude »stup i utvrda« njegove istine (usp. 1 
Tim 3, 15). Upravo u zakoračaju prema 3. tisućljeću 
ona, zasađena i u hrvatskom narodu, doživljava radost 
uzdignuća jednog od svojih sinova na čast oltara, pu¬ 
tokaza k Božanskoj istini. 


Božji narod je još za života Časnog Sluge Božjega 
Alojzija Stepinca, a osobito nakon njegove smrti, svje¬ 
dočio o njegovoj svetosti i mučeništvu. Taj glas posta¬ 
jao je sve snažniji i prodorniji: od Zagreba do Rima, iz 
Rima diljem svijeta, do svakog dobronamjernog čovje¬ 
ka. Papa Ivan XXIII je o tome progovorio u propovijedi 
prigodom svečanih zadušnica za njega, u bazilici sv. 
Petra u Vatikanu, 18. veljače 1960.: »Ostavio nas je naš 
pastir, izvor žive vode, za čijeg je umiranja sunce 
pomrčalo... Bio je doista vjerna i pobudna slika Dobrog 
Pastira. Ponajprije u neumornu i gorljivu apostolskom 
radu.« (Usp. BENIGAR A., Alojzije Stepinac..., Zagreb 
1993, str. 792s.) 

»Iz tame je zasjalo svjetlo« (2 Kor 4, 6). U srcu 
našeg Alojzija osvijetlilo je slavu Božju na licu Kristo¬ 
vu. Sveci i mučenici su majstorsko djelo Boga Stvori¬ 
telja. Stoga to lakše u njegovu životu prepoznajemo 
lice Krista, koji je prošao zemljom čineći dobro i liječeći 
svaku nemoć u narodu. 

Ne budite zabrinuti što ćete govoriti pred sucima 
ovoga svijeta. »Dat će vam se u onaj čas«, reče Isus. 
Alojziju je bilo dano razaznati Božji glas, prepoznatljiv 
u šutnji. Tko ima mirnu savjest, nema se čega bojati. 
On radosno podnosi protivnosti zbog vjernosti Bogu i 
još sretan što u svojem tijelu nosi, osjeća smrtne patnje 
Isusove, jer se u njemu očituje život Isusov (2 Kor 4, 
7s.). 



Mržnja progonitelja nije jenjala. 
Kardinal Stepinac ju je opisao u 
jednom od svojih posljednjih pisa¬ 
ma iz sužanjstva, 16.L1960., ovim 
riječima: »Mržnja progonitelja kipi 
na mene i dalje, nadajuć se da će mi 
ipak na koncu slomiti živce. Bog je 
međutim jači. U Njega sam uvijek 
stavljao svoju nadu i nisam se pre¬ 
vario. Ne ću se prevariti ni ubu¬ 
duće. Bolje je časno poginuti negoli 
sramotno živjeti kao izdajnik Cr¬ 
kve. Znam da ona ne će propasti, 
ali će prije ili kasnije propasti oni 
koji rade na njezinoj propasti. U 
Njega se i nadalje uzdam!« (AP, sv. 
XIV, str. 808) 


Nadbiskup A. Stepinac na završetku 
misija u župi Sv. Ivana u Zelini 1934. 

Uzdao se i, osvjedočen »da sve prolazi a Bog 
ostaje!«, radosno je trpio sa svojim narodom. Dana 13. 
siječnja 1959. napisao je mons. Smiljanu Čekadi, bisku¬ 
pu skopskom, navodeči riječi pape Pia X. francuskim 
biskupima: »Moja je jedina žalost, da me nema među 
vama, da trpim i sa vama bijem bojeve Božje... Ostavite 
vaše palače... Ne primajte ništa od onoga, koji hoče da 
od Crkve učini ropkinju, pa niti jedne pare, da utažite 
svoju glad. U vašim kušnjama, u vašoj boli gledajte 
samo Krista Isusa, lišena svega, gola, raspeta!« 

Pisao je istome prelatu 23. srpnja 1954.: »Budite 
odlučni! Ako je potrebno pod mač iči čemo. Ako na 
križ, idemo i tamo uz milost Božju, ali popuštanja so¬ 
toni nema! Čim bi dobili u svoje ruke kler preko ĆMD, 
gotovo je s Crkvom... Radije ovdje dalje trpim i umi¬ 
rem negoli se vratiti na položaj uz uvjete, koje bi oni 
željeli. Meni bi krvavo trebala promjena radi zdravlja. 
Ali ne tražim milosti od sotone niti idem izvan zemlje 
na njegovu želju, več ostajem sa svojim klerom i pu¬ 
kom u životu i smrti. Bog nas ne če napustiti. Napustio 
bi nas, kad bi mi njega napustili iz straha ili koristi 
pred komunizmom. Bog naš ostaje! Nemo speravit in 
Domino et confusus est! ('Nitko tko se pouzdao u Go¬ 
spodina, nije se postidio'.«, (Sir 2,10) /usp. Vg 2,11/. 

Svjedočite! 

Sveti Pavao reče: »Mi se uvijek, dok smo živi, pre¬ 
dajemo smrti zbog Isusa.« (2 Kor 4,11). Uživljujući se u 
te Pavlove riječi, blaženi je Alojzije zapisao u svojim 
»Katehetskim propovijedima«, na temu »Nepravedna 
osuda«, sljedeče: »A koliko je nepravednih osuda palo kroz 
vjekove protiv Isusa u suđenju njegovih slugu!... Iz nepra¬ 
vedne osude Isusove slijedi da iz ljubavi prema Njemu bude¬ 
mo uvijek spremni uzeti na se osudu sa strane ljudi radi 
Imena Isusova... Ima naivčina, koji misle, da će s tobožnjom 
civilizacijom nestati zauvijek i proganjanja Crkve i njezinih 
vjernika. To je velika zabluda. Jer kako veli apostol, svi, koji 
pobožno hoće da žive u Isusu Kristu, trpjet će progonstvo... 
Ako dakle ljudi nepravedno sude o tebi, a pogotovo ako biše 
desilo ikada, da budeš sudski osuđen radi tvoje vjernosti Kri¬ 
stu, raduj se i veseli se, jer Isus trpi u tebi! Onaj Isus, koji je 
trpio u sv. Petru, koji je trpio u Ivanu, koji je trpio u Jakovu, 
koji je trpio u Andriji, koji je trpio u ostalim svetim apostoli¬ 
ma. Onaj Isus koji je trpio u milijunima svetih mučenika za 
vrijeme progona u rimskom carstvu; onaj Isus, koji trpi i da¬ 
nas u svima onima, koji su progonjeni radi vjere. A kad se s 
Isusom trpi, onda sve biva lako.« (Katehetske propovijedi, 
izd. Nadbiskupski Duhovni Stol u Zagrebu /pripre¬ 
mio N. BORIĆ/, Zagreb 1956., sv. II, str. 186s.) 

Kardinal Stepinac je u mučeništvu gledao intimno 
poistovječenje Crkve kroz stolječa s Kristom, u njego¬ 
voj muci i smrti. 

Potpuno sudjelovanje na Kristovom pashalnom 
misteriju, u jedinom posredniku između Boga i ljudi, u 
kojem se ostvaruje puno zajedništvo između Boga i 
čovjeka (usp. Iv 2, 21), odsijeva u pastirskoj službi 
blaženoga Alojzija Stepinca čovjeka, kršćanina, sveće¬ 


nika, biskupa, kardinala čiji je život okrunjen muče- 
ništvom. 

Poput Krista, Dobroga pastira koji polaže život za 
svoje ovce (usp. Iv 10, 11), on, naš Alojzije Stepinac, u 
svojoj je vlastitoj osobi živio sjedinjenje s pashalnim 
Otajstvom, sve do žrtvovanja vlastitog života. On je po 
življenom mučeništvu iskusio zbilju osobne Pashe, 
prolazeći iz junačkog svjedočanstva ljubavi prema Kri¬ 
stu i solidarnosti s braćom do vijenca slave obećanog 
vjernim slugama. On je, kako veli sv. Pavao »sve pripi¬ 
sivao Bogu, ništa sebi« (2 Kor 4, 7). 

Junačko svjedočanstvo kardinala Stepinca na diku 
je hrvatskog naroda, iz kojeg naš novi Blaženik 
potječe, i Crkve iz koje dolazi, a činom beatifikacije 
stavljeno je na divljenje cijeloj Crkvi i svem svijetu. 
Prvi su kršćani prenosili svete moći i uzdizali ih na 
vidljivo mjesto na čašćenje puka Božjega. Taj prijenos i 
uzdignuće bila je onodobna beatifikacija i kanonizaci¬ 
ja. Mi uzdižemo svete moći našega novoga Blaženika, 
Alojzija Stepinca, koje tako snažno svjedoče o Bogu 
Stvoritelju, da nam budu poticaj i ohrabrenje za naslje¬ 
dovanje Isusa Krista u vlastitom životu, dok iščekuje¬ 
mo uskrsnuće tijela i vječni život. 

Radujte se! 

Božjega čovjeka vodi Duh Božji. Isusovi snažni go¬ 
vori i Isusova divna djela, sve je to strujilo iz sile Duha 
Božjega. I blaženi Alojzije Stepinac djelovao je snagom 
Duha. Kad ga je Božji narod gledao onako zanosno i 
kad ga je slušao onako radosno, ćutio je kako iz njega i 
na njih prelazi snaga njegova duha. I vjernici su popri¬ 
mali i usvojili Stepinčev duh, zavoljeli sve što je i on 
volio, odbacivali sve što je on odbacivao. Pa zašto bi 
mu inače ona manjina Božjih protivnika branila s njim 
se družiti?! Radi toga su ga potpuno izolirali u Lepo- 
glavi, radi toga su ga pomno držali i u krašićkoj izola¬ 
ciji. Bojali su se njegova duha. Bojali su se da njegov 
duh i nas ne preuzme (usp. J. GJURAN, Divnih li i dra¬ 
gih vremena!, u: Sluga Božji Alojzije Stepinac, Glasnik Po- 
stulature, br. 4 /1998/, 84). 

Dobro se zna kakvoga je i čijega tko duha. S kim se 
družiš, onakav si! - kaže naš narod. Tko se s Bogom 
iskreno druži, na njega djeluje Božji Duh. Blaženi je 
Alojzije Stepinac doista s Bogom živio. Bio je pun 
Božjega Duha, a od njega je taj Duh malo pomalo pre¬ 
lazio na Kristove vjernike i u njima djelovao. Tu je 
razlog što neprijatelj nije mogao zavarati Božji narod 
niti ga predobiti za sebe, jer je bio Stepinčevoga duha. 
Božjega Duha. Mogli su ga mučiti, zatvarati, globiti, 
linčovati, mogli su mu sve oduzeti, ali ne besmrtne 
duše iz stada Dobroga pastira. 

Tu je snagu Božji narod primao od blaženoga 
Alojzija Stepinca, a on ju je primao od Gospodina Isu¬ 
sa. A Isusov Duh je Duh milosrđa, dobrote, istine, 
pravde, ljubavi i mira. Blaženi je Alojzije Stepinac bio 
takvoga duha. Zato ćemo zastajati pred njegovim 
moćima u ovoj katedrali, na mjestu gdje od njegove 
mučeničke smrti i pokopa cvijeće nije uvenulo niti su 

svijeće ugasle. To sad Petar naših dana navješćuje, to 
glas s neba potvrđuje. 

Na proslavi 100. obljetnice rođenja Alojzija Stepin- 
ca, u Krašiću 8. svibnja ove godine, naš je kardinal 
Franjo Kuharić orisao našega Blaženika ovim riječima: 
»Alojzije Stepinac bijaše Božji glas i Božji svjedok u 
teškom vremenu naše suvremene povijesti, u teškom 
vremenu koje je proživljavao hrvatski narod, u teškom 
vremenu koje je proživljavala i Crkva u njemu, u 
teškom vremenu kad su tolike bezbožne ideologije i 
zablude satirale bezdušno, okrutno milijune ljudskih 
života. 

On je bio baš izabran za to vrijeme, Alojzije Vik¬ 
tor! ČIST! POBJEDNIK (Sluga Božji Alojzije Stepinac, 
Glasnik Postulature, br. 4 /1998/, 89). 

Veli crkveni naučitelj, Sv. Efrem, koji bijaše, poput 
Blaženoga Alojzija, učitelj i tumač Svetoga Pisma, a go¬ 
vorio je pred više od tisuću godina o snazi svjetla koje 
svijetli s grobova mučenika: » Da, kosti mučenika još 
posjeduju znakove života, i tko može reći da nisu žive? Da, 
one su živi spomenici, tko u to može sumnjati? One su 
tvrđave koje su nedostupne kradljivcima, utvrđeni gradovi 
zaštićeni od gusara, jaki i visoki tornjevi koji pružaju zaštitu 
od ubojica. Onaj tko je ugrožen od otrova zavisti i izdajstva, 
koji truju dušu, od mučenika će dobiti protulijek protiv sva¬ 
kog otrova.« (J.S. ASSEMANI, S.RN. Ephraem Syri Opera 
Omnia, Romae, 1746, sv. III, str. 194.) 

Da, blaženi Alojzije mučenik, iz ovoga moćnika 
sada štiti vjernike iz neba dok štuju njegove tjelesne 
ostatke. On ih štiti od duhovnoga zla ovoga vremena, 
od otrova i ropstva grijeha, i nadahnjuje ih da čvrsto 
stoje u vjeri, kao što je on stajao, i Bog ga je uzvisio. 

U kardinalu Alojziju Stepincu svi suvremeni mu¬ 
čenici imaju simbol i primjer. 

On je na sudu 3. listopada 1946. održao govor kao 
svjedok Božje istine, slobode Crkve i ljudskih prava. 
Kazao je: » Znajte, Isus Krist je Bog! Za Njega smo spremni 
umirati, a danas je nauka to, da on uopće nije postojao!... Ja 
vam kažem, gospodine državni tužioče, da uz ovakve uvjete 
nije Crkva slobodna, nego da će za kratko vrijeme biti istre- 
bljena. Krist je temelj kršćanstva... Optuženi zagrebački 
nadbiskup zna za svoje uvjerenje ne samo trpjeti nego i 
umrijeti!« (A. Benigar: Alojzije Stepinac, Zagreb, 1993., 
str. 539). 

Završio je riječima: »A što se tiče mene i moga su¬ 
đenja, ja ne trebam milost, savjest mije mirna.« (nav. mj., 
str. 542). 

Tako govore mučenici. Ima još jedna oznaka krš¬ 
ćanskog mučenika. On trpi i umire s ljubavlju prema 
Bogu ali i prema svojim progoniteljima. Poziv na 
opraštanje, poziv na molitvu za progonitelje, poziv na 
ljubav prema njima, unatoč njihovih zabluda, odjekuje 
kroz mnoge njegove pisane i usmene poruke! 

U svojoj duhovnoj oporuci od 28. svibnja 1957. piše 
u zaključku: «Konačno, jer je Bog ljubav, kao što veli apo¬ 
stol, ljubite se među sobom! Pomažite se uvijek bratski među 
sobom. Budite jedno srce i jedna duša! Ali ljubite i neprija¬ 
telje svoje, jer je zapovijed Gospodnja!« (nav. mj., str. 843) 


Blaženi Alojzije Stepinac, mučenik, svojim živo¬ 
tom, svojom svetošću i svojim mučeništvom u punom 
smislu zaslužuje da na njega primijenimo riječi aposto¬ 
la Pavla Timoteju: »Dobar sam boj bio, trku završio, vjeru 
sačuvao. Stoga pripravljen mi je vijenac pravednosti kojim 
će mi u onaj Dan uzvratiti Gospodin, pravedan sudac; ne 
samo meni, nego i svima koji s ljubavlju čekaju njegov Poja- 
vak.« (2 Tim 4, 7-8) 

Pobožnost Svetoga Oca prema blaženom Alojziju 
ne iznenađuje one koji poznaju njegov nauk i njegovo 
vodstvo Katoličke crkve u treće tisućljeće. Papa nas 
uči: 

»Crkva prvog tisućljeća rodila se iz krvi mučenika... Na 
kraju drugog tisućljeća, Crkva je ponovo postala Crkva 
mučenika. Progonstva vjernika - svećenika, redovnika i lai¬ 
ka -proizvela su veliku sjetvu mučenika na različitim stra¬ 
nama svijeta... To se svjedočanstvo ne zaboravlja... U našem 
stoljeću ponovo imamo mučenike.« (Apostolsko Pismo: 
Tertio Millennio Adveniente, br. 37.) 

»Ne bojte se!«, veli Isus. »Radujte se!«, potiče nas 
naš Spasitelj. »Budite vjerni Isusu Kristu i Katoličkoj 
crkvi!«, potiče nas naš Alojzije Stepinac. Neka on zago¬ 
vara Crkvu našu, narod i domovinu našu, moli za mir 
među nama i u svijetu, za slobodu potlačenih i 
obespravljenih, za Crkvu na ulasku u treće tisućljeće. 

Dr. Juraj Butelja, 
postulator 


Hvala Vam što čitate i 
drugima omogućujete 
primati glasnik »Bla¬ 
ženi Alojzije Stepinac«. 

Ako navrijeme podmi¬ 
rite svoje obveze pre¬ 
ma Glasniku, moći će 
redovito izlaziti i biti 
vjesnik Blaženikovih vr¬ 
lina, kojima ga je Bog 
proslavio za dobro svoje Crkve i hrvatskog 
naroda. Glasnik može svaki čitatelj i svje¬ 
dok obogatiti svojim dopisom i uspomena¬ 
ma na kardinala Stepinca, ili fotografijom 
iz njegova života. Ako ste bili dionik koje 
svečanosti priređene u njegov spomen, iz¬ 
vijestite o tome putem Glasnika sve prija¬ 
telje i štovatelje kard. Stepinca. 

»DOBAR SAM BOJ BIO, TRKU ZAVRŠIO, 
VJERU SAČUVAO« (2 Tim 4, 7) 


Propovijed kardinala Fra¬ 
nje Kuharića, u Zagreba¬ 
čkoj katedrali, 11. listopa¬ 
da 1998., na Misi zahval¬ 
nici za pohod Hrvatskoj 
Ivana Pavla II. i proglaše¬ 
nje blaženim Sluge Bož¬ 
jega Alojzija Stepinca 

»Dosudi mi pravo. 
Gospodine, jer hodim 
u nedužnosti, i uzdajuć 
se u Gospodina ja se ne 
pokolebah« 

(Ps 26/25, 1) 



Ivan Pavao II. podjeljuje radost beatifi kacije kardinala 
Stepinca s kardinalom Kuhar i čem 


Pruzvišeni Apostolski nuncije. 
Dragi oče Nadbiskupe i dragi oče 
Biskupe, 

Draga braćo svećenici, redovnici i 
časne sestre, draga djeco i mladi, 
draga braćo i sestre u Isusu Kristu! 

»Pjevajte Gospodinu pjesmu novu, jer učini djela 
čudesna« (Ps 98/97, 1) 

i. 

U današnjem evanđelju Isus daje pouku svojim učeni¬ 
cima, kako je plemenito zahvaljivati Bogu za njegove 
darove. Čudesno je ozdravio deset gubavaca, »a samo 
jedan, i to Samarijanac, došao zahvaliti i podati slavu 
Bogu« (Lk 17,18) »A gdje su ona devetorica?« - upitao 
je Isus. 

Zahvalnost je plemenitost duše. 

Danas slavimo Misu zahvalnicu. Želimo iskrenom 
dušom reci naš »Tebe Boga hvalimo« za pohod Sve¬ 
toga Oca Ivana Pavla II. Crkvi u Hrvata u zemlji Hrva¬ 
ta. To je njegov drugi pohod našoj domovini. Želimo 


zahvaliti milosrdnom Bogu za proglašenje blaženim 
zagrebačkog nadbiskupa kardinala Alojzija Stepinca! 
Želimo ovom božanskom žrtvom Sina Božjega zahva¬ 
liti Ocu neizmjernog veličanstva za sretno odvijanje 
svetih događaja kojima smo bili svjedoci. Sve su to bili 
Božji darovi, a »svaki dobar dar, svaki savršen poklon 
odozgor je, silazi od Oca svjetlila« (Jk 1, 17). 

2 . 

Dok pjevamo zahvalnicu Bogu, izričemo i zahvalu lju¬ 
dima koji su u pripravi za svete događaje uložili svoje 
znanje, svoje vrijeme, svoju vjeru i ljubav. To su crkve¬ 
ni i državni Odbori, sa svim njihovim brojnim suradni¬ 
cima. To su arhitekti, projektanti, radnici na gradi¬ 
lištima i cestama. Tko ih može nabrojiti? To su 
liturgičari, umjetnici, pjevači i razni poslužitelji! To su 
djelatnici sredstava priopćavanja tiska, radija i televi¬ 
zije, koji su u radosna slavlja uključili milijune gleda¬ 
telja i slušatelja u domovini i u svijetu! To su djelatnici 
u prometu i čuvari reda i sigurnosti. To je i Hrvatska 
vojska, koja je izvršila velike radne zahvate na cestama 
i prostorima na kojima su se odvijali vjernički susreti 
sa Svetim Ocem. U našu je zahvalu uključen svaki pri- 
nosnik dara, svaki koji je bilo na koji način darovao 
sebe u pripravama i događanjima slavlja! Hvala teh¬ 
ničkom osoblju bilo koje struke! 


□ 

Kardinal Franjo Kuharić predvodi Misu zahvalnicu za proglašenje blaženim 
Alojzija Stepinca, u Zagrebačkoj katedrali, 11. listopada 1998. 


Konačno, kako ne zahvaliti kar¬ 
dinalima, nadbiskupima, biskupi¬ 
ma, provincijalima, svećenicima, 
redovnicima i redovnicama za nji¬ 
hovo sudjelovanje! Kako ne zahva¬ 
liti stotinama tisuća hodočasnika i 
pobožnika, djece, mladih i odra¬ 
slih, koji su, unatoč poteškoćama, 
dohrlili u susret Papi, našem veli¬ 
kom dobročinitelju! Došao je k 
nama Kristov namjesnik na zemlji i 
kao Petrov nasljednik! Došao je kao 
»Hodočasnik Evanđelja« s porukom 
Evanđelja u hrvatsku zemlju, koju 
je u svojim govorima nazvao mi¬ 
lom, plemenitom , prelijepom i blago¬ 
slovljenom. Svima hvala za pjesmu, 
pobožnost, pažnju, i iskazanu lju¬ 
bav Papi Ivanu Pavlu II. Bila mu je 
to utjeha! 

3. 


vjeli smo konačno dan da papa, 
svojim najvišim autoritetom u ime 
Isusa Krista i Crkve, izvrši prog¬ 
lašenje blaženim časnoga Slugu 
Božjega Alojzija Stepinca! 

Bili smo svjedoci kako se u mi¬ 
steriju povijesti događa znak Božje 
prisutnosti. U velikoj drami ljudske 
povijesti, ne rijetko tragičnoj, odvi¬ 
ja se splet svjetla i tame, dobra i zla. 
Događaju se neprijateljstva i suko¬ 
bi, nepravde, mržnje i ratovi. Ali u 
to tkanje s mnogo tame utkane su i 
niti istine, ljubavi, pravednosti i 
svetosti. A u svemu tome često 
puta neshvatljivom zbivanju odvija 
se tajanstveni Božji plan koji će biti 
savršeno otkriven u vječnosti, ali i 
u povijesti bljesne očitost toga pla¬ 
na. 

4. 


da izvršite beatifikaciju Sluge Bož¬ 
jega, čin svojega vrhovnoga apo¬ 
stolskog autoriteta. I to baš na dan 
3. listopada, kada je Alojzije Stepi- 
nac - na taj dan godine 1946. - pred 
komunističkim sudom, nevin, odr¬ 
žao svoj znameniti svjedočki go¬ 
vor.« 

»Nije to bio govor u svoju obra¬ 
nu. Bila je to ispovijest za koje je 
svetinje živio, koje svetinje brani i 
za koje je spreman, čiste savjesti, 
svaki čas umrijeti. A to su: Bog, 
Isus Krist - pravi Bog i pravi čo¬ 
vjek, čast presvete Bogorodice, Cr¬ 
kva Božja, svetost ženidbe, pravo 
mladih na zdravi vjerski odgoj, kao 
i temeljna prava koja po Bogu ima 
svaki čovjek.« 

Da, to je bila ispovijest vjere 
mučenika koji je, mirom svoje čiste 
savjesti, pripravan položiti život u 
ljubavi koja ide do kraja i kroz smrt 
ulazi u vječni život! Iz te ljubavi on 
nije isključio ni svoje tužitelje ni 
svoje suce ni lažne svjedoke ni pu¬ 
bliku koja ga je mrzila. 

Tijesan je bio prostor, ta sudni¬ 
ca u kojoj mu je 11. listopada 1946. 
- upravo na spomendan Materin¬ 
stva BI. Djevice Marije - izrečena 
nepravedna osuda na 16 godina 
zatvora. Bila je to osuda i Katoličke 
crkve! Bila je to osuda bogoljublja, 
čovjekoljublja i kršćanskoga ro¬ 
doljublja zagrebačkog nadbiskupa 
Alojzija Stepinca. Da bi se nekako 
pred svijetom opravdala ta osuda, 
izmišljene su teške klevete, i laži su 
sijane svijetom, koje još i danas u 
nekim svjetskom medijima odje¬ 
kuju. Optužba je stalno vikala, a 
obrana je bila okovana zabranama i 
utamničena u šutnju. 

5. 


Na uzletištu u Zagrebu kazao je 
Sveti Otac: »Ovaj pohod miloj Hr¬ 
vatskoj počimam riječima ljubavi i 
nade. Neka ona pridonese da se 
zemlja, koja je sastavni dio Europe, 
izgrađuje na trajnim vrijednostima. 
Želja mi je da iz davnih kršćanskih 
korijena ove zemlje provre jaka 
bujica limfe koja će sada već u zori 
novoga tisućljeća osigurati procvat 
istinskoga humanizma za buduće 
naraštaje.« Proživjeli smo blago¬ 
slovljene dane Božje milosti i doži- 


Proglašenje blaženim zagrebačkog 
kardinala Alojzija Stepinca već je u 
vremenu objava Božjega pravorije¬ 
ka! 

Sjetimo se onoga prizora iz ko¬ 
munističke sudnice 3. pa 11. listo¬ 
pada 1946. upravo prije 52 godine! 

3. listopada zagrebački nadbis¬ 
kup Alojzije Stepinac govori svoju 
ispovijest vjere. U svom pozdravu 
upućenom Svetom Ocu u Mariji Bi¬ 
strici sadašnji je zagrebački nadbis¬ 
kup Josip kazao: »Došli ste ovdje 


Nedužni osuđenik stajao je pred 
sucima uspravan, neslomljiv, s po¬ 
gledom u budućnost u kojoj će Bog 
ispraviti nepravde. Svjesno je trpio 
za Istinu. Sveti Otac je kazao u ho¬ 
miliji proglašenja blaženim Alojzija 
Stepinca: »Dobro je znao da ne 
može popuštati kada je u pitanju 
istina, jer istina nije roba kojom se 
može trgovati. Zbog toga mu je bilo 
draže prihvatiti patnju nego li izda¬ 
ti svoju savjest i iznevjeriti obeća¬ 
nje dano Kristu i Crkvi.« 

Nadbiskup Alojzije Stepinac je 
pred sudom bio slobodan. Slobo¬ 
dan je čovjek čiste savjesti. Muče¬ 
nik je pobjednik nad zlom. Mučeni¬ 
ci svojom žrtvom pobjeđuju svoje 
progonitelje. »Očima se bezbožni- 
čkim čini da oni umiru i njihov od¬ 
lazak s ovoga svijeta kao nesreča... 
ali oni su u miru.« (Mudr 3, 3) 

6 . 

U čistoj savjesti bila je sigurnost 
osuđenog i ocrnjenog nadbiskupa 
Alojzija Stepinca. Sjetimo se danas 
ovdje njegove javne poruke sveće¬ 
nicima i javnosti u Okružnici 17. 
prosinca 1945. U sredstvima javnog 
priopćavanja bijesnila je mržnja 
protiv njegove časne osobe i svete 
službe, a on odgovara: »Na sve op¬ 
tužbe, koje su izravno ili neizravno 
uperene na nas, možemo u cijelosti 
kazati: nemamo si ništa predbaci¬ 
vati. Savjest nam je čista i mirna 
pred Bogom, koji je najvjerniji svje¬ 
dok i pravedni sudac svih naših 
koraka. 

Savjest nam je čista i mirna 
pred katolicima ove države, koji 
mirno i trijezno prosuđuju događa¬ 
je. Savjest nam je konačno čista i 
mirna pred hrvatskim narodom, 
kome krvnim vezama voljom Bož¬ 
jom pripadamo, pa mu po svom 
položaju svom dušom služimo, bez 
obzira na razna politička gledanja i 
političke stranke!« (F. kard. KUHA- 
RIĆ, Poruke sa Stepinčeva groba , Za¬ 
greb 1990., izd. Glas koncila, Za¬ 
greb, 1990, str. 68) 

Čistoću i mir savjesti, kao i sve¬ 
ti život te mučeništvo, potvrdio je 
Sveti Otac beatifikacijom Sluge 
Božjega. 

7. 

Kako se je izmijenila scena na po¬ 
zornici povijesti 3. listopada 1998. 
u usporedbi sa scenom 11. listopa¬ 
da 1946.! 

Onda u tijesnoj dvorani suda 
nepravedna osuda nevinoga, a 
sada, pred očima cijele Crkve i svi¬ 
jeta, uzudignuće na čast oltara. 
Tako Bog mijenja scenu! 

Takav se znak dogodio i u Spli¬ 
tu. Car Dioklecijan odlučio je svo¬ 
jom carskom moći iskorijeniti krš¬ 


ćane iz svoga imperija. Među mno¬ 
gim žrtvama toga progona bio je i 
salonitanski biskup Dujam. Usred 
svoje palače gradi svoj mauzolej. 
Ni ne sluti da gradi katoličku kate¬ 
dralu, u kojoj će počivati relikvije 
sv. Dujma. Već od sedmog stoljeća 
njegov je mauzolej katolička kate¬ 
drala Gospina uznesenja na nebo. 
Papa Ivan Pavao II., rimski Biskup, 
molio je u toj katedrali 4. listopada 
ove godine. I to je znak kako Bog 
mijenja povijesnu scenu. Tako Bog 
ispravlja nepravde nanesene njego¬ 
vim mučenicima. 

8 . 

Od početka svoje povijesti Crkva je 
častila mučenike kao zaštitnike i 
uzore vjernosti. Na grobovima mu¬ 
čenika hranila je svoju vjeru, učvr¬ 
šćivala svoju vjernost, umnožavala 
svoju odlučnost da životom slijedi 
Isusa Krista na putu križa, s čvr¬ 
stom nadom u uskrsnuće tijela i 
život vječni. S takvom pobožnošću 
i vjerom dolazimo i mi ovdje u ka¬ 
tedrali na grob blaženoga mučeni¬ 
ka Alojzija! 

I u suvremenoj Crkvi potrebno 
je poticajno svjedočanstvo mučeni¬ 
ka i svetaca da se Crkva obnavlja 
duhovno, moralno, crkveno. Sveci 
i mučenici čine Crkvu vjerodo¬ 
stojnom i uvjerljivom u navještanju 
Evanđelja. Oni su najdragocjenije 
blago Crkve. 

Sveti Otac je kazao u Mariji Bi¬ 
strici 3. listopada: »Oni su svojom 
žrtvom, ujedinjeni s Kristovim pat¬ 
njama, pružili posebno svjedočan¬ 
stvo koje, unatoč zubu vremena, 
ništa ne gubi na svojoj rječitosti, 
nego nastavlja ižarivati svjetlo i ši¬ 
riti nadu.« Misleći pak na nebroje¬ 
ne mučenike u ovom stoljeću, oso¬ 
bito pod komunizmom. Papa na¬ 
stavlja: »... Ima i mnogo drugih 
pastira i običnih vjernika, koji su 
krvlju potvrdili svoju vjernost Kri¬ 
stu.« 

9. 

Mučenici i sveci ne smiju biti zabo¬ 
ravljeni, jer oni i svojim blažen¬ 
stvom žive s Crkvom i za Crkvu, 
da budu trajno nadahnuće, znak i 
poziv na obraćenje. 


Zato i Sveti Otac našeg blaže¬ 
nog Alojzija povjerava našem traj¬ 
nom pamćenju, a to znači štovanju 
s raspoloženjem nasljedovanja. 
Ovo su njegove riječi: »Pred očima 
Presvete Djevice ugledni sin ove 
blagoslovljene zemlje biva uzdi¬ 
gnut na čast oltara, u stotoj obljet¬ 
nici svojega rođenja. To je povijesni 
događaj u životu Crkve i vaše naci¬ 
je. Podnijevši u svome tijelu i duhu 
okrutnosti komunističkoga susta¬ 
va, jedan od istaknutih likova Ka¬ 
toličke crkve, zagrebački nadbis¬ 
kup kardinal Alojzije Stepinac, 
sada se povjerava sjećanju svojih 
sunarodnjaka s blistavim zname¬ 
njima mučeništva.« 

Zato je Sveti Otac uskliknuo: 
»Prepuni smo danas radosti u za¬ 
jedničkom zahvaljivanju Bogu za 
novi plod svetosti što ga hrvatska 
zemlja pruža Crkvi u osobi muče¬ 
nika Alojzija Stepinca...« Neka te 
riječi bude u našem srcu trajnu za¬ 
hvalnost! 

10 . 

Uz beatifikaciju blaženoga Alojzija 
Stepinca, i sam pohod Kristova 
namjesnika na zemlji dar je Božji 
našoj Crkvi i našoj domovini! Na 
ovom svom drugom pohodu Hr¬ 
vatskoj on je također došao kao 
»hodočasnik Evanđelja!« Evanđe¬ 
lje je njegova poruka ne samo vjer¬ 
nicima, nego i svim ljudima dobre 
volje jer Evanđelje je vječna Božja 
istina, Evanđelje je nezamjenjiv 
program života i odgojiteljska lju¬ 
bav prema Bogu i čovjeku. 

Papa je evanđeosku poruku 
uputio svima. I ta se poruka ne 
sluša kako bi se primijenila riječ: 
što je kazao ovima ili što je kazao 
onima, to se tiče drugih, a ne mene. 
Papina je riječ upućena mladima i 
odraslima, učenima i neukima, po¬ 
litičarima, bez obzira na stranačku 
pripadnost. Upućena je ljudima 
kulture i javnih odgovornosti na 
svojim položajima. Evanđeoska 
poruka upućena je srcu i savjesti, i 
iskreno se može slušati samo s ra¬ 
spoloženjem: to meni govori! To je 
poziv meni da mijenjam svoj život, 
postupke, odnose obraćenjem, pro¬ 
mjenom misli i srca. 

11 . 

Misleći na našu slobodu i stečeni 
mir, govorio je na Žnjanu, 4. listo¬ 
pada: »Gospodin je učinio da je va¬ 
še dane rasvijetlio nadom. Oprav¬ 
dano je sada, dolaskom slobode i 
demokracije, očekivati novo pro¬ 
ljeće vjere u vašim hrvatskim kraje¬ 
vima... Određenije rečeno, kršćani 
su u hrvatskim krajevima pozvani 
dati novo lice svojoj domovini po¬ 
sebno se zalažući da se u društvu 
ponovno učvrste etičke i moralne 
vrijednosti što su ih pokopali pri¬ 
jašnji totalitarizmi i nedavno ratno 
nasilje. Ta zadaća traži veliku sna¬ 
gu i odlučnu volju. A zadaća je žur¬ 
na, jer bez tih vrijednosti nema ni 
prave slobode ni istinske demokra¬ 
cije. 

Predstavnicima kulture i zna¬ 
nosti kazao je: »Nema uistinu pra¬ 
voga napretka bez poštivanja etič¬ 
kog opsega kulture, znanstvenoga 
istraživanja i cjelokupne ljudske 
djelatnosti. Današnji etički relativi¬ 
zam, koji uzrokuje tamnjenje mo¬ 
ralnih vrijednosti, pogoduje širenju 
postupaka koji vrijeđaju dostojan¬ 
stvo ljudske osobe, a to predstavlja 
ozbiljnu zapreku humanističkom 
razvoju na raznim područjima ži¬ 
vota.« (3. 10. 1998. u Nuncijaturi) 

Povijesno iskustvo moralo bi 
već jednom uvjeriti ljude, da pošti¬ 
vanje Božjih načela života gradi 
kulturu života, pokušaji da se gradi 
svijet bez Boga, vodi u kulturu 
smrti. 

12 . 

Mladima u Solinu, pozivom na 
primjer blaženoga Alojzija, Sveti 
Otac je uputio riječ: »Blaženi Aloj- 
zije Stepinac ostavio je poseban pri¬ 
mjer kršćanskog svjedočanstva. On 
je službu naviještanja Evanđelja is¬ 
punio prije svega svojom patnjom 
za Crkvu, a svoju poruku vjere za¬ 
pečatio smrću. Draža mu je bila 
tamnica nego sloboda i to samo 
zato da bi obranio slobodu Crkve i 
njezino jedinstvo. Nije se strašio 
okova kako ne bi bile okovane ri¬ 
ječi Evanđelja!« 


10 


Iz toga primjera Papa potiče 
mlade: »Odlučnu ulogu ima izbor 
pravih, a ne prividnih vrijednosti; 
izbor prave istine, a ne poluistine 
ili možda lažnih istina. Ne vjerujte 
onima koji vam obećavaju lagana 
rješenja. Bez žrtve ne može se sa¬ 
graditi ništa veliko!« 


13. 


Papa nam je govorio iz srca srcu. I 
onda kad govori o »nezaboravnom 
i nezaboravljivom« blaženom Aloj- 
ziju i onda kad se obraća slušatelji¬ 
ma, i onda kad spominje Hrvtsku, 
govori s toplinom glasa oca i prija¬ 
telja. 

Neki pitaju: Zašto? Papa Ivan 
Pavao II. nastupa nepristrano pre¬ 
ma svima kojima upućuje svoju 
riječ, ali osobito je osjetljiv za pat¬ 
nju čovjeka i naroda, i zato u tak¬ 
vim susretima želi biti posebno bliz 
kao tješitelj i branitelj. 

Iz iskustva povijesti svoga 
poljskog naroda, koji je u povijesti 
triput bio brisan, diobama između 
moćnih susjeda, s geografske karte, 
a u ovom stoljeću i četvrti put podi¬ 
jelili su ga među sobom dva bez- 
božna sustava, iz toga iskustva on 
razumije i našu povijest tolikih 
patnja. Nismo osvajali tuđe, a uvi¬ 
jek smo bili izloženi nasilnim nasr¬ 
tajima s Istoka i sa Zapada, sa Sje¬ 
vera i s Juga! Osim toga, mislim da 
je osjetljiv u ljubavi prema nama 
zbog činjenice da je naša pradomo¬ 
vina Bijela Hrvatska, krakovski 
kraj, još uvijek i njegova domovina! 

Drugi put nas je pohodio jer je 
to želio. Došao je s darom beatifika- 
cije nadbiskupa kardinala Alojzija 
Stepinca, da ga u srcu Hrvatske 
uzdigne na oltar, da nam ga pred¬ 
loži za uzor života i da potvrdi i na 
njega primijeni riječi apostola Pav- 
la: »Dobar sam boj bio, trku zavr¬ 
šio, vjeru sačuvao. Stoga priprav¬ 
ljen mi je vijenac pravednosti kojim 
će mi u onaj Dan uzvratiti Gospo¬ 
din, pravedan sudac; na samo meni 
nego i svima koji s ljubavlju čekaju 
njegov dolazak!« (2 Tim 4, 7-8) 

Zahvalni smo Svetom Ocu za 
sve što je za nas učinio i čini. Za¬ 
vršavam njegovim oproštajnim ri¬ 


ječima na uzletištu u Splitu (4. 10. 
1998.) 

»Dragi hrvatski puče, neka te 
Bog blagoslovi. Djevica Marija, 
Odvjetnica Hrvatske, Najvjernija 
Majka, neka bdije nad tvojom sa- 
dašnjošću i tvojom budućnošću! 
Njoj povjeravam svaki tvoj naum 
slobode, mira i napretka u solidar¬ 
nosti, svaku tvoju nadu i svako 
tvoje zalaganje za ljudske i vjerske 
vrijednosti. 

Neka Bog blagoslovi Hrvatsku!« 
Tako neka bude! Amen! 

+ Franjo kard. Kuharić 
zagr. nadb. u m. 


PROCVJETALA RUŽO 

Kako da iz oka 
Suze ne poteku, 
Gledajući puka 
Nepreglednu rijeku. 

Što se sa svih strana 
U svetište slijeva, 
Majci našoj Bistričkoj 
Pjesme hvale pjeva. 

U svetištu njezinom 
Naš hrvatski mučenik 
Kardinal Stepinac 
Postao je blaženik. 
Papa Ivan Pavao II. 

Primio se dara, 

Da uzvisi kardinala 
Na časti Oltara. 

Diljem naše domovine 
Vidjeti je dika, 
Razdragana, sretna lica 
Zbog svog blaženika. 

Procvjetala Ružo 
Bistričkog oltara, 
Daj i nama za bližnjega 
Ljubavi i dara! 

Vinka MEDAKOVIĆ, 
Supljak (Primošten) 

»To sad nebo 
i glas s neba 
potvrđuje!« 


navješćuje 


BEATIFIKACIJA SVIH 
HRVATSKIH 
MUČENIKA 


Preč. Josip Gjuran, svjedok u postupku proglašenja 
blaženim kard. Stepinca, pozdravlja Svetog Oca nakon 
euharistijskog slavlja u Mariji Bistrici 

trajno i uporno molili. To smo i Crkvi i svjetskoj jav¬ 
nosti neoborivim dokazima dokazivali i dokazali, a 
ta slavlja i u sjevernoj i u južnoj Hrvatskoj: u Mariji 
Bistrici, Solinu, Splitu, sve su to potvrdila. Tom bea- 
tifikacijom blaženoga nadbiskupa Alojzija beatifici- 
rani su svi naši mučenici od stoljeća sedmog do 
naših dana. Mi smo ih sve uključili u zajednički na¬ 
ziv HRVATSKIH MUČENIKA već onda, kad smo 
pred dvadesetak godina osnivali i gradili naše novo 
župno središte u kanadskom gradu Mississaugi ne¬ 
daleko velegrada Toronta, u južnom Ontariju. Kar¬ 
dinal Franjo Šeper već je onda to jasno i otvoreno na¬ 
glasio svemu onom golemom mnoštvu okupljenom 
na slavlju posvete te nove naše crkve u Mississaugi 
5. srpnja 1978. Naglasio je da tu crkvu posvećujemo 
svim hrvatskom mučenicima, na čelu s mučenikom 
Alojzijem kard. Stepincem. 

Doista: od sv. Duje do bi. Alojzija. Četrnaest sto¬ 
ljeća našega mučeništva i mučenika. Na tim našim 
mučenicima lomila su se osmanlijska, nacifašistička, 
komunistička i četnička zvjerstva i razaranja. Crkve 
na Zapadu, koje nisu iskusile ni nacifašizam ni ko¬ 
munizam, ponašaju se kao da tih zala nije bilo. I 
meni osobno znali su nerijetko kanadski svećenici 
predbacivati nekakvu našu suradnju s nacistima. I 
toliko sam ih puta morao poučavati da smo mi 
Hrvati doduše bili pod nacističkom, fašističkom i 
komunističkom okupacijom i diktaturom, i to baš 
krivnjom zapadnih »saveznika«, ali da niti smo bili 
nacisti, niti komunisti, nego smo morali pronalaziti 
načina kako da ta nametnuta nam zla proživimo, a 
oni, ti zapadnjaci, bili su stvarni suradnici i savezni- 


Doista su to bili dani naše ve¬ 
like radosti. Tih je dana sve u Hr¬ 
vatskoj bilo u pokretu: hodočasnici 
- pješaci prema Mariji Bistrici, sto¬ 
tine tisuća hodočasnika iz svih 
krajeva naše zemlje i mnogih iz da¬ 
lekog inozemstva, pješaci, autobu¬ 
si, vlakovi, sve je bilo usmjereno prema bistričkom 
svetištu. Blaženi naš Mučenik, lepoglavski i krašićki 
robijaš, predraga naša Gospa, Crna Gospa Bistrička, 
bili su naša radost. I hodočasnik mira, naš Bijeli Otac 
ponovno je doletio k nama da uzvisi našega mučeni¬ 
ka nacizma i komunizma, a s njim i sve ono golemo 
mnoštvo hrvatskih mučenika od naše prapovijesti sve 
do ovih dana. 


Kad u Zagrebačkoj katedrali neizostavno posje¬ 
tite grob blaženog kardinala Alojzija, odlazeći od 
njegova groba pogled će vam privući nekoliko veli¬ 
kih ploča na južnom zidu katedrale. Te će vas ploče 
podsjetiti da tu, u kripti ispod vaših nogu, počivaju 
posmrtni ostaci još i nekoliko drugih naših plemeni¬ 
tih mučenika: Petra Zrinskog, Frane Krste Franko- 
pana, Petrove žene i Franove sestre, divne i svete 
mučenice Katarine Zrinske Frankopanke i jednoga 
od njezinih sinova, dijete-mučenik. »Drago moje 
srce« pisao je ban Petar Zrinski svojoj voljenoj ženi 
Katarini samo nekoliko sati prije svojega muče¬ 
ništva: »Sutra ob deveti vuri budu meni glavu sekli, 
a tulikajše tvojemu milom bratcu. Mi smo denes je¬ 
dan od drugoga srčno oprošćenje uzeli...« Tako pisa¬ 
ti i to neposredno pred svoju mučeničku smrt, to 
može samo svetac. A svi ti naši doista su bili sveti i 
mučenici. Uz njih je i div Eugen Kvaternik i Toma 
Bakač Erdody, a diljem domovine nebrojene tisuće. 

»To sad nebo navješćuje i glas s neba potvrđu¬ 
je!«, odjekivalo je dolinom bistričkog svetišta. Što to 
nebo navješćuje i potvrđuje? To da je Alojzije kard. 
Stepinac doista svet i da jest mučenik, i da od sada 
smijemo i najslužbenije slaviti liturgijski spomen- 
blagdan svakoga 10. veljače. 

Mi smo to već do sada činili, ali ovo nam je sada 
čast, radost i priznanje i samoga neba. Zato smo us- 

ci komunističkih zlotvora. Mi smo na 
našem mučeničkom križnom putu 
kroz svu povijest imali živu svijest o 
Gospinom zagovoru i neograničeno 
povjerenje u Crkvu. Ta naša Crkva u 
Hrvata bila je najsnažnija baš u doba 
nadbiskupa Stepinca: sve su nam haj¬ 
dučki oduzeli, zatvarali su nas, linčo¬ 
vali, ubijali, proganjali, stotine tisuča 
našega svijeta rastjerali na sve strane 
svijeta, ali nisu nas slomili, niti su nas 
od blaženoga kardinala Stepinca us¬ 
pjeli odvojiti. Naš nas je narod i tada 
hranio i branio, baš zato što smo bili 
Stepinčevoga duha. 

I pao je taj naš mučenik blaženi 
Alojzije, pao je na tu našu mučeničku 
zemlju i donio obilan plod. S njime su 
mučeništvo podnosili i mnogi vjerni¬ 
ci, brojni svećenici i biskupi. Svi ti pri- 
padaju tom mnoštvu HRVATSKIH MUČENIKA, 
koje predvodi blaženi nadbiskup Alojzije. 

Velika slika na pozornici župne dvorane naše to¬ 
rontske župe odavno to lijepo prikazuje. Tu su sliku 
nazvali »Hrvatski exodus«, a prikazuje mnoštvo 
hrvatskih prognanika pod okriljem i plaštem kardi¬ 
nala Stepinca. 

Sveti Otac nas je nazvao narodom plemenite ci¬ 
vilizacijske baštine. Izrazio je svoju zahvalnost Bogu 
što ga je ponovno doveo u Hrvatsku, gdje »brat mu 
je svaki, tu doma je taki«. Upravio je svoj pozdrav 
svim slojevima naše društvene zajednice, ali s po¬ 
sebnom ljubavlju obratio se hrvatskoj mladeži. Nji¬ 
ma je uputio svoje očinske savjete: 

- otvorite se i primite Krista koji kuca na vrata 
vaših srdaca; 

- razvijajte kritički duh i naučite razlikovati do¬ 
bro od zla, i nemojte biti površni u pro¬ 
suđivanju; 

- ostvarujte evanđeoska blaženstva. 

Sveti Otac podsjetio je hrvatsku mladež i na 
točno određene odgovornosti koje svaki pojedinac 
ima i prema domovini i na raznim područjima dje¬ 
latnosti, a to je preduvjet za poboljšanje samoga 
sebe. 

Potrebno je da Crkva u Hrvata učvrsti zajed¬ 
ništvo svih svojih snaga. Kler i vjernici trebaju biti 
ustrajni u bratskom zajedništvu i zajedništvu s Pa¬ 
pom. Obnovljena evangelizacija, koju ovaj Papa to¬ 
liko naglašuje, dakako da je potrebna i svim našim 
društvenim slojevima. To traži pokrenuti sve život¬ 
ne snage Crkve: biskupe, svećenike, redovnike/ ce, 
vjernike, svjetovnjake i to svuda: na području kultu¬ 
re, politike, gospodarstva. 


Papa je naglasio i posebnu brigu oko 
odgoja svećenika, redovnika/ca, i na 
osobit način zauzetih vjernika laika. 
Svećenici trebaju biti istinski, radosni 
svjedoci Krista i Evanđelja, u skladu s 
preuzetim obavezama pri ređenju. Ži¬ 
vjeti ono što propovijedamo. 

Zna ovaj naš Papa dobro kako je baš 
nama teško ostvarivati ekumenski dija¬ 
log nakon što smo od »lažne braće« 
doživjeli tolike zločine, ali opet i opet 
podsjetio na uklanjanje nerazumijeva¬ 
nja, na olakšavanje međusobnog pošti¬ 
vanja, suradnje i služenja čovjeku. Daka¬ 
ko da nam je silno potrebna i istinska 
molitva i djelatnost, svjesno sudjelova¬ 
nje u sakramentalnom i liturgijskom ži¬ 
votu, posebno u euharistijskom, i to 
osobno i obiteljsko sudjelovanje. 

Čovjekov život na zemlji donosi raznovrsne 
teškoće, ali te se teškoće ne rješavaju bijegom u he¬ 
donizam, konzumizam, u drogu, u alkohol. Sa ži¬ 
votnim se teškoćama treba odvažno suočavati i 
rješenje tražiti u Evanđelju, poput blaženoga nad¬ 
biskupa Alojzija, koji je svojedobno pisao: »Nisu 
najveći patrioti oni koji najviše viču, nego oni koji 
najsavjesnije vrše zakon Božji.« 

Sveti Otac nas je podsjetio i na mladenački za¬ 
nos. 

Podsjetio je, da je već blaženi nadbiskup Alojzije 
u onim prilikama upozoravao na kugu mladenačke 
malodušnosti. 

Našu domovinu u himni nazivamo »lijepom«, a 
Sveti Otac nazvao ju je »plemenitom«. On zna da je 
ta naša zemlja i njen narod sastavni dio Europe, i vje¬ 
ruje da smo doista »zauvijek okrenuli bolnu stranicu 
naše povijesti i da smo ostavili iza leđa strašne trage¬ 
dije dvadesetoga stoljeća«. Iz njegovih ustiju u Božje 
uši! Naglasio je svoju želju da naša država »u sve 
savršenijem obliku priznaje i prihvaća temeljna ljud¬ 
ska prava svake osobe, od začeća do naravnoga kra¬ 
ja«. 

Propovijedanje Evanđelja, odgoj savjesti, svje¬ 
dočenje, molitva - u tome je tajna prave slobode - a 
u daru slobode i sva druga blaga višnji nam Bog 
daje, podsjetio je Papa hrvatsku mladež pred Ste- 
pinčevom katedralom. Našu mladež i sve nas. 

»Hoće li blaženi Alojzije Stepinac od sada biti 
samo naše, rekli bismo, narodno i crkveno odliko¬ 
vanje, ili će postati našim uzornikom?« pita dr. Bo- 
naventura Duda u divnoj svojoj knjizi »Razmišljam 
o Alojziju Stepincu«. Baš to! Treba nam biti uzor¬ 
nikom, primjerom. Neka titula i naziv »uzoriti« ne 
bude tek prazna fraza nego punina značenja. Beatifi- 
kacija na Mariji Bistrici nije završni čin, nego sad 
počinje naše nasljedovanje. 

]. Gjuran 

Kardinal Alojzije Stepinac u govorima 
svetog oca Ivana Pavla II. u prigodi 
pohoda Hrvatskoj od 2. do 4. listopada 



1998. 


Za vrijeme svog Drugog apo¬ 
stolskog pohoda Republici 
Hrvatskoj od 2. do 4. listopada 
1998. godine sveti otac Ivan 
Pavao II. u svojim je govorima, 
u Zagrebu, Mariji Bistrici, Spli¬ 
tu i Solinu, ime kardinala 
Alojzija Stepinca izričito spo¬ 
menuo dvadeset i tri puta, a 
još k tome devet puta u govoru 
na Generalnoj audijenciji u Va¬ 
tikanu, tri dana nakon tog posjeta, u srijedu 7. listopada. Želimo stoga ocrtati lik kardinala Stepinca, 
i od 3. listopada blaženika Katoličke crkve, kroz te i druge govore pape Ivana Pavla II. 


ALOJZIJE STEPINAC 
MUČENIK I UZOR 
VJERE 

Već na dolasku u zračnu luku 
Pleso, u Zagreb, 2. listopada papa 
Ivan Pavao II. je naglasio da taj 
drugi pastirski pohod Hrvatskoj 
ima, kao jednu od dvije središnje 
točke, proglašenje blaženim sluge 
Božjega Alojzija Stepinca, s kojim je 
povezano njegovo odavno priželj¬ 
kivano hodočašće u hrvatsko mari¬ 
jansko nacionalno svetište, u Mari¬ 
ju Bistricu. Marija Bistrica i Solin, to 
hrvatsko marijansko prasvetište, 
dva su mjesta posebno značajna za 
vjersku povijest našega naroda, re¬ 
kao je Papa. U tom nastupnom go¬ 
voru Papa je nazvao Alojzija Ste¬ 
pinca mučenikom i uzorom vjere, 
pred kojim nije moguće ne ostati 
zadivljen, jer je s drugim svjedoci¬ 


ma »žarkim svjetlom osvijetlio ovo 
stoljeće kojim se završava drugo 
kršćansko tisućljeće«. 

Alojzije Stepinac i 
mladi 

Tog istog dana kada je po drugi 
put stupio na hrvatsko tlo, sveti 
otac Ivan Pavao II., pozdravljajući 
mnoštvo okupljeno pred Zagre¬ 
bačkom katedralom, nije zaboravio 
spomenuti da taj velebni spomenik 
vjere i umjetnosti čuva zemne 
ostatke Sluge Božjega kardinala 
Alojzija Stepinca. 

Budući da su se te večeri pred 
Papom našli mnogi mladi, on im je 
uputio posebnu riječ pozdrava i 
poručio da ponovno otkriju bo¬ 
gatstvo vjere, iz koje treba crpiti 
snagu za odvažno i dosljedno svje¬ 
dočenje. S tim u svezi naveo je riječi 
koje je nadbiskup zagrebački 
Alojzije Stepinac uputio mladima 


svojega doba: »Pazite na sebe i iz- 
građujte se, jer bez moralno izgra¬ 
đenih i solidnih pojedinaca nema 
ništa. Nisu najveći patrioti oni koji 
najviše viču, već oni koji najsa- 
vjesnije vrše zakon Božji« ( Propovi¬ 
jedi, govori, poruke, Zagreb 1996., str. 
97). 

Sveti Otac je također pozvao 
mlade da ne dopuste da im iščezne 
mladenački zanos napajan na živoj 
vjeri u Boga. Taj zdravi zanos, 
svojstven mladima, koji proizlazi iz 
vjere, ne poznaje malodušnost. 
Stoga je Papa naveo riječi Alojzija 
Stepinca kojima je poticao svoje 
svećenike: »Tjerajte kao kugu od 
naše mladeži svaku malodušnost, 
jer je nedostojna katolika, koji se 
diče ovim velikim imenom, kao što 
je ime Boga našega.« (Pisma iz 
sužanjstva, Zagreb 1998., str. 310). 

Zadnjeg dana svog pastirskog 
pohoda, 4. listopada 1998., sveti 
otac Ivan Pavao II. susreo se u ma- 

rijanskom prasvetištu Gospe od 
Otoka u Solinu s vjeroučiteljima, 
nastavnicima i predstavnicima crk¬ 
venih pokreta, među kojima su 
većina bili mladi ljudi. Podsjetivši 
okupljene da je došao u Solin na¬ 
kon što je jučer u Svetištu Majke 
Božje Bistričke uzdignuo na čast ol¬ 
tara mučenika Alojzija Stepinca, 
osobito je naglasio Blaženikov uzor 
kršćanskog svjedočanstva i evanđeoske 
slobode. Blaženi Alojzije, rekao je 
tom prigodom Papa, ispunio je 
službu naviještanja Evanđelja »pri¬ 
je svega svojom patnjom za Crkvu, 
a svoju je poruku vjere zapečatio 
smrću«. Da bi obranio slobodu 
Crkve i njezino jedinstvo, draža 
mu je bila tamnica negoli sloboda. 
Nije se strašio okova, kako ne bi 
bile okovane riječi Evanđelja. Bu¬ 
dući da je istinska kršćanska slobo¬ 
da ostati vjeran Kristu i njegovoj 
Crkvi, Papa je u Solinu podsjetio na 
riječi blaženoga Alojzija Stepinca: 
»Nećete biti dostojni imena otaca 
vaših, ako budete dopustili da vas 
tko otrgne od pećine na kojoj je 
Krist sazidao svoju Crkvu!« (Opo- 
ruka iz 1957.). 

Blaženi Alojzije 
Stepinac i Kristovo 
Vazmeno otajstvo 

Na misi proglašenja blaženim 
Sluge Božjega kardinala Alojzija 
Stepinca u Mariji Bistrici, 3. listopa¬ 
da 1998., Papa Ivan Pavao II. je u 


propovijedi smatrao da će najpri¬ 
kladnije izraziti tajnu Stepinčeva 
svetačkog života, »kojega danas 
motrimo u slavi blaženika«, evan¬ 
đeoskim Isusovim Riječima: »Ako 
pšenično zrno, pavši na zemlju, ne 
umre, ostaje samo; ako li umre, do¬ 
nosi obilat rod.«(Iv 12, 24). Naš 
novi blaženik na jedinstven je 
način sudjelovao po patnji u Kri¬ 
stovu Vazmenom otajstvu muke, 
smrti i uskrsnuća. Vrijedi navesti 
sljedeće Papine riječi o Blaženom 
Alojziju: on »poput pšeničnog zrna 
'pade na zemlju', na ovu hrvatsku 
zemlju, te je umrijevši, donio 'obilat 
rod' (...). Prepuni smo danas rado¬ 
sti u zajedničkom zahvaljivanju 
Bogu za novi plod svetosti što ga 
hrvatska zemlja pruža Crkvi u oso¬ 
bi mučenika Alojzija Stepinca, za¬ 
grebačkog nadbiskupa i kardinala 
Svete Rimske Crkve«. Spominjući 
veliki broj mučenika koji su tije¬ 
kom stoljeća nikli u ovim našim 
krajevima. Sveti Otac je ustvrdio da 
se među svima njima ističe »svijet¬ 
la osoba kardinala Stepinca«. Kako 
se ne sjetiti da je još prije četiri go¬ 
dine, za svoga prvog pastirskog 
pohoda Hrvatskoj, papa Ivan Pa¬ 
vao II. nazvao kardinala Alojzija 
Stepinca »najsvjetlijim likom Crkve 
u Hrvata«!? 

Blaženi Alojzije sudjelovao je u 
Vazmenom otajstvu ne prolijeva¬ 
njem krvi, već dugotrajnim patnja¬ 
ma koje je morao nepravedno pod¬ 
nijeti. Polažući svoju sudbinu u 
Božje ruke, on je - podsjetio je Papa 
- zadnjih petnaestak godina bio 


podvrgnut neprekidnom nizu zlo¬ 
stavljanja posred kojih je odvažno i 
spremno izložio vlastiti život radi 
svjedočenja za Evanđelje i za je¬ 
dinstvo Crkve. Prošlo je tek tride¬ 
set i osam godina od njegove 
blažene smrti, i zato je Stepinčevo 
proglašenje blaženim za sve nas 
poseban razlog utjehe. Evo, kako je 
taj čin proglašenja blaženim opi¬ 
sao, ali i doživio, sam Sveti Otac 
Papa, koji je najprije rekao da se taj 
svečani čin odvija u hrvatskom ma¬ 
rijanskom nacionalnom svetištu u 
Mariji Bistrici, kako su tražili 
hrvatski biskupi, i to na prvu subo¬ 
tu u mjesecu listopadu: »Pred 
očima Presvete Bogorodice ugledni 
sin ove blagoslovljene zemlje biva 
uzdignut na čast oltara, o stotoj 
obljetnici svojega rođenja. Ovo je 
povijesni događaj u životu Crkve i 
vaše nacije. Podnijevši u svojemu 
tijelu i duhu okrutnosti komuni¬ 
stičkoga sustava, jedan od istaknu¬ 
tih likova Katoličke crkve, zagre¬ 
bački nadbiskup kardinal Alojzije 
Stepinac, sada se povjerava sjeća¬ 
nju svojih sunarodnjaka s blistavim 
znamenjima mučeništva.« Vrijedi 
uočiti, i ne samo uočiti već i na 
mlađe generacije prenositi, da je 
Papa blaženog Alojzija u Mariji Bi¬ 
strici nazvao uglednim sinom Hrvat¬ 
ske i jednim od istaknutih likova 
Crkve , čije mučeništvo ima blistava 
znamenjal 

To mučeništvo blista zato što se 
ono dogodilo po uzoru na Isusa 
Krista, Dobrog Pastira, koji polaže 
život za svoje stado i to u posebno 


SVETOM 

ocu 

Ivane Pavle našeg vremena 
ljubavlju budiš srca nam snena 
podižeš svoju desnu ruku, 
blagoslov daješ Hrvatskom puku. 

Svaka je duša dirnuta tobom 
kamen i more, djeca i ljudi 
Želju za Kristom u svakom srcu 
prisutnost tvoja snažno probudi. 


Bistrica, Split i Salona stara 
širom ti tvoja vrata otvara 
Hrvatski narod u tebe gleda 
Bog nam te posla kao dar s neba. 

Klečiš i moliš za pravednika 
ispred oltara sa Stepinčevim likom 
molitve šalješ nebeskom Ocu 
i proglašavaš ga blaženikom. 

Pogledom gore uzdižeš Oče 
Hrvatskog sina i mučenika. 
Kada Duh Sveti milost na nas izlije 
prestaje kiša, a sunce zasja. 


Alojzije blaženik na prijesto će doći 
Nebo se raduje i Nebeski Oci. 

Ivane Pavle, sa tobom moli 
Kristova Crkva, tvoji svjedoci. 

Nek riječi tvoje u nama ostanu 
sve zloće i mržnje neka prestanu 
neka se ispuni kako sam reče 
da nas povedeš u treće tisućljeće. 

Vera Kalenik, 
Pitomača 

teškom povijesnim razdoblju. U 
blaženom nadbiskupu Alojziju kao 
da se spaja sveukupna tragedija 
koja je pogodila hrvatsko pučan¬ 
stvo i Europu, u ovom stoljeću obi¬ 
lježenu trima velikim zlima: fašiz¬ 
mom, nacizmom i komunizmom. 
Sveti Otac je javno ustvrdio, da je 
naš novi blaženik sada u nebeskoj 
slavi, okružen svima onima koji su, 
kao i on, dobar boj bili, kaleći svoju 
vjeru u kušnjama i nevoljama. Po¬ 
tom je naveo Blaženikove riječi iz¬ 
govorene 1943. usred Drugoga 
svjetskog rata: »Kakav poredak za¬ 
stupa Katolička Crkva, kad se da¬ 
nas cijeli svijet bori za novi pore¬ 
dak? Mi, osuđujući sve nepravde, 
sva ubijanja nevinih, sve paleže 
mirnih sela, sva zatiranja sirotinj¬ 
skih žuljeva ... odgovaramo ovako: 
Crkva je za onaj poredak, koji je na¬ 
pisan ne na raspadljivom papiru, 
nego u savjesti ljudskoj prstom 
Boga živoga« ( Propovijedi , govori , 
poruke, Zagreb 1996., str. 179-180). 
Usred tih teških okolnosti, nad¬ 
biskup Alojzije bio je doista pravi 
pastir, branitelj progonjenih i vođa 
koji je pokazivao pravi put, bio je - 
kako reče Papa - »svojevrsni kom¬ 
pas da bi se narod znao orijentira¬ 
ti«. Koji je to put, odnosno načela 
koja je zastupao Blaženik sve do 
svoje mučeničke smrti? Vjera u 
Boga, poštivanje čovjeka, ljubav 
prema svima sve do praštanja, je¬ 
dinstvo s Crkvom kojoj je na čelu 
Petrov nasljednik! Blaženi Alojzije 
dobro je znao da se ne može po¬ 
puštati kad je u pitanju istina, jer 
istina nije roba kojom se može trgo¬ 
vati. 

Sveti Otac Papa zahvalio je Tro- 
jedinom Bogu u Mariji Bistrici za 
ovaj novi dar milosti, uronjen u 
Vazmeno otajstvo: »Blagoslovljen 
budi Jedinorođeni Sine Božji i Spa¬ 
sitelju svijeta zbog Tvojega slavnog 
križa, koji je u zagrebačkom nad¬ 
biskupu Alojziju Stepincu postigao 
divnu pobjedu!«. 

Na odlasku iz Hrvatske, idućeg 
dana 4. listopada 1998. u zračnoj 
luci Split, Sveti Otac je posvjedočio 
radost okupljenog mnoštva u Ma¬ 
riji Bistrici zbog proglašenja blaže¬ 
nim kardinala Alojzija Stepinca, 
budući da se »njemu iskazana čast 
na određeni način prelijeva i na sve 


vas«. No, Blaženikova baština i 
obavezuje, te nas je Papa pozvao 
da, dok se s pravom njime ponosi¬ 
mo, znademo biti na visini jedne 
takve baštine vjere, koja nam je pre¬ 
dana u zalog. 

Blaženi Alojzije - 
revan i odvažan pastir 

Osim u Mariji Bistrici, Papa 
Ivan Pavao II. istaknuo je lik blaže¬ 
nog Alojzija Stepinca kao revnog i 
odvažnog Pastira Crkve i drugi dan, 
u Splitu 4. listopada 1998. Dok je na 
misi na Žnjanu ponovio kako je 
vjera za blaženog mučenika Alojzi¬ 
ja bila životni program, u govoru 
hrvatskim biskupima u Nadbis¬ 
kupskoj palači u Splitu ocrtao ga je 
kao revnoga i odvažnoga Pastira u 
našoj zemlji. Biskupi su naime, kao 
i blaženi nadbiskup zagrebački 
Alojzije, u zajedništvu s Petrovim 
nasljednikom postavljeni za sveće¬ 
nike, pastire i učitelje. Stoga ih je 
Petrov nasljednik potaknuo ovim 
riječima: »Potičem vas da i dalje sli¬ 
jedite primjere onih koji su, po uzo¬ 
ru na Dobrog Pastira, kao i blaženi 
Alojzije Stepinac, položili svoje 
živote za Kristovo stado i koji su 
radili na izgradnji crkvenog jedin¬ 
stva.« Pravi pastir čuva Kristov na¬ 
uk i jedinstvo Kristova mističnog 
Tijela, Crkve, spreman položiti i 
život za one koji su mu povjereni 
da ih vodi ovim zemaljskim putem 
prema vječnom životu. 

Novi hrvatski blaženik 
- uzor opraštanja i 
pomirenja 

Vrativši se u Vatikan, na uo¬ 
bičajenoj Generalnoj audijenciji sri¬ 
jedom, 7. listopada 1998. Papa Ivan 
Pavao II. govorio je o svom dru¬ 
gom apostolskom pohodu Hrvat¬ 
skoj. U tom je osvrtu rekao, da je 
proglašenje blaženim kardinala 
Alojzija Stepinca bio vrhunac njego¬ 
va boravka u Hrvatskoj. Podsjetio 
je na geslo nadbiskupa Stepinca: 
»U Tebe se. Gospodine, uzdam!«, i 
da se zadržao u molitvi na njegovu 
grobu čim je stigao u Zagreb. 


Uzrok progona i lažnog sud¬ 
skog postupka protiv kardinala 
Alojzija Stepinca bilo je njegovo 
odlučno odupiranje zahtjevima re¬ 
žima da se odijeli od Pape i Apo¬ 
stolske stolice, i da stane na čelo ne¬ 
kakve »hrvatske narodne crkve«. U 
liku novog blaženika, ponovio je 
Papa, sažeta je na neki način cijela 
tragedija koja je pogodila Europu u 
ovom stoljeću, obilježenu trima ve¬ 
likim zlima: fašizmom, nacizmom i 
komunizmom. Katolički odgovor 
na ta zla u punini blista u blaženom 
Alojziju, koji je bio nepokolebljiv 
kad su u pitanju vjera u Boga, po¬ 
štivanje čovjeka, ljubav prema svi¬ 
ma potvrđena praštanjem, jedin¬ 
stvo s Crkvom vođenom Petrovim 
nasljednikom. 

S tim u svezi, vrijedi podsjetiti 
na riječi Svetoga Oca izrečene u Va¬ 
tikanu, pred ljudima različitih na¬ 
roda, a kojima je našega blaženog 
Alojzija postavio za uzor praštanja i 
pomirenja : »U njegovu proglašenju 
blaženim prepoznajemo pobjedu 
Kristova Evanđelja nad nasiljem i 
ugnjetavanjem; pobjedu praštanja i 
pomirbe nad mržnjom i osvetom. 
Blaženi Alojzije Stepinac na taj na¬ 
čin predstavlja Hrvatsku koja želi 
oprostiti i pomiriti se, očistivši sje¬ 
ćanje od mržnje i pobjeđujući zlo 
dobrim«. Ove su Papine riječi doi¬ 
sta bremenite za sve kršćanske na¬ 
rode, a posebno za naš narod koji 
po uzoru na svojega Blaženika 
pred cijelim kršćanskim svijetom 
treba dati svjedočanstvo praštanja, 
pomirenja i nove nade. 

Upravo po praštanju i pomi¬ 
renju Evanđelje je kroz minula sto¬ 
ljeća izvojevalo pobjedu u borbi s 
Protuevanđeljem. Mučenik naših 
dana, blaženi Alojzije Stepinac, po¬ 
staje veliki znak te borbe, ali i 
evanđeoske pobjede, jer dobro uvi¬ 
jek pobjeđuje zlo. Stoga, današnji 
Petrov nasljednik, papa Ivan Pavao 
II. iz središta kršćanskog svijeta 
poručuje svim kršćanima i ljudima 
dobre volje na pragu trećeg tisuć¬ 
ljeća: »Lik blaženog Alojzija Stepin¬ 
ca za sve predstavlja točku oslonca 
u koju valja upirati pogled da bi se 
njome nadahnjivali i na nju oslanja¬ 
li!«. 

Slavko Zec 

»U Stepinčevoj osobi sadržane su: 
čestitost, pobožnost, istinoljubivost 


i hrabrost« 


Nekoliko riječi prigodom ponovnog dolaska 
Svetog Oca u Hrvatsku 


Postavljam sebi i vama ovih 
dana pitanje: prepoznajemo li ovaj 
trenutak mi koji u njemu sudjeluje¬ 
mo? Jesmo li svjesni da je on povi¬ 
jest, u kojoj smo aktivni sudionici? 
Jesmo li shvatili smisao ovoga tre¬ 
nutka, i nemojmo misliti da će ga 
sasma točno shvatiti, da ga možda 
neće krivotvoriti (zar mogu foto¬ 
grafije i TV-snimci spriječiti to?). 
Odavno se povijest piše prema po¬ 
trebama, i to ponajviše pobjednika 
i moćnika. Ona nije ni u jednoj 
knjizi svijeta toliko objektivna da 
bi mogla biti potpun odraz istine 
trenutka. Najčešće su u knjigama 
skupljene strahote zabluda obiju 
strana - i pobjednika i poraženih. 
U vrijeme kardinala Stepinca stri¬ 
jeljalo se ljude ako su bili filozofi 
koji su se suprotsavili službenoj 
doktrini. Nije slučajno da je tom 
prigodom stradao i jedan filozof 
povijesti sa Zagrebačkog sve¬ 
učilišta. On je tumačio da povijest 
nije kaotični slijed unutar nekog 
urnebesa, nego da njome upravlja 
metafizička sila, razdjelnica koja 
razlikuje dva pola: zao i dobar. Ta 
je sila sadržavala u sebi svu tradi¬ 
ciju, principe i vrijednosti koje je 
trebalo zgaziti, a na kojima je svijet 
tisućljećima počivao. Znao je to i 
naš učitelj Alojzije Stepinac, i stoga 
je htio biti ono o čemu razmišljam 
ovih dana - SVJEDOK VREME¬ 
NA. Papa nije uzalud rekao - BIT 
ĆETE MI SVJEDOCI! Mi smo 
dužni biti svjedoci ovoga vremena 
kad se papa, svi mi i kršćanski svi¬ 
jet, sjećamo našega učitelja Alojzi- 
ja, koji je noseći svoj križ osamlje- 
nosti i patnje nešto kasnije (iza 
šezdesetih) otišao s ovoga svijeta. 


noseći i neku istinu o kojoj se još 
sve ne zna. 

Njegov je život bio znakovit u 
svakom pogledu, a isto tako i nje¬ 
gove slutnje, koje su se pokazale 
proročkima. On je gotovo do de¬ 
talja predvidio, intuicijom svoje 
duše, mnoge pojave i ljude, ali isto 
tako i pobjedu istine pa ma kada 
ona stigla. A ona upravo sada stiže 
k nama u liku Pape, ali ni ovaj put 
ne baš bezbolno. Javljaju se neki 
glasi, mračne sile prosvjeduju pro¬ 
tiv mučenika, tamo iz Pariza, Beča, 
Londona, pa i Zagreba, svima im 
smeta istina onoga vremena i Isti¬ 
na o čovjeku Stepincu. Zanimljivo 
je da veliki mislioci uporno tvrde 
da Đavao postoji, a mnoštvo »na¬ 
prednih« i polupismenih uvjerava 
nas da ga nema. Poznati francuski 
mislilac Denis de Rougemont po¬ 
svetio je toj inkarnaciji Zla cijelu 
knjigu, a njemački filozof dr. Ro- 
bert Spaemann govori o toj pojavi 
na nov i moderan način. Tako se i 
sada iz toga mora laži uzdiže 
drska glava i pita: Zločinac ili sve¬ 
tac? Njih istina ne zanima, oni se 
nje plaše. 

Možemo uzeti samo dva pri¬ 
mjera iz života kardinala Stepinca i 
dokazati kakva je to istina koje se 
te nečiste sile plaše. Možda da to 
bude njegova poznata propovijed, 
koju je održao na blagdan Krista 
Kralja u hladnom studenom 1943. 
godine. Dok je bjesnio rat u svijetu 
punom najmračnijih razbojstava i 
strahova, naš je svetac govorio o 
ravnopravnosti rasa i nacija pred 
Bogom, da Bog ne razlikuje manje 
vrijedne od izabranih naroda, da 
ne razlikuje boju kože jer drži da 



A 


Vjernici su u dubokoj sabranosti pratili 
obred proglašenja blaženim Alojzija 
Stepinca 


su sva ljudska stvorenja djeca 
Božja. Ovakvo što izreći u onovre¬ 
menoj Europi mraka i mržnje, kad 
se za mnogo manji prekršaj odlazi¬ 
lo u logor, bila je građanska i 
kršćanska hrabrost, za koju je malo 
tko imao snage. Nabusiti vojni iza¬ 
slanik pri NDH Kasche reagirao je 
tada na poznati način: da se to bilo 
dogodilo u Njemačkoj, bio bi ski¬ 
nut s propovjedaonice i zatočen, 
taj Stepinac, kojeg ne bi zaštitila ni 
njegova titula. 

Gledajući njegove portrete 
uočava se ona prkosna crta usnica 
koja je iskaz čvrstine karaktera i 
odrješitosti, kao da čuva i njegovo 
uzdrhtalo srce dječaka sa zelenih 
brežuljaka i gustih šuma njegova 
Žumberka. Sto li se to nataloži u 
jednom čovjeku te on postane su¬ 
blimirani iskaz osjećaja i misli cije¬ 
loga naroda? Kako se neke apso¬ 
lutne vrijednosti usade u malo biće 
i s njime rastu do snage koju nitko 
ne može naslutiti? U tome je nje¬ 
gov slučaj neponovljiv, koliko god 
nalikovao drugima, jer nema dva 

ista slučaja u povijesti, ona se sa¬ 
stoji od samih osobnosti. A ta sna¬ 
ga koju duh posjeduje raste raz¬ 
mjerno godinama udaljavanja od 
samoga fizičkoga bivanja. 

Drugi primjer njegova značaja 
je čisti, kao žumberački potoci bi¬ 
stri, osjećaj odgovornosti za svoj 
hrvatski narod. Proživio je zajedno 
s njim martirij i nije htio napustiti 
zemlju, iako su mu izrijekom nudi¬ 
li. Mirne savjesti, prkosna duha, sa 
svim križevima na leđima, znajući 
da potocima oko Jazovke mjeseci¬ 
ma teče krvava voda nevinih, mo¬ 
lio je Alojzije i u zatvoru i u 
zatočeništvu u Krašiću i obračuna¬ 
vao u molitvi sa silama Zla. U ta¬ 


dašnjoj suvremenosti postojale su 
dvije Europe: jedna koja je bila si¬ 
lovita, grabežljiva, odana ocu laži, 
sebična, koja gleda samo svoje in¬ 
terese. Ona je i danas živa i šalje 
nam sumnjive poslenika mira, raz¬ 
ne lordove čiji su se preci uzdigli 
na suzama i krvi kolonija, uhranje¬ 
ni i njegovani poslenici mira, od¬ 
gojeni u specijalnom rasadniku 
ironije i ateizma, koji ne znaju ili ne 
žele znati istinu o Kardinalu. U tu i 
takvu Europu ulazila je onda, u 
doba mučeništva našega učitelja, i 
ona komunistička, koja je bila u us¬ 
ponu. Ona je ubijala i tijelo i dušu. 
Onda im je smetao živi kardinal, 
danas im smeta uspomena i ova 


svečanost duša, ovaj pomalo para- 
doksni zanos u većini hrvatskoga 
naroda, zanos koji žeđa vrijednosti 
vječne i sadržane u Stepinčevoj 
osobi: čestitost, pobožnost, istino¬ 
ljubivost i hrabrost. I sve su ove 
vrijednosti u istom redu i na 
početku. Nitko nije znao kakve se 
sve vrijednosti kriju u tom vitkom 
i krhkom mladiću, koji je vrlo brzo 
dobio zadaću da vodi svoj narod u 
strašnim danima rata. Njegova 
proročka narav točno je prepozna¬ 
la vrijeme: on je dane rata zvao 
»ludilom i divljaštvom« i govorio 
da će oni proći kao što prolazi uvi¬ 
jek zlo, pa i dobro. 

(nastavak na sljedećoj stranici) 


Pismo kardinala Joachima Meisnera, 
nadbiskupa kolnskog 

VEOMA POŠTOVANI MONSINJORE BATELJA! 

Prošla su već tri tjedna od blagoslovljenoga dana otka- 
da je Alojzije kard. Stepinac proglašen blaženim. Meni 
su ostali nezaboravni dani susreta s hrvatskim biskupi¬ 
ma i hrvatskim vjernicima u Zagrebu i Mariji Bistrici. 

Zamolili ste me, da Vam pismeno izrazim svoj unutarnji 
odnos prema kardinalu Stepincu. To činim rado. 

Kako možda znate, moja je obitelj nakon dramatičnog 
bijega iz Bratislave u siječnju 1945. živjela u Tiringiji u 
dijaspori. Tiringija je pripadala sovjetskoj opsadnoj zoni 
Njemačke, kasnije Istočnoj Njemačkoj (DDR). Tamo 
sam, kao đak, doživio po komunističkim novinama i ilu¬ 
striranim časopisima inscenirani proces protiv kardina¬ 
la Stepinca. Još se dobro sjećam fotografije koja prika¬ 
zuje Kardinala na optuženičkoj klupi. Pod njom su 
stajale riječi: »Fašist Stepinac očekuje svoju pravednu 
kaznu.« Odmah sam pomislio, to mora biti svetac kada 
ga komunisti na taj način definiraju. 

Zatim sam izrezao sliku iz časopisa i nalijepio je na zid 
iznad svog kreveta. Htio sam moliti za Kardinala i htio 
sam jednom postati kao on. 

Čovjek Božji, koji zastupa vjeru i mora trpjeti za Crkvu. 
Od tada sam sve pozorno pratio štogod je bilo za čitati o 
kardinalu Stepincu u ikojim crkvenim novinama. 

Kada sam postao biskup Berlina, gdje se nalazi i jedna 
hrvatska zajednica, mogao sam češće u hrvatskoj za¬ 


jednici slaviti sv. Misu, 
dijeliti sakramenat po¬ 
tvrde i doživjeti druge 
susrete. 

Svaki put kad se govo¬ 
rilo o kardinalu Ste¬ 
pincu, zasjale su oči 
njegovih zemljaka. Uv¬ 
ijek sam si pomislio: 

Kakav je to morao biti 
divan svećenik i bi¬ 
skup, koji još danas 
pomaže svojim zem¬ 
ljacima, da u tuđini 
sačuvaju ljubav prema 
Bogu i prema domovi¬ 
ni. Želio sam postati 
kao kardinal Stepi¬ 
nac. Nažalost, do sada 
sam postigao da sam postao kardinal. 

Kako je u njemačkim novinama, prigodom proglašenja 
blaženim, bilo često govora o »osporavanom« kardina¬ 
lu, tako sam i ja bio godinama označen kao »osporava¬ 
ni« kardinal Kolna, Dakle, imam još jednu drugu sli¬ 
čnost s kardinalom Stepincem. 

Nažalost, manjka mi od njega ono najvažnije: svetost. 
Možda biste mi Vi kod toga mogli malo pomoći svojom 
molitvom. 

Koln, 21. listopada 1998. 

U srdačnoj povezanosti pozdravlja Vas 
Vaš Joachim kard. Meisner 

A postoji i postojala je i ona 
druga Europa, Europa svetaca i 
vrijednosti. Ta Europa nas je pre¬ 
poznala očima Pape, a u liku Ste- 
pinca. To je ona Europa koja zna da 
se može biti slobodan - za dobro ili 
zlo. Ta ista Europa priznala nas je 
na pragu naše nove državnosti i 
pružila ruku za oslonac. Ta Europa 
sjećala se lika našeg Rabija, njego¬ 
ve hrabrosti i žrtve. Sjećala se nje¬ 
govih riječi: »Katolička crkva po¬ 
zna samo rase i narode kao tvore¬ 
vine Božje, a ako koga više cijeni, 
to je onaj koji ima plemenitije srce, 
a ne jaču pesnicu...« To je ono ne- 


propadljivo u srcu i stare i nove 
Europe, onaj zalog koji nam je 
ostavio Alojzije. 

Godine 1937. posjetio je Kardi¬ 
nal Svetu zemlju. Tamo se susreo 
sa skupinom hrvatskih učenika 
koji su pohađali talijansku gimna¬ 
ziju u Jeruzalemu. Na putu za 
Emaus - kako li je ovo simbolično 
- snimljena je fotografija: Alojzije 
stoji usred skupine mladića i 
dječaka, drži ruku jednome na gla¬ 
vi i zamišljeno gleda u daljinu. Kao 
da je znao kako će ta generacija go¬ 
tovo sasvim nestati u ratnom viho¬ 
ru, proći tešku kalvariju Bleiburga 


i križnih puteva. Sjetan je naš Rabi, 
pogleda uprta u neizvjesnu 
budućnost. Prošlo je 60 godina od 
toga vremena, i mnogo se toga pre¬ 
lomilo preko ovoga naroda, ali lik 
Kardinala je danas živ, življi nego 
ikada. On nas čeka na vratima 
trećega tisućljeća, onaj dječak sa 
Žumberka, plah, nježan, prkosan i 
svet. On će biti kao u riječima Au- 
gustinovim ono drvo Križa kojega 
se možemo držati mi kršćani plu¬ 
tajući po uzburkanome moru živo¬ 
ta. 

Nevenka Nekić 


Teologija pastoralnog lika 
bi. Alojzija Stepinca 


Teoretsko poznavanje i razu¬ 
mijevanje nekog nauka je jed¬ 
na stvar, a dotični nauk spro- 
voditi u život je druga stvar. 
Kod običnih ljudi po pravilu 
jedno ne slijedi drugo. 


U mnoštvu vjernika na proglašenju 
blaženim A. Stepinca bili su i predstav¬ 
nici društvenog života 


Teoretsko poznavanje i razumi¬ 
jevanje nekog nauka je jedna stvar, 
a dotični nauk sprovoditi u život je 
druga stvar. Kod običnih ljudi po 
pravilu jedno ne slijedi drugo. Kod 
bi. Stepinca vlada i ovdje savršena 
harmonija duha, karakteristična za 
svete ljude. Teološko znanje nije za 
njega ostala teorijska spoznaja. 
Ono je prelazilo svaki dan u prak¬ 
tički život. Njegova pismena i 
usmena riječ je duhovno uvođenje 
u životno djelovanje kao biskupa i 
vjernika; ona je istodobno izražaj ili 


tumačenje toga životnog djelova¬ 
nja. Odatle možemo pitati, koja 
teologija stoji iza njegovoga života i 
rada? Kako on teološki opravdava 
svoje postupke i svoje djelovanje? 
Ovo je široka i komplicirana tema¬ 
tika, koja traži posebnu studiju. Ja 
ću ovdje pokušati ilustrirati na pri¬ 
mjeru sv. Pavla Apostola da se rad, 
postupak i djelovanje bi. Stepinca 
potpuno poklapaju s biblijskom te¬ 
ologijom. Nakon općenite analize 
pitanja, što je zapravo teologija, po¬ 
kušat ću pokazati da je Blaženik za¬ 
stupao u svom radu i životu onu 
teologiju, koju treba zastupati i ži¬ 
vjeti svaki teolog, osobito danas. 

Temelj i izvor istinske 
teologije je Božji Duh 

Kad pokušavamo točnije odre¬ 
diti što je teologija i tko je teolog, 
nailazimo na veće poteškoće. For¬ 
malno možemo odgovoriti da je 
teolog onaj čovjek, koji je profesor 
teologije ili koji je doktor teologije 
ili jednostavno onaj koji se bavi pi¬ 
tanjem Boga i religije. S obzirom na 
sadržaj, možemo reći da je teolog 
ponajprije onaj čovjek, koji ozbiljno 
i neprestano ponavlja pitanje o 
Bogu, Božjoj objavi, njezinom sa- 

STEPINČEVO '99 

Prvi liturgijski blagdan blaženog Alojzija Stepin- 
ca proslavljen je 10. veljače u gotovo svim bis¬ 
kupijskim sjedištima Crkve u Hrvata te u broj¬ 
nim crkvama diljem svijeta gdje se okuplja 
hrvatski katolički puk. 

U Zagrebačkoj katedrali održana je prigodna 
trodnevnica u kojoj su sudjelovali brojni vjerni¬ 
ci grada Zagreba, bogoslovi, sjemeništarci, 
kandidati i kandidatice redovničkih zajednica u 
gradu Zagrebu te brojne časne sestre. Na 
svojstven su se način u pripremu za Stepinčevo 
"99. uključile župe Sv. Nikole Tavelića iz Zagre¬ 
ba i sve tri župe grada Velike Gorice, predvođe¬ 
ne svojim župnicima. 

Uoči samog blagdana kardinal Kuharić donio je u Kra- 
šić moći blaženog Alojzija. Kao što su Krašićani u suzama, 
ganuću i u velikom broju ispratili mrtvo tijelo svoga velikog 
Sina 12. veljače 1960. na pokop u Zagrebačku katedralu tako 
su vjerničkim osvjedočenjem i radošću dočekali njegovu ne¬ 
besku proslavu i prihvatili njegove relikvije. 

Na sam je blagdan u Zagrebačkoj katedrali predvodio 
svečano euharistijsko slavlje i propovijedao mons. Josip Bo- 
zanić, nadbiskup zagrebački. Uz nadbiskupa Bozanića te 
stotinu i pedeset svećenika, sudjelovali su kardinal Franjo 
Kuharić, mons. Giulio Einaudi, veleposlanik Svete Stolice u 
Republici Hrvatskoj, mons. Josip Mrzljak i mons. Vlado Ko¬ 
šić, pomoćni biskupi zagrebački, mons. Ante Jurić, nadbi¬ 
skup splitsko-makarski, mons. Juraj Jezerinac, vojni ordina¬ 
rij, mons. Franjo Komarica, biskup banjalučki te mons. Ilija 
Janjić, biskup kotorski. 

Stepinčev dan, 10. veljače po prvi put proslavljen je kao 
blagdan i u njegovom rodnom mjestu. U prepunoj krašićkoj 
župnoj crkvi misno je slavlje, u nazočnosti velikog broja 
svećenika, predvodio mons. Josip Mrzljak, pomoćni biskup 
zagrebački, a u koncelebraciji su sudjelovali mons. Vlado 
Košić, pomoćni zagrebački biskup, mons. Ilija Janjić, biskup 
kotorski, mons. Juraj Batelja, postulator kauze za prog¬ 
lašenje svetim kardinala Stepinca te mons. Lovro Cindori, 
čuvar svetišta u Mariji Bistrici. 

Blagdan blaženog Alojzija Stepinca proslavljen je u 
svim župama Zagrebačke nadbiskupije. Mons. Marko Culej, 
biskup varaždinski je u koncelebraciji s 30 svećenika i broj¬ 
nim narodom Stepinčevo proslavio u Varaždinskoj katedra¬ 
li. Mons. Antun Skvorčević u prijepodnevnim je satima do¬ 
nio Blaženikove moći u župu Stražeman gdje se uz brojne 
svećenike okupio gotovo sav vjernički narod te župe, a za¬ 
govoru blaženog Alojzija, drugotnog zaštitnika biskupije, 
Požežani su se utekli tijekom svečanosti u potpuno obnov¬ 
ljenoj crkvi sv. Lovre. Svečanosti je predsjedao biskup Škvor- 
čević. 



Blaženi Alojz i je Stepinac 


Grad Zadar dvostrukim se svečanostima uključio u 
ovaj, za Crkvu u Hrvata, važan blagdan. U Zadarskoj kate¬ 
drali se Božji narod te večeri okupio oko mons. Marijana 
Oblaka, nadbiskupa u miru, a mons. Ivan Prenđa, nadbis¬ 
kup, blagoslovio je u zadarskom predgrađu na Bilom Brigu 
novu župnu crkvu posvećenu bi. A. Stepincu. 

Dubrovčani, okupljeni oko svoga biskupa mons. Zeli- 
mira Puljića sudjelovali su u misnom slavlju u svojoj kate¬ 
drali te su već tradicionalnim načinom čašćenja svetaca i 
mučenika iskazivali počast i moćima blaženog Alojzija. 

Vlč. Josip Klarić, mlađi, govoreći o blaženom Alojziju 
Stepincu, u homiliji druge večeri (8. veljače) trodnevni¬ 
ce u Zagrebačkoj katedrali, reče: 

Prisjetimo se blaženikove muke kada je čuo da je iza¬ 
bran za novoga biskupa rekao: »Zašto ja kad ima toliko čas¬ 
nijih, starijih i iskusnijih koji bolje poznaju ovu tešku situaci¬ 
ju Crkve?« (...) Nakon što je prihvatio novu dužnost i službu 
bilo mu je samo jedno na pameti: »Ti, Bože, sve vodiš i zato 
izabirem geslo vjere: U tebe se. Gospodine, pouzdajem!« 

Nije ga nimalo zahvatila čast i oslijepila mu pogled pred 
nadolazećim poteškoćama, nego je potpuno uronio u život 
Crkve vjerničkoga naroda. Kada su mu pokušavali prilijepiti 
etiketu opasne i provokativne djelatnosti, u smislu naciona¬ 
lizma, pozivao se na mirnu savjest; već u Čakovcu 1935., na 
sudu 1946. i u pismu nećaku 1960. A kada su mu, u tijeku sa¬ 
kupljanja potpisa da bude uhićen 1946. godine, vjernici u ka¬ 
tedrali, dok je izlazio na propovjedaonicu spontano za- 
pljeskali, kao znak podrške, potpuno svjestan i staložen te 
čisto usmjeren samo na slavu Božju rekao: »Prije svega, dra¬ 
gi vjernici, molim Vas da se u crkvi okanite svakog pljeskan- 
ja jer u ckrvi jedina čast pripada Bogu jedinome i nikome 
drugom!« Ovo je znak potpune predanosti samo Bogu i nje¬ 
govoj proslavi po nama. Ovo je znak da se ni najmanje ne 
oslanja na podršku kojom će ga politički i masovnošću netko 
podržati, nego jedino: »U tebe se. Gospodine, pouzdajem!« 

(...) Braćo i sestre. Blaženi Stepinac nam je sada više 
zadaća nego znak. Znak smo dobili, a zadaća je pred nama. 
Potpuno predan je onome koji nije nikada iznevjerio. Potpu¬ 
no predanje svoje volje i pameti i planova Božjoj zamisli. 
Crkvi. Svjedočenje nade protiv svake nade. Paljenje svjetla 
za put u život, omogućavanje da svijetli Božje svjetlo u 
nama. Ne gasite stijenja, ne zanosite se visokim, nego budite 
ponizni i onaj koji vidi u tajnosti uzvratit će. Malene i 
ponižene Bog uzvisuje, a velike skida s prijestolja! 


Wlons. J, Bozanić, nadbiskup zagrebački, u propovijedi 
na blagdan bi. Alojzija Stepinca, 10. veljače 1999., 
istaknuo je slijedeće misli: 


Mons. Josip Bozanić , nadbiskup zagrebački (u asistenciji s 
mons. Josipom Mrzljakom i mons. Vladom Košićem, novim 
pomoćnim biskupima zagrebačkim) podjeljuje završni bla¬ 
goslov na misi blagdana blaženog Alojzija Stepinca u Za¬ 
grebačkoj katedrali , 10. veljače 1999. (foto LEOS) 


Hodočasnici i krašićki župljani ispunili su župnu crkvu Pre¬ 
svetog Trojstva u Krašiću na prvi blagdan blaženog Alojzija 
Stepinca , 10. veljače 1999. (foto JASKA) 


Beatifikacija nadbiskupa Stepinca ima posebno znače¬ 
nje. Ona se dogodila na kraju dvadesetoga stoljeća koje je 
obilježeno dvama svjetskim ratovima, totalitarističkim ideo¬ 
logijama i režimima, čiji su spomenici koncentracioni logori 
smrti, neobilježene grobnice nasilno ubijenih u jamama i 
šumama, lažni sudski postupci protiv istine i slobode savje¬ 
sti. Beatifikacija se dogodila u zadnjem desetljeću ovoga 
stoljeća i tisućljeća u kojem se na ovim prostorima, osobito u 
Hrvatskoj, Bosni i Hercegovini te sada na Kosovu, ponovno 
u strašnim razmjerima očitovala moć zla koristeći iste meto¬ 
de i sredstva totalitarističkih režima i ideologija. 

(...) Danas slavimo blagdan naj¬ 
svjetlijeg Sina Crkve Božje u hrvat¬ 
skom narodu. Njegov lik svijetli čita¬ 
vom katoličkom svijetu. 

S ponosom i pobožnošću častimo 
danas mučenika i našeg zagrebačkog 
nadbiskupa blaženog Alojzija Stepin¬ 
ca. Zahvaljujemo Bogu za dar njegova 
života, službe, svjedočenja i mučeni- 
štva. 

Molimo da nas naš novi blaženik 
zagovara kod Boga, da ga slijedimo na 
putu vjere, nade i ljubavi. 

Blaženi Alojzije, tvojem nebeskom 
zagovoru danas povjeravamo tvoj i naš 
hrvatski narod, našu domovinu Hrvat¬ 
sku, našu nadbiskupiju, naš grad Za¬ 
greb u kojem smo danas ustanovili 
novu župu i predali ju tvojoj nebeskoj 
zaštiti. 

Neka nam Blažena Djevica Marija, 
Majka Crkve, bude znak nade i utjehe 
jer dobro pamtimo riječi Svetog Oca 

Kardinal Franjo Kuharić predaje moći blaženog Alojzija Stepinca vlč. Josipu Balo- 
gu, župniku krašićkom, u tijeku svečanog Euharistijskog slavlja uoči prvog blagda¬ 
na blaženog Alojzija Stepinca, u krašićkoj župnoj crkvi , 9. veljače 1999. 
(foto V. Pintarić) 


koji je u marijanskom znaku pohodio 
Hrvatsku, povezujući dva naša sve¬ 
tišta: nacionalno u Mariji Bistrici i pra- 
svetište u Solinu, te je tom prigodom 
posvjedočio: »Kada se jedan narod su¬ 
oči s trenucima muke i križa, vrlo sna¬ 
žno, kao ni u jednoj drugoj zgodi, osjeti 
povezanost s Kristovom majkom te mu 
ona postaje znak nade i utjehe. Tako je 
bilo u mojoj domovini, u Poljskoj, tako 
je bilo i u Hrvatskoj, i u svakoj drugoj 
kršćanskoj naciji koja je bila izložena 
teškim povijesnim iskušenjima« (Bit 
ćete mi svjedoci, str. 54). 

Molimo Gospodine da, po zagovo¬ 
ru Djevice Marije, Odvjetnice Hrvats¬ 
ke, najvjernije Majke, muke i trpljenja, 
progoni i iskušenja urode novim pro¬ 
cvatom crkvenog života u našoj domo¬ 
vini Hrvatskoj. Tako neka bude! Amen. 


»Ove svete relikvije 
povjeravam i vašoj 
pobožnosti« 

Propovijed kardinala Franje Kuha- 
rića prigodom predaje relikvija bla¬ 
ženog Alojzija Stepinca župi Krašić, 
na misi u krašićkoj župnoj crkvi 
Presvetog Trojstva, 9. veljače 1999. 

Mučenik - Tješitelj 

Dragi vjernici župe Krašić, 
Draga braćo i sestre u Isusu 
Kristu. 

Čuli smo riječi sv. Pavla upućene 
Korinćanima: »Blagoslovljen Bog i 
Otac Gospodina našega Isusa Krista, 
Otac milosrđa i Bog svake utjehe. On 
nas tješi u svakoj našoj nevolji da bi¬ 
smo i mi sve koji su u nevolji mogli 
tješiti onom utjehom kojom nas same 
tješi Bog!« (2 Kor 1, 3-4) 

Te riječi vraćaju naše misli i dovo¬ 
de pred oči našeg pamćenja blaženoga 
mučenika Alojzija Stepinca. U njego¬ 
vim patnjama Bog je bio njegov tješitelj 
da bi i on mogao tješiti sve koji su ži¬ 
vjeli u nevoljama progona i diskrimi¬ 
nacije. 

Devet je godina živio u vašoj sredi¬ 
ni kao zatočenik, na mnogo načina 
ponižavan i izložen nepravedno mu 
nanesenim patnjama. Ali njegova je 
utjeha bila »Otac milosrđa i Bog svake 
utjehe«. Tom je utjehom tješio ne samo 
vas koji ste ga slušali s ove propovje¬ 
daonice, nego je bio i ustrajan tješitelj 


biskupa, svećenika, redovnika i redov¬ 
nica Crkve u Hrvata. Bio je tješitelj 
vjernika i svakog čovjeka koji mu se 
obratio u bilo kojoj nevolji. 

Sam utješen Božjom utjehom, ko¬ 
like je tješio u ovoj ispovjedaonici u 
vašoj župnoj crkvi, satima ispovije¬ 
dajući, osobito u hladnim adventskim i 
prohladnim korizmenim danima! 

Stariji među vama se toga dobro 
sjećaju. Ali on je bio tješitelj ne samo na 
propovjedaonici, ne samo u ispovjeda¬ 
onici, ne samo u razgovoru s onima 
koji su uspjeli probiti se do njega u 
skromnu sobicu njegova zatočeništva; 
on je bio tješitelj tisućama svojih pisa¬ 
ma koja je upućivao na tolike osobe, 
svećeničke skupine, redovničke zajed¬ 
nice i biskupe. Koliki su vjernici dobili 
od njega riječ koja je hrabrila, smiriva¬ 
la, tješila! Zaista je mogao tješeći nave¬ 
sti riječi apostola Pavla: »Bili mi nevo¬ 
ljama pritisnuti, za vašu je to utjehu i 
spasenje; bili utješeni, za vašu je utjehu 
- djelotvornu: da strpljivo podnosite 
iste patnje koje i mi podnosimo« (2 Kor 
1 , 6 ). 

Mi koji smo bili dionici njegovih 
utjeha znamo što su nam značili razgo¬ 
vori s njime; znamo što je značilo pi¬ 
smo voljenog nadbiskupa - zatočenika 
Alojzija Stepinca. 

Primali smo ta pisma kao svetu re¬ 
likviju koja nas obvezuje da s njime di¬ 
jelimo njegovu vjeru i njegovu nadu; 
da nas njegova žrtva i njegova ljubav 
još čvršće vežu uz Isusa Krista, uz 
Božju Crkvu, uz Petrova nasljednika. 


Poruke mučenika blaženog Alojzija 
povezivale su nas međusobno i os¬ 
vježavale su naš ređenički »promitto« 
(’Obećajem!’) koji smo položili u njego¬ 
ve ruke u dan svećeničkog ređenja, 
osluškujući već mračnu tutnjavu pri¬ 
jetnje njemu osobno. Crkvi, ljudima 
vjere i vjernosti. 

Svaka njegova riječ, izgovorena ili 
napisana, učvršćivala je naša obećanja 
dana preko njega kao svoga reditelja, 
Isusu Kristu i Crkvi. A koliki su bili 
tako ohrabreni i tako utješeni! 

Zaista je on bio »bedem Crkve u 
Hrvata« i »najsvjetliji lik«, kako ga je 
ocijenio sveti otac Ivan Pavao II. u Za¬ 
grebu 1994. 

U čemu je bila njegova slava, što je 
privlačilo tom »najsvjetlijem liku« to¬ 
like ljude, ne samo vjernike nego i sve 
ljude dobre volje? Zaista možemo is¬ 
tinski tvrditi za njega što je apostol Pa¬ 
vao pisao Korinćanima: »Ovo je naša 
slava: svjedočanstvo naše savjesti da 
smo u svijetu živjeli - osobito pred 
vama - u svetosti i iskrenosti Božjoj, ne 
u mudrosti tjelesnoj, nego u Božjoj mi¬ 
losti« (2 Kor 1, 12). 

Proglašenjem blaženim mučenika 
Alojzija Stepinca Sveti Otac je potvrdio 
da se na blaženog Alojzija mogu primi¬ 
jeniti Isusove riječi i obećanja što smo 
čuli u današnjem Evanđelju: »Ako mi 
tko želi služiti, neka ide za mnom! I 
gdje sam ja, ondje će biti i moj služi- 
telj!« (Iv 12, 26). Sveti otac Ivan Pavao 
II. govorio je u Mariji Bistrici 3. listopa¬ 
da prošle godine: »Današnji je obred 

Vlč. Miljenko Babaić, župnik u Mandaljeni , u Župi Dubrovačkoj , pronosi moći 
blaženog Alojzija Stepinca ulicama Dubrovnika na svetkovinu Svetoga Vlaha, 
3. veljače 1999. (foto P. Dragičević) 


proglašenja blaženim za sve nas pose¬ 
ban razlog utjehe... Ugledni sin ove 
blagoslovljene zemlje biva uzdignut na 
čast oltara, o stotoj obljetnici svojega 
rođenja. Ovo je povijesni događaj u 
životu Crkve i vaše nacije. Podnijevši u 
svojem tijelu i duhu okrutnosti komu¬ 
nističkog sustava, jedan od istaknutih 
likova Katoličke crkve zagrebački nad¬ 
biskup kardinal Alojzije Stepinac sada 
se povjerava sječanju svojih sunarod¬ 
njaka s blistavim znamenjima muče- 
ništva.« 

Dragi vjernici župe Krašič, doživio 
sam milost, čast i radost da vam danas 
mogu predati relikvije (moči) blaženog 
mučenika Alojzija Stepinca. To su čes¬ 
tice kostiju njegova časnog tijela. Time 
se na simboličan način on uprisutnjuje 
među vama u vašoj župnoj crkvi i u 
crkvi svoga krštenja u kojoj je, kao 
zatočenik, slavio sveta otajstva i satima 
molio pred prisutnim Gospodinom u 
svetohraništu. 

Ali, nije li i vaša crkva u određe¬ 
nom smislu zbog toga velika relikvija, i 
u njoj ova propovjedaonica, ova ispo- 
vjedaonica, i posebno ovaj oltar Pre¬ 
svetog Trojstva? Sve to neka budi u 
vama sječanje na njega, na njegovu po- 
božnost, svetost i mučeništvo. I vaš 
stari župni stan je veliki spomen na 
njegovu prisutnost! 

Sve to neka bude označeno ovim 
svetim relikvijama koje povjeravam ne 
samo vašem sječanju i pamčenju nego i 
vašoj pobožnosti. Neka vas sve to 
potiče da slijedite njegov primjer i da 
tu dragocjenu baštinu predajete svojoj 
djeci i unucima. Govorite im: ovdje je 
među nama živio i trpio blaženi muče¬ 
nik Alojzije Stepinac, naš župljanin. 
Neka vam bude uzor, primjer i poticaj 
na istinski krščanski život. Neka vam 
bude i zagovornik na nebu. On živi u 
svjetlosti i ljubavi Presvetoga Trojstva, 
u nebeskoj crkvi, ali svojom je ljubavlju 
i molitvom za nas s nama u zemaljskoj 
borbi protiv zloče i Zloga. Sada slavi¬ 
mo njegov blagdan. Njemu se prepo- 
ručamo! 

Sveti Otac je kazao u Mariji Bistri¬ 
ci: »Svojim ljudskim i duhovnim život¬ 
nim putem blaženi Alojzije Stepinac 
svojemu narodu pruža svojevrsni 
kompas da bi se znao orijentirati.« 

I Papa nastavlja: »Evo glavnih to¬ 
čaka: vjera u Boga, poštivanje čovjeka, 
ljubav prema svima sve do praštanja, 
jedinstvo s Crkvom kojoj je na čelu Pe¬ 
trov nasljednik.« 

Dodajmo tim točkama, koje Sveti 
Otac nadopunja na drugim mjestima 
svojih govora: »Duboko čaščenje pre¬ 
svete Euharistije u misi i u svetohra¬ 
ništu; sinovsko štovanje Majke Božje; 


»Svojim ljudskim i duhovnim 
životnim putem blaženi Alojzije 
Stepinac svojemu narodu pruža 
svojevrsni kompas da bi se znao 
orijentirati.« 

ljubav prema Crkvi i krščansko ro¬ 
doljublje; u ljubavi prema svom hrvat¬ 
skom narodu nije se dao ni od koga 
nadmašiti. 

Na oproštaju u splitskoj zračnoj 
luci 4. listopada navečer Sveti Otac 
nam je povjerio svoju posebnu poruku 
i poticaj koji glasi: »Vidio sam vašu ra¬ 
dost kada sam proglasio blaženim kar¬ 
dinala Alojzija Stepinca: njemu iskaza¬ 
na čast na određeni način prelijeva se i 
na sve vas. Pravo je da se time ponosi¬ 
te. Ali je također pravo i da se osjećate 
obveznima biti na visini jedne takve 
baštine, koja vam služi na čast, ali koja 
vas i obvezuje.« 

Pravo štovanje svetaca i mučenika 
je samo ono koje nas nadahnjuje da 
svoju vjeru potvrđujemo dostojnim 
kršćanskim životom. Pravo štovanje 
blaženoga mučenika Alojzija moramo 
svjedočiti slijedeći njegov primjer vje¬ 
re, nade i ljubavi. Čašćenjem svetih 
Božjih prijatelja mi se s njima družimo 
u molitvi i razmatranju njihova života. 
Narodna mudrost kaže: »S kim si, ona¬ 
kav si!« U dobrom ćeš društvu biti do¬ 
bar, u zlom ćeš društvu biti zao. 

Blaženi Alojzije tako je štovao Bo¬ 
žje svece i svetice da se utjecao njiho¬ 


vom zagovoru molitvom, da je upravo 
upijao u svoju dušu njihov primjer i 
bili su mu uzor svetoga života i strplji¬ 
vosti u trpljenjima. To ističe i u svojoj 
oporuci, napisanoj u listopadu 1959., 
pa navodim završetak te oporuke da 
nam odjekne u duši njegova riječ poti¬ 
caja i utjehe: 

»Dragom Bogu neizmjerna hvala 
za milost sv. vjere, u kojoj nikada ni¬ 
sam kolebao, kao i za sve nebrojene 
milosti kojima me obasipao u životu. 
Hvala Majci Božjoj za više nego maj¬ 
činsku zaštitu kroz cijeli život! Hvala 
Svecima, Sveticama i Anđelima Božjim 
za njihov zagovor i pomoć u životu. 

Sv. Ocu, namjesniku Kristovu, na¬ 
stojao sam biti vjeran do smrti, a ako 
sam u svojoj teškoj službi po ljudskoj 
slaboći što skrivio, neka mi oprosti. 

Hrvatskom narodu, iz kojega sam 
nikao, nastojao sam koristiti, koliko 
sam mogao, a sada u času smrti, kad se 
stvari gledaju drugim okom nego ina¬ 
če, stavljam mu ponovno na srce, da 
ostane uvijek čvrst u sv. vjeri katoličkoj 
i vjeran sv. Apostolskoj Stolici Petrovoj. 

Moje biskupsko geslo glasilo je: ’ln 
te, Domine, speravi!’ A sada se ufam u 
beskrajno milosrđe Božje, da ću iskusi¬ 
ti istinitost onog drugog dijela: ’Non 
confundar in aeternum!'« (A. Benigar: 
Alojzije Stepinac , hrvatski kardinal , Za¬ 
greb, 1993, str. 759-760). 

Ta poruka dar je srca blaženog 
mučenika Alojzija! Neka takne i naše 
srce! Amen! 

Franjo kard. Kuharić 
zagrebački nadbiskup u m. 

držaju, o odgovorima Boga na naša 
pitanja o smislu života i svijeta. 
Onakav čovjek očito posjeduje 
jednu specijalnu savjest. Što god 
netko inače radio, čime se god ne¬ 
tko inače u životu bavio: on je teo¬ 
log, ako si postavlja ta pitanja. Uz 
jedan uvjet: da ta pitanja postavlja 
egzistencijalno, kao pitanja svoga 
života, kao najvažnija pitanja svo¬ 
ga života, sa svim njihovim poslje¬ 
dicama. Ta pitanja nisu naučena. 
Ona nisu pitanja zainteresiranog 
znanstvenog duha. To su pitanja iz 
duševne potrebe čovjeka. Zato mo¬ 
žemo reći: život jednog čovjeka kao 
teologa, ukoliko je teolog, posebna 
je vrst egzistencije, jer jedna neuo¬ 
bičajena egzistencija. Čovjek kao 
teolog čovjek je vlastita profila. Na 
čemu se temelji egzistencija čovje¬ 
ka kao teologa? Što je to što čovjeka 
osposobljava i »prisiljava« da se 
bavi pitanjem o Bogu i Božjoj obja¬ 
vi? Ovo su teška pitanja. Psiholog, 
sociolog, povjesničar, etnolog i filo¬ 
zof mogu dati vlastiti odgovor na 
ova pitanja, ali to je najboljem 
slučaju samo djelić istine. Na ova 
pitanja može odgovoriti adekvatno 
i istinito jedino teolog, i to onaj teo¬ 
log, koji se s pravom zove teolog; 
koji jest teolog, za koga se ima ga¬ 
rancija da on jest teolog, i da njego¬ 
ve riječi nisu djelo ljudske mudro¬ 
sti, nego mudrosti Božje. Tražiti 
nam je dakle odgovor na naše pi¬ 
tanje u Svetom pismu, kod aposto¬ 
la kao prvih teologa, koji su izvorni 
nosioci Božje riječi, mudrosti i 
duhovne spoznaje. Ja nalazim naj¬ 
jasniji i najdublji odgovor na ova 
pitanja kod Pavla Apostola u 1. Ko- 
rinćanima 12, 1-11. Pavao nas uči, 
da je temelj i uzor svake istinite teo¬ 
logije Božji Duh. Riječ mudrosti i 
spoznaje - to je teologija - jest prije 
svega dar Duha Svetoga, dar Boga 
Duha Svetoga kao treće božanske 
osobe. Čovjek kao teolog je najprije 
i prije svega čovjek egzistencijalno 
obdaren darom Mudrosti i 
spoznaje božanskih istina. Taj dar 
teologije kao dar Duha Svetoga je¬ 
dan je od mnogih darova, kojima 
Duh Sveti obdaruje vjernike, uči sv. 
Pavao. Jedan među najodličnijim 
darovima. Teolog dakle ne crpi 
spoznaje, istine, iz svojih intelek¬ 
tualnih sposobnosti. Prava i istinita 
teologija je Riječ spoznaje koju je 


Bog uputio nama ljudima, pojedi¬ 
nim ljudima, prije nego smo je mi 
izgovorili; prije nego smo je mi 
»izmislili« i drugima priopćili. Biti 
teolog znači prije svega primiti du¬ 
hovnu spoznaju, primiti dar du¬ 
hovne spoznaje kao dar Duha Sve¬ 
toga. Drugim riječima: teolog može 
biti i jest samo čovjek duboke vjere 
i nitko drugi. Vjera - opet dar Duha 
Svetoga- conditio sine qua non čovje¬ 
ka teologa, teologije uopće. Teolo¬ 
gija bez vjere, ateistička teologija- 
»teolog bez vjere«- teolog ateist - 
jesu proturječnosti koje vode do 
idolopoklonstva, u bezboštvo, ili 
barem u stanje neznanja o Bogu, k 
religiji »nepoznatoga Boga«, koje¬ 
mu su iskreni Atenjani podigli ol¬ 
tar, kako čitamo u Djelima apo¬ 
stolskim 17,22 si. Ove misli nas tre¬ 
baju uznemiriti. Ako su to kriteriji 
istinita teologa, tko se onda smije 
bez poteškoće nazvati teologom? 
Tko se usuđuje jednostavno tvrditi 
da je baš njegovo teološko shvaća¬ 
nje, njegova teološka misao, dar 
Duha Svetoga. I ovdje nas poučava 
sam Pavao Apostol. 

Istiniti teolog ispovijeda 
i životom svjedoči: 
Isus je Krist 

Pavao Apostol daje jasan krite¬ 
rij za određivanje tko je istinit teo¬ 
log. Istinit teolog je onaj čovjek, koji 
iz dubine svoje egzistencije javno 
ispovijeda i životom svjedoči Božju 
istinu: Isus je Krist, Isus je Gospo¬ 
din. Pavao određuje odrješito da 
nitko nije u stanju izreći istinu, Isus 
je.Krist, nego samo u Duhu Sve¬ 
tom. Tko prihvaća Isusa Kristom, 
tko vjeruje da je Isus iz Nazareta 
Krist, taj ujedno dokazuje i svjedoči 
da je primio dar Duha Božjega. 
Ljudskim prirodnim duhom, nai¬ 
me, ne može se nitko od ljudi dovi¬ 
nuti do spoznaje da je Isus iz Naza¬ 
reta Krist, da je Isus pravi Bog, dru¬ 
ga Božanska osoba. Ova istina je 
temelj i tajna Katoličke crkve i 
kršćanstva. Ova istina dijeli ljude 
na vjernike i nevjernike, djecu svi¬ 
jeta i tame, na djecu spasa i propa¬ 
sti. Kako god se moderna svijest 
bunila i škandalizirala nad ovom 
istinom, to jest tako. 


Zbog ove istine kršćanska je re¬ 
ligija sablazni kamen spoticanja za 
mnoge. Ali je i to istina: snagom 
ove istine kršćanstvo je religija 
neizmjerne dubine, širine i snage, 
jer po njoj nastaje nova stvarnost 
unutar ove povijesne stvarnosti; 
snagom ove istine mijenja se čovjek 
u svojoj duši, mijenjaju se strukture 
društva, tok povijesti poprima no¬ 
va usmjerenja. Još jednom, tko s 
punom ozbiljnošću i ispovijeda 
zajedno s Crkvom da je Isus iz Na¬ 
zareta Krist, da je Isus pravi Bog i 
pravi Čovjek, taj ima udjela u Bož¬ 
jem Duhu, taj posjeduje spremnost 
primiti Duha mudrosti i istine. Taj 
je pravi i istiniti teolog. Odatle slije¬ 
di i istina da čovjek može biti teo¬ 
log samo unutar Crkve, samo unu¬ 
tar zajednice novorođenih kršte¬ 
njem, samo unutar zajednice vje- 
rujućih u Duha i po Duhu. Teologi¬ 
ja postoji samo kao djelo Crkve, a 
teolog samo kao individualni izraz 
vjere Crkve, kao individualno os¬ 
tvarenje i oživotvorenje Riječi mu¬ 
drosti i duhovne spoznaje unutar 
Crkve i u zajedništvu s njome. 

BI. Stepinac je dosljedno 
vršio poslanje teologa u 
svom vremenu 

Biti teolog predstavlja, dakle, 
jedjiu dinamičnu stvarnost, jedan 
život pun zaduženja. To slijedi već 
iz činjenice da je telogija dar, da je 
biti teolog isto što i biti obdaren da¬ 
rom Duha Svetog. Teolog kao ob¬ 
dareni je po sebi određen na ži¬ 
votnu aktivnost, na djelovanje u 
njegovoj duhovno-socijalnoj sredi¬ 
ni. Ova praktična dimenzija teo¬ 
loške egzistencije je ujedno i svje¬ 
dočanstvo njezine istinitosti. Istini¬ 
ti teolog živi teologiju, djeluje u 
ime teologije, i u skladu s teologi¬ 
jom. On je dužan ovaj primljeni dar 
od Duha Svetoga darovati drugi¬ 
ma, svojim suvremenicima. Na koji 
način? I u tome nas poučava Pavao 
Apostol. Pogledajmo u Djelima 
apostolskim 17, 21-23. Pavao otkri¬ 
va u Atenjanima ljude religije, reli¬ 
giozne ljude, jer štuju bogove, isto¬ 
dobno priznajući s intelektualnim 
poštenjem da se kod toga zapravo 
osjećaju jako neugodno. Njihova 

svijest naslućuje da Bog zapravo 
može biti smo jedan. Mnogo bogo¬ 
va je kontradikcija u sebi. U to su 
Atenjani sigurni, i zbog toga po¬ 
dižu oltar tom jednom ali »nepo¬ 
znatom Bogu«, za kojim teže i koje¬ 
ga ne poznaju. Pavao je odmah 
shvatio situaciju i razumio što se 
događa u dušama Atenjana. Pavao 
se daje na posao kao teolog. Najpri¬ 
je kvalificira Atenjane kao istinske 
bogotražitelje. Ova težnja Atenjana 
za »nepoznatim Bogom« je Pavlu 
ujedno i dokaz da Bog, Pavlov Bog, 
jest već prisutan u njima jer oni u 
njemu već žive, kreću se i jesu. To 
Pavao znade, ali Atenjanima je ovo 
skriveno. Pavao ide odmah u bit 
stvari i upravo agresivno kaže Ate¬ 
njanima u lice: ja naviještam tog 
»nepoznatoga Boga« kojemu ste vi 
podigli i oltar. Vaši bogovi, koje 
inače častite, krivi su bogovi. Vi se 
morate od njih oprostiti jednom 
zauvijek, jer je vjera u mnoge bogo¬ 
ve nedostojna vaše intelektualne 
svijesti i jer mnogoboštvo vrijeđa 
ljudsku razumnu narav. Vi se mo¬ 
rate odreći vaših bogova ako se 
želite spasiti. Ovako je postupao 
Pavao Apostol s poganima; analo¬ 
gno je postupao bi. Stepinac s mo¬ 
dernim poganima. Pavao nastupa 
agresivno. Ne poljepšava situaciju 
Atenjana time da ih tješi socio¬ 
loškim ili psihološkim tumačenjem 
kako je, tobože, njihova religija 
izraz njihove kulture te je zbog 
toga treba poštivati i čuvati. Uosta¬ 
lom svaka religija je put Bogu i spa¬ 
su ako se iskreno obdržava. Pavao 
ne govori tako. To je naš današnji 
način govora; misleći da to traže od 
nas znaci vremena, pluralizam, 
multikulturalizam, prava čovjeka. 
Današnji teolozi su, kako izgleda, 
mnogo širokogrudniji u procjenji¬ 
vanju nekršćanskih religija nego je 
to bio Pavao. Ali da li su time istini- 
tiji i iskreniji? Treba sumnjati. Ne 
misle li današnji teolozi sociološki i 
politološki kada naučavaju da su 
sve religije zapravo putovi k Bogu? 
Ako je tako, onda ne treba misija s 
ciljem obraćenja od krivih bogova. 
Pavao Apostol je bio siguran, da je 
samo njegova vjera u Krista raspe¬ 
toga istinita i spasonosna, i zato sve 
druge religije predstavljaju zablu¬ 
du od koje treba ljude osloboditi. 


Ako neka religija traži žrtvovanja 
djece ili udovica bogu, onda se ona 
ne može prihvatiti kao mogući put 
k Bogu. Drugo je pitanje da li se 


Odatle možemo pitati, 
koja teologija stoji 
iza njegovoga 
života i rada? 


On se otvoreno, hrabro 
i odlučno - ali s ljubavlju - 
borio protiv svega što nije bilo 
u skladu s Evanđeljem, 


dotična religija može tolerirati u 
ime ljudskih prava na slobodu reli¬ 
gije. Ja razumijem Pavla Apostola 
na Areopagu kao teologa koji otkri¬ 
va krive bogove u kulturi jednog 
naroda i u dušama pojedinaca. Pa¬ 
vao razotkriva te bogove kao krive 
bogove, kao opasne bogove za čo¬ 
vjeka i društvo. On to čini snagom 
teologa, snagom Riječi mudrosti i 
duhovne spoznaje, koju je primio 
kao izabrana posuda Duha Sve¬ 
toga, postavši tim izabranjem Apo¬ 
stolom, svjedokom Krista. 

Današnja teologija i današnji 
teolog imaju ovu istu zadaću koju 
je vršio sv. Pavao. Blaženi Stepinac 
je vršio ovu zadaću na izvrstan 
način. Pavao pokazuje pravo drža¬ 
nje teologa: teolog ne raspravlja za 
volju neke teorije ili nekog kom¬ 
promisa. Teolog treba i danas vodi¬ 
ti teološku polemiku u smislu du¬ 
hovnog suda nad bogovima, nad 
idolima ove civilizacije. On treba 
ljudima reći, da ovi bogovi nisu 
pravi Bog nego falsifikacija slike 
pravoga Boga u misli i praksi. 
Ovdje ne može biti prilagođivanja 
modernom mentalitetu iz bilo 
kojih razloga. Teolog katoličke vje¬ 
re stoji na bezuvjetnom temelju, 
postavljenom u Prvoj zapovijedi 
Božjoj: Ja sam Gospodin Bog tvoj, 
nemoj imati drugih bogova pokraj 


mene. Ovo je mjerilo i kriterij za 
prosuđivanje i vrednovanje svake 
pojedine religije, pa i kršćanske, 
ukoliko religiju shvaćamo kao oži- 
votvorenje objektiviranih oblika 
vjere, to će reći kao dio nacionalne 
kulture. Između Boga Abrahamo- 
va, Izakova i Jakobova; između 
Boga Isusa Krista, s jedne strane, i 
između boga ili bogova ljudske 
kulture i civilizacije, s druge strane, 
ne može biti niti sinteza niti kom¬ 
promisa. Ovo održavati u svijesti 
jedna je od bitnih zadaća teologa i 
teologije. Tako je činio Pavao Apo¬ 
stol. Tako je živio i djelovao bi. Ste¬ 
pinac. On se otvoreno, hrabro i od¬ 
lučno - ali s ljubavlju - borio protiv 
svega što nije bilo u skladu s 
Evanđeljem, s Kristovim Duhom. 
U dijalogu s ljudima drugih uvje¬ 
renja nikada nije tražio u bitnim 
stvarima kompromis, sociološko ili 
psihološko tumačenje stvari, diplo¬ 
matsku strategiju. Blaženik je kon¬ 
frontirao svakog partnera u dijalo¬ 
gu s istinom, s Božjom istinom, o 
kojoj je znao iz Evanđelja i Učitelj- 
stva Crkve. On je to uvijek činio iz 
ljubavi prema čovjeku i iz poštova¬ 
nja slobodne volje čovjeka. Čovje¬ 
ku zatajiti istinu. Božju istinu, sma¬ 
trao je bi. Stepinac neposlušnošću 
Bogu i povredom slobode ljudske 
osobe. Točno po uzoru i primjeru 
sv. Pavla. To je istinska teologija, to 
je istinska vjera. Takvu teologiju i 
takve teologe treba današnji čovjek 
više nego ikada, baš u doba plura¬ 
lizma, koji omogućuje da svatko 
živi svoju »istinu«, nasljeduje »svo¬ 
ga boga«. Istinitu teologiju i hrabro 
ispovijedanje jedne Istine jedinoga 
Boga po primjeru bi. Stepinca treba 
današnja politeistička civilizacija, 
koja u mnoštvu bogova ipak na¬ 
slućuje »nepoznatoga Boga«, pra¬ 
voga Boga, ali si je sama postavila 
mnogostruke zapreke da dođe do 
Njega. O tom »nepoznatom Bogu« 
treba danas javno govoriti cijela 
Crkva, s biskupima i teolozima na 
čelu. Svi trebamo neprestano navi- 
ještati: Isus Krist, Sin Božji i sin Ma¬ 
rije, iz Nazareta, pravi je Bog i pra¬ 
vi Čovjek, jedini Bog i jedini 
Čovjek. U Njemu je spas, i samo u 
Njemu. 

prof. dr. fosip Sabol 

Svjedočanstvo i životopis 


Mirno smo živjeli do proljeća 
1941. godine, kada je stvorena tako 
zvana NDH. Tada su počeli nemiri 
i progoni Židova. Mnogi su, da bi 
spasili život pobjegli i nagovarali 
moga tatu da i on ode, a on im je 
odgovarao: Ja sam obrtnik, imam 
svoju radionicu, pa neće valjda i 
mene - zanatlija uvijek treba. 

U rano ljeto iste 1941. godine 
moji roditelji, ja, i mnogi Zidovi 
koji su ostali u Zagrebu odlazili 
smo u Katedralu na Kaptol na vje¬ 
ronauk, kako bismo bili pod zašti¬ 
tom Katoličke crkve i izbjegli pro¬ 
gon kao Židovi. To je sve organizi¬ 
rao tada nadbiskup zagrebački 
Alojzije Stepinac. Međutim, to nije 
uspjelo. Jedini rezultat je bio da mi 
djeca nismo više trebali nositi oko 
rukava žutu traku sa slovom Ž. 

Početkom jeseni 1941. godine 
počela su velika hapšenja i progon 
Zidova. Prvo su odveli moju baku 
Reginu Stein, staricu od 70 godina, 
u Staru Gradišku, i od tada se za 
nju više ništa ne zna. Par dana ka¬ 
snije došli su po moga tatu Bela 
Steina i njegova brata Filipa Steina i 
odveli ih u logor Jasenovac, a moju 
mamu i mene istjerali su iz stana; 
majka je smjela uzeti samo ono što 
je mogla u rukama ponijeti. U onoj 
uzbuđenosti uzela je dokumente 
koji su već biti priređeni, i dva 
mala svijećnjaka koja imam još i 
danas. 

Moj tata i njegov brat bili su u 
Jasenovcu od 1941. do 1945. godine 
i radili su u zatočeničkoj grupi I. 
Lančarija. Bili su živi sve do po¬ 
kušaja oslobođenja logora i dola¬ 
ska partizanske vojske u Jasenovac. 
Mamu i mene prihvatila je sestra 
moga tate Margita Stilinović, koja 
se udala za katolika, a živjela je u 
Zagrebu, na Trešnjevki, u Pazinskoj 
ulici 52. 

U proljeće 1942. godine mama 
je htjela otići kod svojih roditelja i 
sestara u Suboticu, koja je bila pod 
mađarskom okupacijom, jer tamo 
još nije bilo progona Židova. No 
prilikom prelaska hrvatsko-mađar- 
ske granice, bili smo uhićeni od 
strane mađarskih graničara i pre¬ 


Zovem se Ljudevit Stein, i rođen 
sam 23. 05. 1935. godine u Za¬ 
grebu, od oca Bela i majke Margi- 
te rođene Glass. 

Živjeli smo u Zagrebu, u Vlaškoj 
ulici 63, gdje je moj otac imao 
svoju limarsko-vodoinstalatersku 
radionicu. Otac je bio poznati za¬ 
grebački obrtnik, imao je svoje 
izume koje je patentirao. 


dani ondašnjim hrvatskim graniča¬ 
rima i smješteni u zatvor u Petrova- 
radinu. Mama je pisala mojoj teti 
Margiti Stilinović da dođe po mene 
u Petrovaradin, jer mene puštaju iz 
zatvora, što je teta i učinila, te me 
odvela u Zagreb. Ondje sam zadnji 
puta vidio moju mamu, i više nika¬ 
da nisam čuo za nju. Želim napo¬ 
menuti da od mnogobrojne mami¬ 
ne obitelji, 1943. godine su svi 
uhapšeni, odvedeni i nestali, samo 
se pukim slučajem iz logora Aus- 
chwitz uspjela spasiti najmlađa se¬ 
stra Barbara Kereshi, koja je 1949. 
godine otišla u Izrael i umrla ove 
godine. 

U noći između 14-og i 15-og 
svibnja 1943. godine uhapšen sam i 
odveden u zatvor na Savskoj cesti. 
Te noći bila su velika i masovna 
hapšenja preostalih Židova, za koje 
su tadašnje vlasti znale. Iz zatvora 
sam pušten 18-og svibnja 1943. go¬ 
dine, za što posjedujem izvornu ot¬ 
pusnicu. Za vrijeme suđenja nadbi¬ 
skupu Alojziju Stepincu, koje je 
bilo prenošeno preko radija, teta 
Margita Stilinović mi je rekla: »Kod 
njega sam išla moliti da nešto učini 
za tebe, da te puste iz zatvora.« 
Uvijek sam u sebi nosio poštovanje 
prema Kardinalu, sada blaženom 
Alojziju Stepincu, da spasi moje ro¬ 
ditelje i mene, što je i uspio. 

Moja supruga Zlatica i ja bili 
smo u 8. mjesecu 1990. godine u 
Krašiću, u kući i sobi u kojoj je 
blaženi Alojzije Stepinac boravio i 
živio. Soba je bila tako uređena i 
pospremljena, kao da je on na tre¬ 



Hodočasnici u narodnim nošnjama za¬ 
uzeli su posebno mjesto na novouređe¬ 
nom prostoru svetišta Majke Božje Bi¬ 
stri čke, te su pjesmom i molitvom 
pratili sveto Bogoslužje 

nutak izašao i svaki tren će se vrati¬ 
ti. Dodirnuli smo ono što je i 
blaženi Alojzije Stepinac doticao i 
upotrebljavao; stol za kojim je ra¬ 
dio, stolicu na kojoj je sjedio, mo¬ 
litvenik iz kojeg je molio, krevet na 
kojem je ležao i s kojeg je otišao, da 
bi zauvijek bio s nama. 

Dok sam išao u pučku školu, 
dva puta tjedno bio je vjeronauk. 
Svake nedjelje imali smo misu u 
crkvi Sv. Marka na Selskoj cesti, na¬ 
učio sam sve molitve i zapovijedi 
Božje. 

Moji roditelji krstili su me u Si¬ 
nagogi. Moja je želja da ta sinagoga 
opet bude u nekadašnjem izdanju i 
mjestu na kojem je i bila, u Praškoj 
ulici, gdje bi crkve bile jedna pored 
druge i u koje bi dolazili svi ljudi 
dobre volje. Žnam da to ne bi vrati¬ 
lo moje roditelje i na stotine nesta- 
lih za koje se ni grob ne zna, a bili 
su među nama, jer mi živimo kako 
naši mrtvi i dragi ne bi bili zabo¬ 
ravljeni (...). 

U Zagrebu , 25 . 20 . 1998. 

Ljudevit Stein , B. Magovca 55 

Svjedočanstvo 

jedne 

redovnice 


Moja ljubav i pobožnost 
prema blaženom kardinalu 
Alojziju Stepincu 



Još kao dijete čula sam govoriti o Alojziju Stepincu, da 
je osuđen i da je u zatvoru. To nisam mogla razumijeti. 
Za mene je bio pojam veličine Bog na nebu i biskup na 
zemlji. Taj pojam, da je biskup u zatvoru, bio mi je 
neshvatljiv. Ni sama ne znam kako je do toga došlo, ja 
sam željela što više čuti o Stepincu. U školi sam čula o 
njemu u negativnim slikama. Nisam se s tim mogla 
složiti, u meni se nešto protivilo, i željela sam saznati 
istinu o Stepincu. Tek ulaskom u samostan 1963. g. 
počela sam više pitati, tražiti i čitati, da bih saznala 
pravu istinu. Oduševljavao me njegov svetački lik. 
Počela sam mu se moliti. Sve više je rasla pobožnost 
prema Stepincu. 1966. god. od jedne gospođe iz Zagre¬ 
ba dobila sam fotografiju Alojzija Stepinca sa suđenja. 
Tu sam fotografiju držala u časoslovu. Jednom prigo¬ 
dom, kad sam bila dežurna u bolnici u Dubrovniku, 
1976., ugledao je tu fotografiju jedan liječnik, koji je bio 
predsjednik partije. Dr. M. M. uzeo je u ruke i čudno 
me pogledao i zapitao: »Znadeš li ti tko je bio Alojzije 
Stepinac?« Odgovorila sam: »Znadem - svetac!« Re¬ 
kao mi je da mogu radi toga izgubiti pisao i imati ne¬ 
prilika. Odlučno sam odgovorila neka izgubim, ali iz 
mog srca nitko ne može iščupati ljubav, pobožnost i 
uvjerenje da je svetac. Kad god sam se našla u teškim 
situacijama, njemu sam se molila i uvijek sam bila 
uslišana. Sve bi dobro završilo, pa i onda kad je po 
ljudskom sudu bilo nemoguče. 

Gdje god sam mogla, i drugima sam govorila o 
svetosti njegove osobe, preporučivala da mu se mole. 
Ispričala bih neke detalje iz vlastitog života, gdje sam 
opipljivo osječala njegovu pomoč i zagovor. 

1. Kad je umro kardinal Franjo Šeper, bila sam u 
Zagrebu. Spremale smo se na sv. misu i sprovod. 
Međutim, je pozvonilo zvonce, na ulazu, ja sam otvori¬ 
la vrata, a sestra Esterina Olujić ulazi u kuču i drži dla¬ 
nove prema meni, te govori da ih poljubim. Pitala sam 
zašto, a ona je rekla da je dlanovima dotakla kapsu 
kardinala Alojzija Stepinca. Poljubila sam joj dlanove i 
uskliknula: »Blago tebi!« 

2. Nisam mogla ni pomisliti da ču i ja imati tu 
mogučnost. Pošle smo ranije u Katedralu, radi mjesta, 
stale smo blizu oltara, sa strane sakristije. Dolazi k 


Papa nije mogao svakome pružiti ruku, ali je nastojao svakom 

hodočasniku otvoriti svoje srce 


nama jedan gospodin i kaže: »Sestre, sigurno biste 
željele poči pogledati kapsu (lijes) Stepinčevu dok je 
otvoren ulaz. Ja sam uskliknula: »Je li moguče!« Ne¬ 
moguće je opisati taj sretni trenutak, koji je ispunio 
radošću moju dušu. Klekla sam uz kapsu, naslonila 
glavu na lijes, i ostala tako 2-3 minute. Moju je dušu 
preplavila neka neopisiva radost, taj doživljaj i te tre¬ 
nutke ne mogu nikada zaboraviti. Ispunilo me nekom 
neopisivom radošću. 

3. Svakim je danom rasla moja ljubav i pobožnost 
prema njemu. Posebno sam željela pročitati njegov ži¬ 
votopis. Uspjela sam ga pronaći. Obistinjuje se ona 
Isusova rečenica: »Tražite i naći ćete, kucajte i otvorit 
će vam se, molite i dobit ćete.« Čitala sam životopis do 
kasno u noći, htjela sam ga što prije pročitati i zapisati 
sebi pojedine »bisere« iz tog životopisa. Morala sam 
ga strogo čuvati u tajnosti, radi osobe koja mi ga je po¬ 
sudila. Kratko vrijeme iza toga ja dobivam na poklon 
jedan životopis od župnika, počele su neke sumnje o 
premetačini knjiga, i njemu sinula misao da on to 
meni dade na poklon. Za mene je to bilo veliko izne¬ 
nađenje, otkuda mu ta ideja? Zar to nije milost? Svi 
ovi detalji su se odvijali u godinama od 1975-1988. 
Zatim u kolovozu 1989. jedan gospodin iz Njemačke, 
Hrvat koji je tamo radio i toga ljeta kod nas u Dubrov¬ 
nik navratio, na polasku mi daje relikviju Alojzija Ste¬ 
pinca, kardinala. 

4. Najveća radost bi mi bila kad bih dobila neku 
sličicu, da je mogu za zgodnu prigodu nekome poklo¬ 
niti i tako širiti pobožnost prefna njemu. Na završetku 
svake godine bih zahvaljivala Bogu za sve milosti, 
koje sam primila po zagovoru Sveca, i molila milost 
na Novu da što prije dođe na oltar. Ovu sam godinu s 
posebnom radošću zahvaljivala Bogu da nam je dao 
novog blaženika, Alojzija Stepinca, i usrdno se molila 
da što prije bude proglašen svetim. Kardinal Alojzije 
Stepinac je moj najdraži Svetac! 

sr. Terezija Raguž 

Župa Krašić u 
1998. godini 

Za nama je 1998. godina. Ona 
je u životu pojedinaca, kao i 
raznih zajednica, ostavila svoj 
trag, radostan ili tužan. I mno¬ 
ge će vjerničke zajednice - 
župe upisati u svoje spomeni¬ 
ce proteklu godinu zbog 
raznih događanja na materi¬ 
jalnom ili duhovnom planu. 


Župa Presvetog Trojstva u Kra- 
šiću sigurno će 1998. godinu trajno 
pamtiti, jer nam je donijela mnogo 
duhovne radosti. Kao i svih pret¬ 
hodnih godina, svečanim smo mis¬ 
nim slavljem, koje je predvodio 
uzoriti kard. Franjo Kuharić, obi¬ 
lježili 38. godišnjicu svetog premi- 
nuća Sluge Božjega Alojzija Stepin- 
ca. S tom je obljetnicom Krašić go¬ 
dinama živio, čuvajući napose u 
bivšem komunističkom sustavu 
uspomenu na svoga sina Alojzija, 
nepokolebljivo vjerujući u njegovu 
nevinost i svetost. Još su u kra- 
šićkoj župi živi mnogi svjedoci nje¬ 
gove žrtve, kao i vlastitih trpljenja 
zbog njegova imena. Narod ustra¬ 
jan u vjernosti Bogu i odan Crkvi 
Kristovoj, a tu je odanost učio 
upravo na Stepinčevu primjeru, 
strpljivo je desetljećima čekao tre¬ 
nutak proslave svoga sina. 8. svib¬ 
nja u Krašić se slilo veliko mnoštvo 
iz svih krajeva Domovine, na pro¬ 
slavu 100. obljetnice Stepinčeva 
rođenja. U nazočnosti 17 biskupa, 
oko 300 svećenika, velikog broja re¬ 
dovnica, te predstavnika političkog 
života i raznih društvenih udruga, 
nadbiskup zagrebački mons. Josip 
Bozanić prvi put službeno objav¬ 
ljuje radosnu vijest za sav narod, 
da će Sveti otac Ivan Pavao II. po 
drugi put pohoditi Hrvatsku, i u 
Mariji Bistrici slugu Božjega Alojzi¬ 
ja Stepinca proglasiti blaženim. 
Crkva je, dakle, nakon pomna i 
stroga ispitivanja u njemu pre- 


Posebnu radost donio nam je Sv. 
Otac svojim vlastoručnim potpisom u 
našoj župnoj spomenici pod slijedeći 
tekst: 

»Župi Presvetog Trojstva - Krašić, 
u kojoj je rođen i gdje je dovršio svoju 
žrtvu vjernosti Isusu Kristu i Crkvi 
Božjoj, zagrebački nadbiskup - kardi¬ 
nal i mučenik Alojzije Stepinac, prigo¬ 
dom njegova uzdignuća na čast olta¬ 
ra, podjeljujem apostolski blagoslov. 

Joannes Paul us II.« 

poznala Kristova mučenika, u koje¬ 
mu je pobijedio križ Isusov. Toga je 
dana nakon misnoga slavlja otkri¬ 
ven spomenik kard. Stepincu pred 
krašićkom crkvom. Blaženi se Aloj¬ 
zije vratio u Krašić kao pobjednik. 
S velikom radošću i neskrivenim 
ponosom spremali smo se i ho- 
dočastili 3. listopada u susret Papi 
na Mariju Bistricu. Naš je Alojzije 
uzdignut na čast oltara. Oblačno je 
nebo obasjalo sunce. Bože, koje li 
radosti i ushita! Sreća koja nas je u 
tom času ispunila, prekrila je tje¬ 
skobu zbog neprimjerenog mjesta 
koje smo kao blaženikova rodna 
župa na Bistrici dobili. Naš je Aloj¬ 
zije na oltaru, i to je jedino važno. 
Kad se na večer vratismo u Krašić, 
pred Stepinčevim je spomenikom 
gorjelo mnoštvo svijeća zapaljenih, 
od onih koji nisu mogli na Bistricu 


Ivan Pavao II. moli pred relikvijama 
blaženog Alojzija Stepinca 

poći. Ušavši u crkvu, pred blaženi- 
kovom novom slikom, koja je rad 
slikara Zorana Homena iz Križeva¬ 
ca, zapjevali smo zanosno: »Budi 
hvaljeno, budi slavljeno Božje ime 
po tebi« i »Tebe Boga hvalimo!« 
Blaženi nas je Alojzije gledao s pob¬ 
jedničkom palmom u ruci. S njego¬ 
vih usana kao da su Krašićanci po¬ 
novo čuli riječi toliko puta izrečene 
s naše propovjedaonice: Krist pob¬ 
jeđuje! Ostanite vjerni Bogu! Ljubi¬ 
te Crkvu Božju! Ne bojte se! Kao da 
smo ga vidjeli kako izlazi iz is- 
povjedaonice, kako na oltaru pri¬ 
kazuje nekrvnu žrtvu, kleči udu¬ 
bljen u molitvu pred svetohrani- 
štem, moli pred lurdskom špi¬ 
ljom... Iz njegova nesuđena groba u 
krašićkoj crkvi kao da izbija uskr¬ 
sno svjetlo. Mnoge su krašićke oči 
te blagoslovljene večeri bile oroše- 
ne suzama. Velik je Bog! 

Hvala ti. Sveti Oče! 

Zahvalu Bogu naša je župa iz¬ 
rekla svečanim misnim slavljem 18. 
listopada. Euharistiju je, uz na¬ 
zočnost svećenika i časnih sestara 
rođenih u Krašiću, te svih župnika 
jaskanskog dekanata, predvodio 
vojni ordinarij mons. Juraj Jezeri- 
nac. S Božjim narodom slavili su 
Gospodina i dragi sjemeništarci sa 
Salate, predvođeni rektorom mons. 
Jurajem Bateljom - vrijednim i za- 

služnim promicateljem Stepinčeve kauze, kome i 
ovom prilikom izričemo iskrenu zahvalnost. Blagoslo¬ 
vljena je i slika novoga blaženika, pred kojom od sada 
molimo njegov moćni zagovor i pomoć za vjernost. 

Uoči Stepinčeve beatifikacije, našu je crkvu i župni 
dvor 26. rujna pohodio predsjednik Republike Hrvats¬ 
ke dr. Franjo Tuđman u pratnji kard. Kuharića i člano¬ 
va vlade. S velikim je zanimanjem saslušao izlaganje 
krašićkog župnika, te se upisao u knjigu posjetilaca, 
napisavši među ostalim: 


»Stepinčeva beatifikacija prilog je podizanju ugle¬ 
da i hrvatske Crkve i hrvatskog naroda i hrvatske 
države u svijetu.« 

Tijekom cijele protekle godine, a napose nakon 8. 
svibnja, u Krašić su pristizali mnogi hodočasnici sa 
svih strana Domovine, pa i svijeta. Uz svesrdnu 
pomoć časnih sestara s. Bonfilije, s. Lucije i s. Valerije 
primili smo oko 230 autobusa, te bezbrojne pojedince i 
manje grupe, koji dolaze gotovo svakodnevno. Ra¬ 
dosno svakoga primamo želeći da dolaznici, učeći na 
primjeru blaženoga Alojzija, svojim životom budu 
Božji svjedoci. 

Kao svećenik kome je upravo sada Božja provid¬ 
nost povjerila župničku službu u Krašiću, zahva¬ 
ljujem Gospodinu za obilje milosti kojom nas je obda¬ 
rio, i što sam imao čast pored Stepinčeva imena u ma¬ 
tici krštenih upisati datum njegova proglašenja bla¬ 
ženim. Blago onome tko će imati milost upisati tu i da¬ 
tum Alojzijeve kanonizacije. 

Neka Krist pobjednik po zagovoru blaženog 
Alojzija Stepinca i dalje prati župu Krašić svojim bla¬ 
goslovom. Neka nam udijeli snagu njegove vjere, 
nade i ljubavi! 

Josip Balog - župnik krašićki 


Predavanje o blaženom 
Alojziju Stepincu u 
Đakovu 

Đakovo - 24. studenoga 1998. održana je u Đakovu 
prva Bogoslovska tribina u akademskoj godini 
1998./99. U nazočnosti dijecezanskog biskupa mons. 
Marina Srakića, pomoćnog biskupa mons. Đure Gaš- 
parovića i umirovljenog biskupa Cirila Kosa, te profe¬ 
sora, bogoslova, svećenika, časnih sestara i brojnih 
vjernika, održao je dr. Juraj Batelja predavanje na temu 
»Alojzije Stepinac - 'osporavani’ svetac«. Tijekom svog 
izlaganja dr. Batelja je upoznao nazočne sa životom i 
djelom kardinala Stepinca, od njegova djetinjstva sve 
do muučeničke smrti. 

Predavač je činjenicama prikazao, kako je zagre¬ 
bački nadbiskup Alojzije Stepinac u svim državnim 
ustrojstvima i totalitarnim režimima koji su se izmije¬ 
nili za njegova biskupovanja, a to su Kraljevina Jugo¬ 
slavija, Nezavisna Država Hrvatska i FNRJ, uvijek 
ustrajao na putu svetosti, boreći se za ljudska prava 
svih stanovnika kako njegove nadbiskupije tako i svih 
drugih, bez obzira na njihovu vjeroispovijest i narod¬ 
nost. 

Nadbiskup Stepinac bio je svjestan ispravnosti 
svih svojih djela, i za njih je bio spreman podnijeti i 
kaznu zatvora i samu smrt. 



Na tribini o blaženom Alojziju Stepincu u Đakovu bila su na¬ 
zočna sva tri đakovačko-srijemska biskupa: mons. Marin Sra- 
kić, mons. Đuro Gašparović i mons. Ćiril Kos (biskup u miru) 


Čuvši brojne podatke o njegovu radu za vrijeme 
burnih godina u kojima se on odvijao, slušateljstvo se 
moglo uvjeriti da se u Stepinčevu svetost ne može 
sumnjati, a mogu je osporavati samo zlonamjerni ili 
neupućeni ljudi. Nakon predavanja uslijedila je po¬ 
duža rasprava, u tijeku koje su se nazočni najviše zani¬ 
mali o načinu prikupljanja dokumenata te o kanon¬ 
skom postupku proglašenja blaženim kardinala Ste¬ 
pinca, čija je beatifikacija zajamčena i putem mu- 
čeništva i putem kreposna života. 

Većeslav Turnir 

Otvorenje izložbe o 
životu i radu 
blaženoga Alojzija 
Stepinca u Karlovcu 


Budući da je naš novi blaženik kardinal 
Stepinac bio usko vezan uz naš grad Karlo¬ 
vac, upriličili smo 17. studenoga ove godi¬ 
ne predavanje i izložbu o njegovu životu i 
radu, njegovoj mučeničkoj smrti i proslavi. 


Zato je u organizaciji župa Karlovačkog deka¬ 
nata (vlč. F. Vražič), Zapovjedništva 1. zbornog po¬ 
dručja OS RH Karlovac (Josip Čondič-Begov, 
bojnik) i doma HV »Zrinski« (Zdravko Vidak, nat- 
poručnik), postulator - voditelj postupka za prog¬ 
lašenje blaženim i svetim kardinala Stepinca mons. 
dr. Juraj Batelja, održao predavanje o Blaženiku u 
punoj dvorani Doma Hrvatske vojske 17. studeno¬ 
ga 1998. Nazočni su bili vojni ordinarij mons. Juraj 
Jezerinac, brojni svećenici, časnici, dočasnici, vojnici 
HV, te velik broj vjernika. Predavanju je prethodila 
prigodna akademija, na kojoj su sudjelovali pjevači 


26. rujna 1998. 

Učenici srednjih škola na 
ju Stepincu, koji je pod pokroviteljstvom na 
pa Josipa Bozanića, u prostorijama Dječačkog sje¬ 
meništa i Nadbiskupske klasične gimnazije na 
Šalati u Zagrebu, za osmoškolce i srednjoškolce 
grada Zagreba i okolice pripremila župa Sv. Josipa 
u Zagrebu. Gimnazijalci iz Ogulina bili su najbolji 
među srednjoškolcima 


Na otvorenju izložbe o životu blaženog Alojzija Stepinca, u Domu Hrvatske vojs¬ 
ke u Karlovcu, 17. studenoga 1998. bili su nazočni crkveni dostojanstvenici , vojni 
časnici / te predstavnici kulturnog i političkog života grada Karlovca 


župe Švarča, »Karlovački oktet«, te recitatori. U 
tom uvodnom dijelu programa župni je zbor župe 
Švarča izveo pjesmu o blaženom Alojziju Stepin¬ 
cu, koju je na riječi vlč. Josipa Ba- 
loga, župnika u Krašiću, uglaz¬ 
bio Karlovčanin Dražen Car, koji 
se pojavio i u ulozi dirigenta 
zbora. 



Nakon predavanja je mons. 
Jezerinac u izložbenom prostoru 
doma Hrvatske vojske, u Galeriji 
»Zrinski«, otvorio izložbu o 
kard. Stepincu, koju je pripremi¬ 
la Postulatura za proglašenje 
svetim blaženog kardinala Aloj¬ 
zija Stepinca. Izložba je ostala ot¬ 
vorena do 1. prosinca, a posjetilo 
ju je mnogo vjernika, osobito 
školske djece, koju su doveli nji¬ 
hovi vjeroučitelji. 

V. Mikšić 

KARMEL MAJKE BOŽJE BISTRICKE 
I BLAŽENOG ALOJZIJA STEPINCA 



U Mariji Bistrici je 14. prosinca 1998. služ¬ 
beno otvoren novi karmel M. B. Bistričke i 
blaženoga Alojzija Stepi nca. Naš se blaže- 
nik, vjerujemo, u nebu raduje što je Marija 
Bistrica dobila novo molitveno središte, 
gdje će se trajno Bogu prinositi molitve hva¬ 
le za sve dobro koje od Njega primamo i mo¬ 
litve prošnje za potrebe hrvatskog naroda, 
za njegove pastire i stado. 


Karmelićanke - radošću su ispunile 
novosagrađeni Karmel u Mariji Bistrici 


U Mariji Bistrici je 14. prosinca 
1998. službeno otvoren novi kar¬ 
mel M. B. Bistričke i blaženoga 
Alojzija Stepinca. Naš se blaženik, 
vjerujemo, u nebu raduje što je Ma¬ 
rija Bistrica dobila novo molitveno 
središte, gdje će se trajno Bogu pri¬ 
nositi molitve hvale za sve dobro 
koje od Njega primamo i molitve 
prošnje za potrebe hrvatskog naro¬ 
da, za njegove pastire i stado. 

Svetište Majke Božje Bistričke i 
karmel dvije su velike ljubavi bi. A. 
Stepinca, dva su mjesta u koja je on 
rado dolazio i u njihovu okrilju 
crpio snagu. Božju snagu, za svoje 
poslanje, za vjernost Bogu i svome 
narodu. 

Svake je godine, otkad je po¬ 
stao nadbiskup koadjutor, pješice 
predvodio hodočasnike u to naše 
marijansko svetište, i tu se molio 
pred Gospinim crnim likom za 
povjerene mu duše. Na srcu mu je 
bilo, također, i uređenje samog Sve¬ 
tišta i prostora oko njega. Godine 
1940. on piše o. Stjepanu Sakaču u 
Rim: »Marija Bistrica bi mogla po¬ 
stati uz pomoć Majke Božje naš ve¬ 
liki moralni kapital, i mogla bi igra¬ 


ti veliku ulogu u moralnom prepo¬ 
rodu naroda, koji nam je najpo¬ 
trebniji...« (A. Benigar, Alojzije Ste- 
pinac hrvatski kardinal , Glas koncila, 
Zagreb, 1993., str. 285) 

Kardinal je želio u Mariju Bi¬ 
stricu dovesti pavline ili benedik¬ 
tince, i povjeriti im upravu Sve¬ 
tišta, župe i duhovnu skrb za 
hodočasnike, ali u ono vrijeme 
okolnosti nisu dopuštale, da se taj 
njegov naum ostvari. Danas je u 
blizini Svetišta sagrađen karmel, 
druga velika ljubav Blaženikova. 
On je u Hrvatsku pozvao četiri 
Hrvatice karmelićanke, koje su bile 
živjele u austrijskim karmelima. 
Najprije ih je smjestio u dvorcu 
Brezovica kraj Zagreba, a potom je 
počeo graditi za njih samostan po 
svim propisima karmelskog reda. S 
ljubavlju i pravom očinskom zau¬ 
zetošću borio se za izgradnju sa¬ 
mostana i za duhovni napredak 
prvih sestara. »Kad su se u temelje 
stavljale cigle, blagoslivljao je upra¬ 
vo svaku ciglu.« (isto, str. 326) »U 
teškim vremenima se nadbiskup, 
čovjek molitve, duboko osvjedočen 
da se molitvom stječe Božja milost, 
povlačio od vremena do vremena u 


karmel, osobito prije važnih od¬ 
luka i nastupa, da mu se u molitvi i 
sabranosti duša otvori Božjem svje¬ 
tlu.« (isto, str. 327) U Spomen-knji- 
gu brezovičkog karmela zabilježio 
je: »Onima, koje su osnovale hr¬ 
vatski karmel, današnji pastir nad¬ 
biskupije zagrebačke dovikuje: 
Učinite što možete milošću Bož¬ 
jom, da se hrvatski narod potpuno 
preporodi u Kristu, i da sve bude 
prožeto duhom Božjim, i pastiri i 
stado! Za današnjeg pastira, vi, 
koje ste žive, molite da vjerno ispu¬ 
ni svoju dužnost! A kad zaklopi 
oči, one, koje budu žive, da se mole 
za pokoj njegove duše, da se smiri 
kod onog, kojega jedino traži, 
vječnoga i dobroga Boga.« Želio je 
da u karmelu bude sahranjen, pa je 
sve pripremio za ukop i pohranio 
kod sestara. Izjavio je da neki sma¬ 
traju da mu je životno djelo osni¬ 
vanje novih župa, ali njegovo 
životno djelo je karmel. (usp. isto, 
str. 327) 

U pismu fra Anti Antiću, sada 
sluzi Božjem, od 15. rujna 1943., 
piše da ima vrućuželju osnovati još 
tri karmela u svojoj nadbiskupiji na 
različitim mjestima, »da budu kao 

Kristove tvrđave koje će štititi 
nadbiskupiju duhovnim oružjem 
molitve, odricanja i žrtve u duhov¬ 
nim bitkama«, (isto, str. 328) Prošle 
godine, u godini njegove 100. ob¬ 
ljetnice rođenja, ta mu je želja 
ispunjena, jer je osnovan treći kar- 
mel. Tjedan dana prije dolaska Sve¬ 
tog Oca i proglašenja blaženim kar¬ 
dinala Stepinca devet je sestara 
prešlo iz brezovičkog karmela i za¬ 
uvijek se nastanilo u novom kar- 
melu, koji nosi njegovo ime, a 
smješten je u blizini njemu tako 


dragog Svetišta i ispod 12. postaje 
bistričke Kalvarije, koju je on s ve¬ 
likom pažnjom uređivao. 

Gradnja karmela u Mariji Bi¬ 
strici započeta je 1994. godine. Sve¬ 
ti je otac Ivan Pavao II. 11. rujna 
1994. blagoslovio na zagrebačkom 
hipodromu kamen temeljac za 
novo zdanje, a godinu dana kasnije 
postavio ga je zagrebački nadbis¬ 
kup Franjo kard. Kuharić i blago¬ 
slovio čitavo gradilište. Radovi su 
zastali zbog financijskih poteškoća. 


a sestre i u nedovršenom karmelu 
žive vedro svoje poslanje molitelji¬ 
ca i žele biti uzorne karmelićanke, 
kakve je bi. Kardinal želio. Zahva¬ 
ljujemo i ovom prilikom svima koji 
su svojim prilozima podupirali 
gradnju, te živimo u nadi da će se 
po zagovoru bi. A. Stepinca i rev¬ 
nim dobročiniteljima dovršiti ovo 
započeto djelo, na slavu Božju i du¬ 
hovno dobro našeg naroda. 

s. M. Petra od 
Presvete Euharistije, OCD 


Uz izvješća o predavanjima u Karlovcu (17. studeno¬ 
ga 1998.) i u Đakovu (24. studenoga 1998.) dr. Juraj 
Batelja, promicatelj postupka za proglašenje blaže¬ 
nim i svetim održao je predavanja o blaženom 
Alojziju Stepincu, s određenim temema, i u slje¬ 
dećim mjestima, gradovima i župama: 

- u Rovinju, 31. siječnja 1998.: »Kardinal Stepinac i progon 
Crkve u Hrvatskoj nakon 2. svjetskog rata« 

- u Šibeniku, 13. srpnja 1998.: »Duhovna veličina i 
mučeništvo kardinala Stepinca prema dokumentima pro¬ 
gonitelja Crkve« 

- u Čakovcu, 13. rujna 1998.: »Značenje beatifikacije kardi¬ 
nala Alojzija Stepinca u domovini i u svijetu« 

- u Rijeci, 28. rujna 1998.: »Zbog čega je bio progonjen i 
zašto je mučen Alojzije Stepinac?« 

- u Generalskom stolu, 22. listopada 1998.: »Blaženi Alojzi¬ 
je Stepinac - ispovjedalac vjere« 

- u Senju, 31. listopada 1998.: »Mučeništvo Alojzija Stepin¬ 
ca - znamen Crkve šutnje« 

- u Koprivnici, 4. prosinca 1998.: »Blaženi Alojzije Stepinac 
- poziv na duhovnu obnovu« 

- u vojarni »Croatia« u Zagrebu, 4. prosinca 1998., za 1. 
gardijsku brigadu »Tigrovi«: »Alojzije Stepinac pred 
izazovima događaja koji su obilježili 20. stoljeće« 

- u Puli, za vojnike u časnike Hrvatske vojske, 9. prosinca 
1998.: »S blaženim Alojzijem Stepincem ususret boljoj 
budućnosti Crkve i hrvatskog naroda« 

- u Petrinji, 17. prosinca 1998., za 2. gardijsku brigadu 
»Gromovi« i građanstvo: »Kršćanin današnjice u ogledalu 
Stepinčeva mučeništva« 

- u Umagu, 19. prosinca 1998.: »Alojzije Stepinac - 'znak 
kome će se protiviti'« 

- u Dubrovniku, 14. siječnja 1999.: »Blaženi Alojzije Stepi¬ 
nac prema svjedočenju komunističkih prvaka« 

- u Ljubljani, 18. siječnja 1999.: »Alojzije Stepinac svjedok 
ljubavi prema slovenskom narodu« 


MOLITVA U ČAST BLAŽENOG ALOJZIJA 
STEPINCA, BISKUPA I MUČENIKA 

Gospodine, Bože naš, 

Ti si blaženom Alojziju Stepincu dao 
milost 

čvrsto vjerovati u Isusa Krista 
i spremnost trpjeti za njega sve do 
mučeničke smrti. 

Pomozi nam slijediti njegov primjer 
i njegov nauk 

da bismo ljubili Krista kako ga 
je on ljubio 

i služiti Crkvi kako joj je on služio 
sve do darivanja vlastitog života 
za nju. 

Njegova živa vjera u Isusa Krista i 
postojana ljubav prema Crkvi 
neka nas učvrste u borbama života 
na putu vječnoga spasenja. 

/Po njegovom zagovoru udijeli 
mi milost... / 

Po Kristu Gospodinu našem. Amen. 

Oče naš, Zdravo Marijo, 

Sveta Marijo, Slava Ocu... 

Vjernici koji na zagovor sluge Božjega budu 
uslišani, zadobiju tjelesno ili duhovno ozdravljen¬ 
je ili koju osobitu milost, neka opis uslišanja i 
kompletnu liječničku dokumentaciju dostave na 
adresu: 

Dr. Juraj Batelja, postulator 
Voćarska 106, pp. 110, 10001 ZAGREB 

»Štetno je ako kršćanin ne njeguje pobožnost u čast Duha Svetoga i ne govori o njemu«. 


Prisutnost i djelovanje Duha Svetoga 
u životu i nauku blaženoga Alojzija 

Stepi nca (2) 


(Prvi dio članka objavljen je u 
broju 3/1998/ 59-64) 

Euharistija 

»U središtu euharistijskog sla¬ 
vlja nalaze se kruh i vino, koji, iz¬ 
govaranjem riječi i zazivom Duha 
Svetoga, postaju Kristovo Tijelo i 
Krv.« (Katekizam Katoličke Crkve 
(KKC), 1333) U Euharistiji Krist je 
prisutan »snagom njegove Riječi i 
njegova Duha«. (KKC, 1358) 

Tu vjeru Crkve ispovijeda i živi 
nadbiskup Stepinac. Tumačeći u 
propovijedi na Veliki četvrtak godi¬ 
ne 1958. simboliku mane u pustinji, 
reče: »Ova mana s neba. Presveta 
Euharistija, došla nam je ne od 
anđela nego od Duha Svetoga, ko¬ 
jemu se pripisuje utjelovljenje Sina 
Božjega u krilu Djevice Marije. To 
tijelo Kristovo bilo je samljeveno u 
mukama i ispečeno u ognju boli na 
drvetu križa, da bude dušama 
našim za hranu, ne moramo li i mi 
samljeti srce u bolima kajanja, da 
omogućimo na dostojan način pri¬ 
miti ovu nebesku manu?« 

Nadbiskup Stepinac povezuje 
otajstvo Euharistije s otajstvom 
utjelovljenja. Duh Sveti ostvaruje i 
jedno i drugo čudo: utjelovljenje 
Sina Božjega i njegovu prisutnost 
pod prilikama kruha i vina. Dalje, 
»Tijelo« i »Krv« Isusova čovještva 
su Marijino tijelo i krv. Nadbiskup 
ispovijeda, da su u Euharistiji pro¬ 
slavljeno Tijelo i Krv koje je Krist 
uzeo od Djevice Majke. I konačno, 
za dostojno primanje svete pričesti, 
potrebno je kajanje za grijehe, a što 
je isto dar Duha Svetoga. 

Alojzije Stepinac bijaše veliki 
poklonik euharistijskog Isusa, veli¬ 
ki apostol širenja štovanja Presvete 
euharistije, posebno po brojnim 


euharistijskim kongresima. Njego¬ 
va pobožnost prema euharistiji, 
služenje svete mise, njegove adora- 
cije, njegove teoforičke procesije, 
ostavljale su u srcima vjernika, kao 
i mladih bogoslova i svećenika, du¬ 
bok utisak vjere i ljubavi u euhari¬ 
stijskog Spasitelja, kojeg on gleda, 
sluša, s kojim razgovara zanosno 
dok slavi euharistijska slavlja. 

Sakrament pokore 

»Nakon Uskrsa Duh Sveti je 
onaj koji 'dokazuje svijetu što je gri¬ 
jeh (Iv 16, 8-9). (...) Ali taj isti Duh, 
koji otkriva grijeh, jest Tješitelj koji 
čovjekovu srcu daje milost kajanja i 
obraćenja.« (KKC, 1433) 

Ovu vjeru Crkve nadbiskup 
Stepinac naučava i živi. U katehet¬ 
skoj propovijedi o sv. Pokori, govo¬ 
reći o učincima pokore, veli da se u 
sakramentu pokore daje oproštenje 
grijeha, dolazi Duh Sveti i vraća iz¬ 
gubljenu milost, utjeha se vraća i 
mir u dušu, snaga protiv grijeha. 
(KP, sv. II., str. 76) 

U pripremi djece na svetu ispo¬ 
vijed, ističe kao prvi korak potrebu 
da se pokornik pomoli Duhu Sve¬ 
tom, da mu prosvijetli pamet, da 
upozna što je sagriješio. (KP, sv. II., 
str. 157) 

Nadbiskup Stepinac visoko je 
cijenio svetu ispovijed. Na koljeni¬ 
ma pred ispovjednikom rješavao je 
svoje životne probleme: da li ima 
svećenički poziv, da li da prihvati 
teško breme biskupske službe. 

Na euharistijskim kongresima 
ispovijedao bi i dugo u noć. A po¬ 
sebno se pokazao kao apostol svete 
ispovijedi u svom zatočeništvu u 
Krašiću. Već prve godine svoga 
zatočeništva u Krašiću ispovijedao 
je nedjeljom po potrebi i od 5,30 do 
11 sati. Posebno u vrijeme adventa i 


korizme, kada nisu mogli dolaziti 
susjedni župnici na ispomoć. Iako 
je bio u kasnijim godinama teško 
bolestan, proveo neprospavane 
noći, za ispovijed se znao pridići i 
ispovijedati do četiri i više sati. 
Župnik bilježi u svojem dnevniku: 
»Neposredno prije i poslije svakog 
ispovijedanja njegovo je stanje za¬ 
brinjavalo, ali kad je trebalo nastu¬ 
piti, on nastupa.« (VJD, sv. IV, str. 
45) On sam to pripisuje zagovoru 
duša u čistilištu, kojima bi se pre¬ 
poručio svetom misom. (nav. mj., 
str. 41) 

Nakon višesatnog ispovijeda¬ 
nja, na pitanje župnika: »No, jeste li 
se umorili?«, odgovorio bi: »Ni naj¬ 
manje. Veseli me da su vjernici ova¬ 
ko shvatili uskrsnu dužnost. Dobri 
Bog će pogledati na taj narod, koji 
toliko strada, a ipak čuva svoju vje¬ 
ru.« (VJD, sv. II, str. 179) 

Sakrament sv. Reda 

»Podjeljuje dar Duha Svetoga 
koji omogućava vršenje 'svete vla¬ 
sti'.«(KKC, 1538) »Snaga Duha Sve¬ 
toga ne jamči na isti način za sve 
čine službenika. Dok je u sakra- 
mentalnim činima to jamstvo dano 
tako da čak ni grijeh službenika ne 
može zapriječiti učinke milosti, po¬ 
stoje mnogi drugi čini, u kojima 
ljudski biljeg službenika ostavlja 
tragove koji nisu uvijek znak vjer¬ 
nosti Evanđelju i koji prema tome 
mogu štetiti apostolskoj plodnosti 
Crkve.« (Isto, br. 1550) »Milost 
Duha Svetoga vlastita sakramentu 
reda suobličuje redenika Kristu 
Svećeniku, Učitelju i Pastiru, koje¬ 
mu je postao službenik.« (Isto, br. 
1585) 

Ovu istinu vjere Alojzije Stepi¬ 
nac, kao svećenik i nadbiskup, pro¬ 
vodi u svom životu i radu. 

Kardinali VIk, Korec, Ambrozič i Schonborn prate obred 
proglašenja blaženim A. Stepinca 


Na srcu mu je bilo jedinstvo 
prezbiterija. Na tome je radio dok 
je u punoj slobodi mogao vršiti 
svoju nadbiskupsku službu, kao i u 
doba svoga zatočeništva u Krašiću. 
Podupirao je i tražio jedinstvo unu¬ 
tar dijecezanskog klera, kao i iz¬ 
među dijecezanskog i redovničkog 
svećenstva. Kao sužanj u Krašiću 
pisao je jednoj redovnici, 13. srpnja 
1957.,: »I sami znate, kako je 
božanski Spasitelj na Posljednjoj 
Večeri vruće molio, da oni, koji su 
Njegovi, budu uvijek jedno srce i 
jedna duša, i to ne kakogod nego: 
'Oče Sveti, sačuvaj ih u svoje ime, 
koje si mi dao, da budu jedno kao i 
mi'. I da se lakše uzdrži to jedinstvo 
srdaca u čitavoj Crkvi Njegovoj, 
zato je i osnovao Primat u Crkvi.« 

To jedinstvo ostvaruje Duh 
Sveti, koji je ljubav Oca i Sina. Da 
sačuva to jedinstvo u Crkvi u Hr¬ 
vata, nadbiskup Stepinac bio je 
suđen i osuđen prema svjedočan¬ 
stvu samih tadašnjih prvaka u Ko¬ 
munističkoj partiji Jugoslavije, Mi¬ 
lovana Đilasa i Vladimira Popo- 
vića. 

Nadbiskup se veseli, kad se di¬ 
jecezanski i redovnički svećenici 
nađu okupljeni na rekolekcijama. 
U pismu franjevcu o. Stanku 
Baniću, 16. prosinca 1958., Kardinal 
piše: »Ako ikada, a ono je danas 
potrebno, da svećenici budu jedno¬ 
ga srca i jedne duše, i da nepresta¬ 
no rade na svom usavršavanju.« 

Istom je naslovniku, nakon iz¬ 
vješća o međusobnoj slozi svećen¬ 
stva napisao 28. srpnja 1957.: »To je 
Duh Božji. Ubi caritas et amor, Deus 
ibi est.« 

U pismu o. Alfonsu Andraše- 
cu, franjevcu, zlatomisniku, 28. sr¬ 
pnja 1957., Kardinal je ustvrdio 
kako ga je neugodno dirnuo prigo¬ 
vor nekih mladih svećenika na 
račun franjevaca u Samoboru. Ne¬ 
razborite su to pojave, a »moramo 
biti danas više nego ikada ujedinje¬ 
ni protiv sotone i njegova kraljev¬ 
stva, da se uspostavi Božje Kraljev¬ 
stvo«. 

Zatim je nastavio: »Nije naime 
bez temelja ona riječ svetog arškog 
župnika Vianeja: 'Svećenik nije za 
sebe svećenik, ne podjeljuje sebi 
odrješenja, ne upravlja sakramenti¬ 
ma za sebe; on nije za sebe tu, nego 


za vas... Kad bismo imali vjere, 
vidjeli bismo Boga sakrivenoga u 
svećeniku kao svjetlo iza stakla, 
kao vino pomiješano s vodom.' I to 
vrijedi za svakoga svećenika, pri¬ 
padao on svjetovnom, dominikan¬ 
skom, franjevačkom, isusovačkom 
ili kojem mu drago kleru. Kroz sva¬ 
kog od njih, po riječima svečevim, 
proviruje Bog koji ih je pozvao u 
svoju službu. I zato je razumljivo, 
da svi moraju biti jedno srce i jedna 
duša, kad su svi sluge Boga Višnje¬ 
ga.« 

U navedenom pismu o. Stanku, 
16. prosinca 1958., Kardinal je is¬ 
taknuo: »A onda, možda ne bi ško¬ 
dilo, da svi zajedno malo više gaji¬ 
mo pobožnost prema Duhu Sveto¬ 
me. Znate iz Svetoga pisma, da je 
on Vatra, koja spaljuje rđu grijeha. 
Znate, da je On silni vihor, koji je 
porušio gorde kule poganstva 
širom sijeta. Njegova moć i snaga 
nije ni danas umanjena, samo su 
kršćani postali mlitaviji u gajenju 
pobožnosti prema Njemu.« 

Značajna je okružnica nadbis¬ 
kupa Stepinca (br. 3568) od 14. 
ožujka 1942., na latinskom, uprav¬ 
ljena svećenicima o četiri molitve 
Bogu Duhu Svetom: 

1. Molitva za sedam darova: 
dar mudrosti, razuma, savjeta, ja¬ 
kosti, znanja, pobožnosti i straha 
Gospodnjeg; 


2. Molitva za dvanaest plodova 
Duha Svetoga: ljubav, radost, mir, 
strpljivost, uslužnost, dobrota, du- 
gotrpljivost, blagost, vjernost, čed¬ 
nost, uzdržljivost i čistoća. 

3. Molitva za četiri stožerne 
kreposti: razboritost, pravednost, 
jakost i umjerenost. 

4. Molitva za bogoslovne kre¬ 
posti: vjera, ufanje i ljubav. 

Nadbiskup Stepinac je 14. 
srpnja 1954. izrekao ove značajne 
riječi: »Da nam je samo svećenika 
Božjeg Duha, spasit ćemo jadni naš 
narod.« (VJD, sv. II., str. 298) 

Čestitajući isusovačkom mla- 
domisniku o. Edomiru Ciku, na 
svećeništvu i na redovničkom po¬ 
zivu, stavlja mu na srce: »Bonum de- 
positum custodi per Spiritum Sanc- 
tum qui habitat in nobis! - Dobar 
poklad čuvaj po Duhu Svetom koji 
boravi u nama.« 

I briga za svećenički podmla- 
dak, koja je bila veoma naglašena, 
radi nestašice svećenika u Zagre¬ 
bačkoj nadbiskupiji, nosi značajku 
svetosti, dobrote svećenika. U Ka¬ 
tehetskim propovijedima kardinal 
Stepinac naglašava: »Pozvani mora 
revno moliti Duha Svetoga za svje¬ 
tlost u izboru tako važnog zvanja.« 
(KP, sv. I, str. 116) 

Jedna od posljednjih Nadbis¬ 
kupovih okružnica, od 19. srpnja 
1946., određuje »da se svake godi- 

ne u župi u pojedinom dekanatu, 
koja se određuje per turnum (po 
redu), služi sv. Misa na čast Duhu 
Svetom za svećenički podmladak«. 

Sakrament ženidbe 

»Među krštenima Krist Gospo¬ 
din uzdignuo je ženidbu na dosto¬ 
janstvo sakramenta.« (KKC, br. 

1660) »Sakramenat ženidbe znak je 
sjedinjenja Krista i Crkve.« (Isto, br. 

1661) . »Obitelj se s pravom zove 
'domaća Crkva', zajednica milosti i 
molitve, škola ljudskih kreposti i 
kršćanske ljubavi.« (Isto, br. 1666) 

Alojzije Stepinac je u svojoj ro¬ 
dnoj obitelji, u braku svojih rodite¬ 
lja, doživio gotovo ideal sakramen¬ 
ta svete ženidbe, koja postaje »do¬ 
maća Crkva« i vježbalište kreposti. 
Kad je osobno razmišljao o osni¬ 
vanju svoje vlastite obitelji, u pi¬ 
smima Mariji Horvat, kojoj je po¬ 
nudio brak, ističe taj uzvišeni ljud¬ 
ski i kršćanski pojam ženidbe. 

Kada je postao nadbiskup, do¬ 
kazao se kao branitelj kršćanskog 
braka i obitelji. Kao nadbiskup 
koadjutor otvorio je zazivom Duha 
Svetoga Drugi hrvatski socijalni 
tjedan, 25. listopada 1937., zatim 
kao nadbiskup zagrebački Treći 
(21. listopada 1938.) i Četvrti hrvat¬ 
ski socijalni tjedan (3. studenoga 
1940.). Otvarao je svaki tjedan svo¬ 
jim uvodnim govorom u kojemu bi 
istaknuo važnost obitelji. Na Četvr¬ 
tom hrvatskom socijalnom tjednu 
reče: »Kako god se danas viče, da 
nam nedostaje kruha, vjerujem da 
Hrvatska može smoći kruha za svu 
svoju djecu, samo ako bude u njoj 
poštenja i straha Božjega.« 

»Strah Božji« je dar Duha Sve¬ 
toga. O tom će daru govoriti vrlo 
često u okružnicama i u osobnim 
pismima. Hvalio je obitelji koje 
svojoj djeci ostavljaju u baštinu taj 
dar, kao najdragocjeniji miraz, 
»najljepšu i najbogatiju baštinu«. 

Nadbiskup Stepinac je provo¬ 
deći zaključke Drugog socijalnog 
tjedna, 9. siječnja 1938., posebnom 
okružnicom proglasio godinu 
1938. »Godinom obitelji«. Odredio 
je da glavna tema u korizmenim 
propovijedima te godine bude o 
naravi i dostojanstvu kršćanske 
obitelji. Osim toga je potaknuo da 


se u svakoj župi proslavi »dan obi¬ 
telji«, te preporučio zajedničku mo¬ 
litvu krunice u obiteljima. 

U propovijedi prigodom vjen¬ 
čanja dr. Lava Znidarčića i Helle 
prof. Tišljarić, u svetištu sv. Franje 
Ksaverskog u Zagrebu, 19. rujna 
1943., Nadbiskup je rekao i ovo: 
»Ovome Vašem koraku veseli se i 
Bog Duh Sveti Posvetitelj, koji će 
Vas milošću svetog sakramenta po¬ 
svetiti, ojačati, da uzmognete do¬ 
stojanstvo i veličinu kršćanskog 
braka ostvariti u novom zajed¬ 
ničkom životu... 



Osiguran vam je dakle blago¬ 
slov Boga Stvoritelja, Boga Otkupi¬ 
telja i Boga Posvetitelja, Duha Sve¬ 
toga, za kojega sigurno nema milije 
stvari, negoli kad može sjeme, koje 
je u vrtu svete Crkve zasijano, 
oploditi svojom svetom milošću, 
da donese stostruki rod.« 

Drugi Vatikanski koncil nagla¬ 
sio je ponovno otačku misao, da 
kršćanska obitelj mora biti »doma¬ 
ća Crkva«. To je bila omiljela misao 
nadbiskupa Stepinca. Na blagdan 
Krista Kralja, 29. listopada 1939., 
koji označuje početak radne godine 
1939./1940., kao radni program 
Katoličke akcije odredio je obnovu 
obitelji, da bi ona opet postala ško¬ 
lom i vježbalištem kršćanskih kre¬ 
posti i tople pobožnosti. Naglasio 
je: »Duhovna narodna obnova, 
koja će nas pripraviti za proslavu 
jubileja 1300-godišnjice veza sa 
Svetom Stolicom, mora da započ- 
me s obnovom hrvatske obitelji. 

Uz strah Božji treba da kuće 
naših obitelji ispunja duh tople po¬ 
božnosti, koja će se pokazati osobi¬ 
to u zajedničkoj molitvi svete kru- 

niče, pa u nedjeljnoj pobožnosti, 
kod koje će se uz prikladne molitve 
čitati Sveto pismo, kršćanski nauk 
ili koje drugo pobožno štivo (...). U 
svakoj hrvatskoj kući neka se stvori 
Božji kutić, urešen raspelom, slika¬ 
ma Majke Božje i svetaca, osobito 
naših blaženika. Pod zaštitom toga 
Božjeg kutića neka se skupe svi čla¬ 
novi obitelji na pobožnu molitvu, 
osobito po večerima, a po nedjelja¬ 
ma na molitvu i na pobožno štivo.« 

Obitelj je Crkva u malom, i to 
se mora odraziti u životu i pobož¬ 
nosti. Nadbiskupu je to veoma na 
srcu. U svojim pismima iz Krašića i 
razgovorima poticao je župnike da 
nastoje raspoložiti obitelji na dnev¬ 
nu zajedničku molitvu svete kruni¬ 
ce. Znao je reći i napisati: Tko u 
tome uspije osigurao je duhovni 
rast župe za sto godina. 

Obnova u Duhu Svetom 

Duh Sveti obnavlja 
lice zemlje 

Crkva kliče: »Pošalji Duha svo¬ 
jega, Gospodine, i obnovi lice zem¬ 
lje.« 

Na Duhove godine 1957. Kar¬ 
dinal je započeo propovijed pokli¬ 
kom: »Tako je Bog ljubio svijet, da 
je poslao Duha Svetoga svoga.« 

Kome? Apostolima, Židovima, 
svim narodima, progonitelju Pav- 
lu, svakom raskajanom grešniku. 

To nas mora ispuniti pouzda¬ 
njem u Boga, da će nam dati Duha 
Svetoga, ispuniti nas darovima 
Duha: darom mudrosti, razuma, 
savjeta, darom jakosti, jer ako je 
ikad aktualan u Crkvi, to je danas, 
darom znanja, pobožnosti i straha 
Božjega. 

U propovijedi na Duhovski po¬ 
nedjeljak iste godine reče: »Duh 
Sveti nije vezan na vrijeme: može 
doći na blagdan, po danu, po noći, 
u Crkvi, na potoku, rijeci, kod či¬ 
tanja knjige, za kakvim poslom, 
gledajući slike, u neugodnostima 
životnim, na izvanredan način. 
Kad čujete glas Njegov, nemojte ot¬ 
vrdnuti srca.« 

Na Duhove 1959., Kardinal 
počima propovijed s jednom pri¬ 
čom: kralj Manitobe u određeni 

Ivan Pavao II. u radosnom susretu s štovateljima blaženog Alojzija Stepinca 
u Mariji Bistrici 3. listopada 1998. 


dan šalje »kraljevski oganj« u sva¬ 
ku kuću. Sva ognjišta u kraljevstvu 
su pogašena. I ponovo se pale »kra¬ 
ljevskim ognjem«. 

»Na današnji dan, tj. pedeseti 
dan iza Uzašašća, Kralj Kraljeva, 
Krist Gospodin poslao je na zemlju 
obećanoga Duha Svetoga, pravu 
'kaljevsku vatru nad glave svih 
apostola, da ju prenesu u cijeli svi¬ 
jet, da se pogasi prokleta vatra u sr¬ 
cima ljudi, a zapali vatra Božja u sr¬ 
cima. 

Zla vatra bila je planula u srci¬ 
ma ljudi: vatra strasti, grijeha i 
opačine, kako nam svjedoči žalos¬ 
na povijest poganstva prije toga... 
vatra beskrajne oholosti, koja je do¬ 
vela do tolikog ludila na pr. rimske 
careve, da su sebe, najpokvarenije 
ljude, dali štovati kao bogove... va¬ 
tra lakomosti... bludnih pohota... 
vatra zavisti i mržnje... vatra neum- 
jerenosti, pijanstva, žderanja. 

Na današnji dan: Kralj Kralje¬ 
va, Krist Gospodin, poslao je pravu 
kraljevsku vatru nad ovaj žalosni 
svijet, kraljevsku vatru Duha Sve¬ 
toga, koji je u slici ognjenih jezika 
sišao nad apostole i razaslao ih po 
svem svijetu, da pođu i gase pakle¬ 
nu vatru grijeha i opačina u srcima 
ljudi, a mjesto nje nanovo zapale 
vatru Duha Svetoga, vatru ljuba¬ 
vi... vatru svete čistoće, vatru posta 
i molitve, vatru poniznosti... vatru 
darežljivosti i gostoljubivosti, va¬ 
tru revnosti u službi Božjoj. 

Povijest Crkve nam svjedoči da 
su se prvi kršćani ljubili među so¬ 
bom bratskom ljubavi, da su poga¬ 
ni, odani mržnji, udivljeno govori¬ 
li: gle kako se ljube međusobno... 

Umjesto bučnih bezbožnih pi¬ 
janki i zabava procvala je na zemlji 
ljubav prema samoći, postu i molit¬ 
vi.« 

Crkva ne moli: »Poslao si...« 
nego moli: »Pošalji Duha Svetoga i 
stvorit ćeš i obnoviti ćeš lice zem¬ 
lje.« Moli sada. 

»Ljudi su mimo Božje volje 
opet pripustili u svoja srca paklenu 
vatru strasti i grijeha, pa je potreb¬ 
no da 'kraljevska vatra' Duha Sve¬ 
toga opet siđe na zemlju u srca 
ljudska. 

Zar nismo mnogo puta slušali 
Hitlera kako podjaruje na mržnju; 


kako ju je nacionalsocijalizam sma¬ 
trao pravom krepošću? Zar nismo 
ne jednom iz ustiju i poklonika ko¬ 
munističke nauke slušali nauku o 
mržnji protivnika? Na sve to odgo¬ 
vara 'kraljevska vatra’ Duha Sveo- 
ga: Ne mrziti, nego ljubiti, ljubiti 
bližnjega pa makar nam bio i nepri¬ 
jatelj... 

Kao nikada od Kristovih vre¬ 
mena, kad se toliko izrugivalo čis¬ 
toći, poštenju, kao u ove naše dane, 
a slavila se nečistoća, slobodna lju¬ 
bav kao nešto lijepo, dopušteno, 
korisno?... (čistoću moramo cijeni¬ 
ti) ako nećemo da ovaj žalosni svi¬ 
jet spali druga vatra, kakova je spa¬ 
lila Sodomu i Gomoru radi njiho¬ 
vih opačina.« 

I drugom zgodom, tumačeći 
poruku Duhova, veli: »Kao što 
oganj spaljuje rđu na željezu, tako i 
Duh Sveti uništava rđu grijeha u 
srcu čovjekovu: oholost, škrtost, 
zavist, neumjerenost, srditost, du¬ 
hovnu lijenost i sve druge opačine, 
koje izviru iz glavnih grijeha. Kao 
što oganj rasvjetljuje tminu, tako i 
Duh Sveti tjera iz duše tminu 
neznanja, koja je jedan od velikih 
izvora grijeha.« ( Homilije za sve 
nedjelje i blagdane u godini (HNB), 
sv. I, str. 149) 

Bog Duh Sveti omogućuje vjer¬ 
niku bolje shvatiti i u život s 
uspjehom primijeniti riječ Božju. 
On daje snagu da kršćanin može 


ustrajati u neprevarljivom nauku 
Crkve. Duh Sveti je zalog koji 
oživi ju je kršćaninovu vjeru, i njo¬ 
me ojačan i hranjen može izdržati 
sve kušnje i moguća progonstva 
zbog vjere i ustrajati u pravoj vjeri, 
čineći dobra djela. Bogu ugodna. 
(Usp. Katehetske propovijedi , sv. II, 
str. 118) 

Stoga »jao onom čovjeku koji 
odbija milost Duha Svetoga«, (nav. 
mj., str. 5) 

Molitva Duhu Svetom 

Nadbiskup Stepinac u homili¬ 
jama ističe, kako »je štetno ako 
kršćanin ne njeguje pobožnost u 
čast Duha Svetoga i ne govori o nje¬ 
mu«. (Homilije prema poslanicama 
/HP/, str. 177) Dapače, »ne bi 
smjelo biti dana u našem životu da 
se ne preporučimo Bogu Duhu 
Svetomu da nas krijepi u borbi pro¬ 
tiv grijeha i zla i da nam pomogne 
do pobjede nad neprijateljima naše 
duše. Strašna je stvar opirati se mi¬ 
losti Duha Svetoga«. (Isto, str. 29) 

»Napreduje se u savršenosti 
samo ako se uvećavaju milosti po 
sedam darova Duha Svetoga.« 
(HNB, sv. I, str. 155) Stoga je važno 
da »trajno oživljavamo našu vjeru, 
ufanje i ljubav prema Duhu Sveto¬ 
me, da se učinci njegove milosti 
odraze što bolje i u našim duša- 
ma.«(HP, str. 128) 

Izvanredna vremena 

U govoru akademskoj mladeži 
na završetku uskrsnih konferenci¬ 
ja, 28. ožujka 1943., govoreći »O po¬ 
trebi čestitih ljudi«, nadbiskup Ste- 
pinac je naveo misli iz jednog član¬ 
ka objavljenog u Osservatore 
Romano : »Ovo naše vrijeme nije vri¬ 
jeme redovite administracije, nego 
izuzetak, u kojem se zahtijeva ple- 
menština i to radikalna, herojske 
geste, pa čak, ako hoćete, i ludosti 
svetaca, pred kojima će svijet ostati 
zapanjen nad preobražavajućom 
snagom Crkve. U tim časovima ve¬ 
like kršćanske revnosti Duh Sveti je 
na poseban način budan i prisutan 
među nama. Zastrašujući primjer 
Ananije i Safire, koji su lagali Duhu 
Svetome, htijući se prilagoditi ne¬ 
kom srednjem putu, može nam svi¬ 
ma biti tragičan znamen, da će 
kršćanina, koji ne zna biti na visini 
krašćanina, danas sutra stići kazna 
Božja.« 

Na Duhove 1959., Kardinal na¬ 
veo je misli iz časopisa Die 
Hoffnung, (br. 10, 1958.), i članka 
»Mjesto Duha Svetoga«, istaknuvši 
ovu misao: »Izvanredna vremena 
zahtijevaju i izvanredna sredstva. 
Da mi živimo u neobičnim 
poteškoćama, za to ne treba ni¬ 
kakva dokaza. Raspuštenost je već 
slična općem potopu. Protivnici 
kršćanstva spremaju Novi Veliki 
Petak. Boga se mora ubiti. Ne radi 
se samo o pojedinom članku vjere 
ili pojedinoj zapovijedi morala, 
radi se o svemu. Radi se o svemu 
tako, da danas biti kršćanin znači 
biti mučenik. I to bi moglo biti brzo 
za svakoga od nas. Tko je danas 
kršten ili potvrđen, mora biti spre¬ 
man, da bude junak. Ili junak ili 
izdajnik. 

Izvanredna vremena traže iz¬ 
vanredna sredstva. Ako je govor o 
izvanrednim sredstvima, mi sada 
pomišljamo na katoličku štampu, 
organizaciju, politiku. Tko bi pori¬ 
cao njihove zasluge kroz ovo neko¬ 
liko decenija? Ali... nisu bile u stan¬ 
ju da spriječe otpad masa od Boga, 
moralnu podivljalost, gospodarsku 
bijedu u tolikim dijelovima svijeta i 
revolucionarno vrijeme zaustaviti. 

Moderno dušobrižništvo oso¬ 
bito se masovno služilo izvanred¬ 


nim sredstvima. Ali usprkos ra¬ 
dosnih rezultata, ni ono nije bilo u 
stanju pridobiti natrag za Krista 
narode, koje je zaveo liberalizam ili 
socijalizam. Ni u izvanrednom 
dušobrižništvu nije bilo u stanju 
ispuniti velike nade, koje su se u 
izvanredna sredstva stavljale. 


»Zazivajmo ga zato u molitvi 
svaki dan, da sa svojom svetom 
božanskom vatrom sade u dušu 
svakoga pojedinoga od nas, u duše 
svake pojedine obitelji naše župe, 
u duše čitavoga hrvatskoga naro¬ 
da, u duše svega čovječanstva i 
donese mu mir, čistoću, poniznost, 
ljubav, blagost, dobrohotnost, sre¬ 
ću, koju samo Bog može dati.« 


Prevarili smo se. Mi smo izvan¬ 
redna pomoćna sredstva previše 
tražili od ljudi, a premalo kod 
Boga. Mi smo premalo računali s 
Duhom Svetim. Već seje Duh Sveti 
nazvalo nepoznatim Bogom. Pa i 
izvanredna pomoćna i spasiteljska 
sredstva. Duh Sveti može se raču¬ 
nati nepoznatim sredstvom. Mi 
smo pokazali izvanredne stvari na 
području naravnih otkrića. Ali mi 
jedva znademo, da u svijetu Duha 
ima isto tako čudesnih snaga, kao 
na primjer na području elekriciteta 
(ili atoma) u svijetu. 

Mi trebamo u ovim izvanred¬ 
nim teškim vremenima izvanred¬ 
nih pomoćnih sredstava. Ali mi ih 
moramo tražiti na pravom mjestu. 
A to su prije svega ona, koja nazi¬ 
vamo darovima Duha Svetoga... 
Kršćanstvo će u navali revolucio¬ 
narnog bezboštva i pokvarenosti 
stajati čvrsto u onolikoj mjeri, u ko¬ 
liko će se darovi Duha Svetoga u 
njemu pokazati djelatnim.« 

I završava: »Zazivajmo ga zato 
u molitvi svaki dan, da sa svojom 
svetom božanskom vatrom sade u 
dušu svakoga pojedinoga od nas, u 
duše svake pojedine obitelji naše 
župe, u duše čitavoga hrvatskoga 
naroda, u duše svega čovječanstva 
i donese mu mir, čistoću, po¬ 


niznost, ljubav, blagost, dobrohot¬ 
nost, sreću, koju samo Bog može 
dati.« 

Na Duhovski ponedjeljak 
1959., Kardinal je upravo zanosno 
govorio o Duhu Svetom. Spome¬ 
nuo je nekakav stroj Ramae, kom¬ 
binaciju radija i mašine za računa¬ 
nje, koja bi u 11 jezika govorila po¬ 
datke svjetske povijesti. Bila je 
velika atrakcija na prošlogodišnjoj 
svjetskoj izložbi u Belgiji-Bruxelle- 
su. Čudo nije, ali je majstorsko dje¬ 
lo kao i divna muzička djela, divne 
umjetnine od kamena, divne slike 
itd. Ipak ti geniji blijedi su odraz 
»Beskrajnog, Nepojmljivog, koji iz 
svojih svemoćnih ruku daje da 
proizlaze sunčevi sistemi i svaka 
pojedina čovječja duša. On je jedini 
Duh, koji sve stvara i pokreće, i svi 
učenjaci, konstruktori i umjetnici 
svijeta su Njegovi radnici.« 

»Rekli smo jučer, kao što se 
sjećate, da su vremena u kojima 
živimo obilježena u cijelom svijetu 
nebrojenim moralnim zlima. Vjera 
je u mnogim dušama ili oslabila ili 
potpuno umrla... Čistoća je ustupi¬ 
la mjesto takvoj nečistoći, kakove 
ne nalazimo ni kod nijemih živo¬ 
tinja... goleme prijevare... Obiteljski 
život je stradao. Ima li tim velikim 
zlima više lijeka? 

Ima... To je Duh Sveti, čiji sila¬ 
zak nad apostole, jučer i danas sla¬ 
vimo.« 

Potom je donio primjer: Godi¬ 
ne 1957. u Rimu je održan svjetski 
kongres za laički apostolat. Kao go¬ 
vornik nastupio je Kinez, sve¬ 
učilišni profesor dr. John C. H. Wu. 
Napeto su očekivali da će u tančine 
opisati strašno progonstvo Crkve 
od strane komunista. A on je pro¬ 
govorio o obnovi unutarnjeg živo¬ 
ta. Reče: »Mi živimo u vremenu, 
koje krije u sebi najveće opasnosti, 
ali ujedno i najveće nade. Više nego 
ikada moramo zazivati Duha Sve¬ 
toga, naša srca zapaliti najvećom 
vatrom ljubavi, naš duh obasjati 
najsjajnijim svjetlom mudrosti... 
Probleme i opasnosti atomskog 
doba možemo dočekati samo s va¬ 
trom Duha Svetoga, s vatrom koja 
sjajnije gori od svih atomskih bom¬ 
bi.« 

Tu je propovijed Kardinal za¬ 
vršio riječima: »Ima dakle lijeka 

svima zlima, ma kako ona strašna 
bila u ove naše dane. To je Duh Sve¬ 
ti... On je i danas u stanju preobra¬ 
ziti i najtvrđa srca ljudska.« 

U pismu franjevcu o. Stanku 
Banicu, 16. prosinca 1958., Kardinal 
je opet prenio nekoliko misli iz ča¬ 
sopisa Die Hoffnung. Izvanredna 
vremena traže izvanredna sred¬ 
stva. Imali smo štampu, organiza¬ 
cije, katoličku politiku, i ništa nije 
uspjelo. Moderno dušobrižništvo 
raspolaže izvanrednim sredstvima, 
pa opet ništa. Prevarili smo se: 
»Tražili smo pomoč i spasenje duša 
kod ljudi a ne kod Boga. Malo smo 
računali sa Svetim Duhom.« Za¬ 
vršava pismo velikim optimiz¬ 
mom: Katolička Crkva ostala je bez 
tiska, kina, udruženja, bez izvan¬ 
rednih pomagala, još uvijek je »ne 
samo neosvojiva tvrđava nego i ta¬ 
kova udarna snaga, da je u stanju 
porušiti sve babilonske kule mo¬ 
dernog poganstva, kao što je sruši¬ 
la i stare, podržavane svom sna¬ 
gom oružja rimskog ili kojeg dru¬ 
gog imperija. 

Nema dakle mjesta maloduš¬ 
nosti u našim redovima... Ima 
samo mjesta žilavom radu uz neo¬ 
graničeno pouzdanje u Gospoda.« 

Pismo dr. Živkoviču, 14. srpnja 
1959., Kardinal je završio riječima: 
»Kruta sila nije spasila ni silnoga 
rimskog carstva, ni turskoga, ni 
mongolskog ni toliko drugih. Duh 
je koji oživljuje, veli Gospodin, tije¬ 
lo ne koristi ništa.« 

Zaključak 

Godina 1998., druga godina 
pripremne faze velikog Jubileja, 
Sveti Otac želi da bude na poseban 
način posvečena Duhu Svetom i 
njegovoj posvetiteljskoj prisutno¬ 
sti. Prije svega »ponovno otkriče 
prisutnosti i djelovanja Duha«, koji 
je i »glavni djelatnik nove evangeli¬ 
zacije«. Krščani su pozvani da ob¬ 
nove »svoju nadu u konačni dola¬ 
zak Kraljevstva Božjega«. I ko¬ 
načno o »vrijednosti jedinstva 
unutar Crkve«. 

Misli i razmatranja Sluge 
Božjega Alojzija Stepinca pomoči 
če nam uvelike u ostvarenju ovih 


velikih zadataka u godinama koje 
nadolaze. 

U njegovim spisima, propovije¬ 
dima, pismima, otkrivamo djelat¬ 
nu prisutnost Duha, koji mora biti 
uvijek »glavni djelatnik nove evan¬ 
gelizacije«. Posebno naglašena je 
nada u pobjedu Kristova kraljev¬ 
stva, iako su vremena u kojima živi 
i djeluje Sluga Božji izvanredno 
teška, kruta, izvaredna, vremena 
progonstva i rušenja svega što je 
kršćansko, osobito katoličko u ma¬ 
loj zemlji Hrvatskoj. Njegova lju¬ 
bav za jedinstvo unutar Crkve bila 
je uzrok i povod njegova suđenja i 
nepravedne presude i mučeničke 
smrti. 


»... Nema dakle mjesta malo¬ 
dušnosti u našim redovima... Ima 
samo mjesta žilavom radu uz neo¬ 
graničeno pouzdanje u Gospo¬ 
da.« 


Sveti Otac veli dalje: Marija »bit 
će promatrana i nasljedovana u ti¬ 
jeku ove godine, prije svega kao 
žena poslušna glasu Duha, kao 
žena šutnje i poslušnosti... Ona je 
donijela do punog izražaja čežnju 
Jahvinih siromaha, sjajeći kao mo¬ 
del onima koji se povjeravaju svim 
srcem Božjim obećanjima.« ( Nado¬ 
laskom Trećeg tisućljeća, br. 48) 

Golemu nam je i bogatu 
baštinu ostavio u svojim propovije¬ 
dima i pismima o Majci Božjoj. 
Čitajući i razmatrajući te spise, 
otkrit ćemo Mariju kao ženu »šut¬ 
nje i poslušnosti«. »Duh Sveti je 
Mariju okrunio kao svoju predragu 
Zaručnicu.« »'Duh Sveti', veli sv. 
Ljudevit Marija Grignon, 'nazivlje 
na usta svetih otaca Mariju: istočna 
vrata, na koja veliki svećenik Isus 
Krist ulazi u svijet i izlazi iz njega, 
jer je zbilja preko Nje On ušao prvi 
put u svijet, a preko Nje će u nj doći 
i drugi put'«. ( Marija posrednica mi¬ 
losti, str. 102) Kardinal Stepinac je 
neumorni navjestitelj Marijinog i 
Kristovog vijeka, što potvrđuju 
brojna pisma iz vremena njegova 
zatočenja u Krašiću. Napisao je 
franjevcu o. Ciprijanu, 18. travnja 


1958., osjećajući teškoće bolesti 
koja će ga te godine dovesti do 
ruba smrti u svibnju, ali će se 
čudesno izbaviti kako sam reče, 
piše: »Lik neokaljane Matere Božje 
sve više se diže na obzorju našeg 
narodnog života, a gdje je Auro- 
ra- Zora imamo pravo vjerovati da 
ni Sol justitiae, Christus Deus noster 
- Sunce pravde, Krist naš Gospo¬ 
din neće dugo oklijevati da se poja¬ 
vi.« 

Marija, ponizna službenica, 
uvijek je uz ponizne, prezrene, pot¬ 
lačene, potištene, ojađene. Ona je 
njihova »nada«, i budi u njima 
nadu u pobjedu Božjeg dobra i 
konačnog Božjeg kraljevstva u 
slavnom Kristovom dolasku. Dra¬ 
ga pjesma što izvire iz vjerničke 
duše glasi: »Čuj nas Majko, nado 
naša!« A najdraža pjesma Sluge 
Božjega: Ljiljane bijeli, ima u trećoj 
kitici riječi: 

»Ispred tvog kipa 
drhtavih grudi, 

roneći suze mi 
vapimo svi: 

hvala ti Majko, 
uz nas vijek budi, 

tko će nam pomoć, 
ako ne ti!« 

Celestin Tomić 
OFMConv. 


Svaki dopis na Postulatu- 
ru blaženog Alojzija Ste¬ 
pinca, kojim se priopćuje 
primljeno uslišanje ili us¬ 
pomena neka bude potpi¬ 
san te obilježen nadnev¬ 
kom i mjestom pisanja. 

Anonimna pisma se ne ar- 
hiviraju. Vjernici koji žele 
ostati anonimni neka to 
napomenu u dopisu. 

Zapisi iz knjige dojmova: 



Dana 24. listopada 1998., 
blaženom Alojziju hodočastili 
su vjernici iz Zadarske nadbi¬ 
skupije, iz župa: Posedarje, 
Podgradina, Islam Latinski i 
Ražanac. 

Broj hodočasnika bio je 150. 


Blaženi kardinale Alojzije, kad 
si se preselio sa ovoga svijeta, fra 
Bonaventura Duda je rekao: »Hoće 
li naš hrvatski narod sada osjetiti 
sveca?« Ispunilo se ovo pitanje i 
proroštvo u našem narodu. 


Blaženi Alojzije! Zagovaraj naš 
narod i cijelu Crkvu, da bude vjer¬ 
na Bogu i da zna poput tebe odu¬ 
prijeti se svakom zlu! - Don Mijo 
STIJEPIĆ, župnik: Posedarja, Pod- 
gradine i Islama Latinskog 

Milošću Božjom i zagovorom 
Blaženog Alojzija Stepinca, kriz¬ 
manici župe Margečan, njih 61, 
pohodili smo Katedralu i ovo mje¬ 
sto; godine Gospodnje 1998. 25. li¬ 
stopada. »U Tebe se Gospodine 
uzdamo!« - Vlč. Alojzije PAKRAC, 
s. Klaudija i Barbara Tumpić, vje- 
roučiteljica. 


Blaženiče! Zakon za koji se 
Crkva zalaže zapisan je ne na ra- 
spadljivom papiru već u savjesti 
ljudskoj - upisan prstom Božjim. 
Vaše riječi neka i nama učenicima i 
profesorima Medicinske škole Rije¬ 
ka budu svjedočanstvo. U zahvalu 
učenici i profesori - 25. listopada 
1998. 


Predragi Alojzije Stepinac, Bla¬ 
ženi kardinale, molim Te da izmo- 
liš kod Isusa tako čvrstu i jaku vje¬ 
ru kao što si je imao Ti, a sve to za 
moju Martinu, koju na današnji 
dan predajem na odgoj Tvojoj Sve¬ 


toj Crkvi koju si tako volio. 
Zahvalna mama Lidija ČULEK - 
29. listopada 1998. 


Hvala Ti, dragi Kardinale, za 
sve milosti što sam ih primila po 
Tvom moćnom zagovoru! - s. Se- 
verina MATAUŠIC, 29. listopada 
1998. 


Blaženi moj Oče kardinale, 
hvala Ti za sve milosti s kojima si 
me obdario. Molim Te sačuvaj mi 
vjeru, nadu i ljubav u mom zvanju i 
poslanju. Pomozi mojoj želji da te 
nasljedujem u svetosti. 


Blagoslovi moje vjeroučenike, 
da zavole Božju riječ koju im pre¬ 
dajem. Očuvaj moju prognaničku 
obitelj i učvrsti je u vjeri. Neka Ti 
ostane vjerna ma gdje bila. Čuvaj 
Anušiće i Orlovce u vjernosti Isusu 
i Katoličkoj Crkvi. Blagoslovi obi¬ 
telj Ćuk da ih Duh Sveti uči i vodi. 
Moli se za nas u nebu i prati nas u 
ovozemnom životnom hodu. Hva¬ 
la za očinsko srce. - Vjeroučiteljica 
O.Š. Novska, 7. studenoga 1998. - 
s. M. Miroslava ANUŠIC 


Predstavnici svih staleža vjernika prinose k 
oltaru moći blaženog Alojzija Stepinca 

Zapisi u knjizi dojmova s iz¬ 
ložbe o Sluzi Božjemu Alojziju 
Stepincu, koju su u prostorijama 
Biskupskog ordinarijata u Va¬ 
raždinu, od 1. do 12. srpnja 1998., 
organizirali Biskupija Varaždin¬ 
ska i Postulatura za proglašenje 
blaženim Sluge Božjega Alojzija 
Stepinca: 


S ponosom uvijek ćemo nositi 
u srcu svoga Varaždinca, našeg naj¬ 
većeg sina, rodoljuba i Slugu Božje¬ 
ga. Varaždin 26. lipnja 1998. - Hr- 
voje VOJVODA, gradonačelnik Va¬ 
raždina. 


Oduševljena sam izložbom, i 
neka nas ona potakne na još revnije 
služenje Bogu. Varaždin, 5. srpnja 
1998., Mara KVESIĆ, izbjegl. iz 
Bos. Broda. 


Doista smo sretni što je hrvat¬ 
ski narod dočekao tu veliku počast 
Svetog Oca i Crkve proglašenjem 
blaženim mučenika i borca za čo¬ 
vjeka, uzoritog kardinala i nadbis¬ 
kupa dra Alojzija Stepinca. Varaž¬ 
din, 5. srpnja 1998. - Mr. Milivoj 
RIHTARIĆ; Monika VORIH. 

Kao bivši politički zatvorenik iz 1945. godine, dra¬ 
go mi je što sam doživjela da naš dragi suputnik kardi¬ 
nal Alojzije Stepinac bude proglašen blaženim - Branka 
ŠARGAČ. 


Hvala Ti, dragi Bože, na tako velikom i svetom 
čovjeku. Molimo Te da nam još podariš tako svetih lju¬ 
di, kako bi svijet izgledao ljepše i bio pun blagoslova - 
baka Ljiljana. 


Hvalim Gospodinu našemu za divan život i ustraj¬ 
nost u muci našeg velikana svete Crkve, Dr. Alojzija 
Stepinca. Hvala ljudima koji su upriličili ovu divnu 
izložbu i približili nam još više život i mučeništvo Dr. 
Alojzija Stepinca. Daj nam Gospodine što više takovih 
muževa, da naša Crkva bude svakim danom jača i 
čvršča. Varaždin, 12. srpnja 1998. - Z. G. 


Darovi za pokriće 
troškova u postupku 
proglašenja 
blaženim kard. 
Alojzija Stepinca 

Uz popis prijatelja i štovatelja blaženog Alojzi¬ 
ja Stepinca, koji su uz molitvu poslali i novčani 
dar, sa zahvalnošću se sjećamo svih darovatelja 
koji su uz svoj dar izričito napomenuli da se ne ob¬ 
javljuje njihovo ime. Raduje činjenica što su među 
darovateljima zastupljeni gotovo svi staleži, na¬ 
stanjeni diljem svijeta, što potvrđuje općenarodnu 
želju za proglašenjem blaženim kardinala Stepin¬ 
ca. 

Nakon objavljivanja zadnjeg broja Glasnika 
svoj dar za pokriće troškova u postupku za prog¬ 
lašenje blaženim i već započeti postupak za prog¬ 
lašenje svetim kard. Alojzija Stepinca uručili su 
ovi darovatelji: Biskupski Ordinarijat Dubrovnik 
(mons. Ž. PULJIĆ); Stanislava BALAŽIN - Zagreb; 
Terezija POPOVIĆ - Zagreb; obitelj Mirka 
BAJIĆA - Hamilton (Canada); N.N. - Zagreb; 
Hrvatska katolička župa Sv. Pavla - Cleveland (vlč. 
Mirko HLADNI); obitelj Ivana KRAJAČA - Cleve- 
land; prof. Georg PRPIĆ - S.A.D.; Vinko VUKA- 
DIN - Makarska; Župni ured Markuševec (vlč. 
Zlatko GOLUBIĆ) - Zagreb; Z. M. - Zagreb; Jelka 
MALETIĆ (katedrala) - Zagreb; vlč. Alojzije 
BURJA - Repušnica; Marija BIŠĆEVIĆ - Zabok; 
Župni ured - Medulin; Dr. D. JELAVIĆ - Madrid; 



Ivan Pavao II. u pratnji nadbiskupa A. Jurića moli na grobu 
svetoga Dujma u Splitu , 4. listopada 1998. 


N. N. - Madrid; N. N. - Zagreb; Kancelarija 
Ženidbenog suda - Zagreb; Janja BUŠIĆ - Zagreb; 
Ankica VALENTA - Zagreb; Vlč. Mato SAKAČ - 
Zagreb; Anica MELJNJAK - Gojanec; N.N. preko 
kard. Kuharića; N.N. - Katedrala; Vladimir 
PAVIŠIĆ - Velika Gorica; Jozef PRISTAVŠEK - 
Slovenija; Ankica i Milan VULINEC - Zagreb; 
N.N. - Katedrala; Dr. Stjepan SIROVEC - Zagreb; 
Amalija KLEMENČIĆ - Zagreb; Zvonimir HOR- 
VAT - Daruvar; Danica IVANČIĆ - Zagreb; Mira 
PEZER - Zagreb; Anica GLAVAČ - Katedrala; An¬ 
tun TRSTENJAK - Sidney; N.N. (udovica pravo¬ 
slavka); SS. Salezijanke - Njemačka; Josip 
BALKOVIĆ - Australija; Franjo BREBRIĆ - Jaska; 
Ankica KOVAČEVIĆ - Novska; Matija BURJA - 
Krapina; Mons. Ivan VRAGOVIĆ - Zagreb (2x); 
Mihajlo G. - Zagreb. 

Svoj dar za pokriće troškova u postupku za 
proglašenje blaženim i svetim kardinala Alojzi¬ 
ja Stepinca možete poslati preko Zagrebačke 
banke na ime: Postulatura kard. Stepinca 
devizni račun: 012101-01-2421741339 
kunski račun: 012101-12-2320444313 

Časopis Blaženi Alojzije Stepinac 
glasnik je Postulature za proglašenje 
blaženim i svetim kardinala Alojzija 
Stepinca te časopis svih njegovih što¬ 
vatelja, Kristovih vjernika i ljudi do¬ 
bre volje. 

God. 6 (1999) Broj 1-2 

Cijena: 5 kn; za inozemstvo 3 DEM ili 
3 USD 

Glasnik izlazi četiri puta godišnje s 
dozvolom crkvenih poglavara. 

Izdavač: Postulatura Blaženog 
Alojzija Stepinca 

Voćarska 106, pp. 110 
10001 Zagreb 

Uređuje i odgovara: Dr. Juraj Batelja, 
Voćarska 106, pp. 110, 10001 Zagreb, 

Adresa uredništva: Postulatura 
Blaženog Alojzija Stepinca, Voćarska 
106, pp. 110; 10001 Zagreb, 
telefon/fax: 46 80 426; 
»Spomen-zbirka iz ostavštine 
blaženog Alojzija Stepinca«, 
Kaptol 31, 10000 Zagreb, 
telefon: 48 11 781 

Sve što se u našem Glasniku navodi 
ili naziva »čudo«, »svetost«, »svetac« 
i slično, sve to, u duhu crkvenih 
propisa, treba uzeti i razumjeti u 
našem običnom ljudskom načinu 
izražavanja. O svemu će tomu 
konačni sud izreći Crkva. 

Rješenjem Ministarstva kulture i pro¬ 
svjete Republike Hrvatske, br. 532-03- 
1-7-94-01, časopis »Blaženi Alojzije Ste¬ 
pinac« oslobođen je plaćanja poreza 
na promet. 

Lektor: prof. dr. Ante STAMAĆ 


Slog: Mario Rogić, LASERplus 
Tisak: Tiskara PULJKO 

Blaženi Alojzije Stepinac i Dubrovnik 

Poznato je da su Dubrovčani uzorni štovatelji relikvija sveta¬ 
ca. To su pokazali i tijekom ovogodišnjih svečanosti u čast Sv. 
Vlaha kada su jednakom ljubavlju prihvatili i častili moći 
blaženoga Alojzija Stepinca koje je na molbu mons. Želimira 
Puljića, biskupa dubrovačkoga, kao dar mons. Josipa Boza- 
nića, nadbiskupa zagrebačkoga, donio kard. Franjo Kuharić, 
a bit će položene u oltar novog pastoralnog središta u Župi 
dubrovačkoj. 


Na slici lijevo: Kardinal Franjo Kuharić predaje moći blaženog 
Alojzija Stepinca mons. Želimiru F’uljiću, biskupu dubrovačkom, 
uoči svetkovine sv. Vlaha, 2. veljače 1999. 


Na zadnjoj stranici: U mnoštvu Božjega naroda i ove su dvije 
hodočasnice bile svjedocima uzdignuća na čast oltara blaže¬ 
nog Alojzija Stepinca 

Svećenici i biskupi uzlaze prema oltaru pripremljenom za euharistijsku 
žrtvu prigodom beatifikacije kardinala Alojzija Stepinca 


Mons. Josip Bozanić, nadbiskup zagrebački, 

u pratnji mons. Jurja Batelje, postulatora, moli 

Svetoga Oca da proglasi blaženim Slugu Božjega Alojzija Stepinca 

